(20 އޯގަސްޓް 2019 އާ ގުޅޭ)\nހޭޒަލްގެ ތުންފަތަށް ލުއި ހިނިތުންވުމެއް ވެރިވިއެވެ. އެ ޒުވާނާގެ ނަން ކިޔާލެވުނެއްކަމަކު މާޙައުލުގެ އަޑުފަށްގަނޑުގެ ތެރެއަށް އެ އަޑު ހިނދިގެން ދިޔައީއެވެ. ދުރުގައި އެހުރީ ހޭޒަލްގެ ރައްޓެއްސެއްކަން ވީރާގެ ކަންފަތް ދޮށުގައި ބުންޏެވެ. އަދި އޭނާއާއެކު އެ ޒުވާނާގެ ގާތަށް ދިއުމަށް ވީރާގެ ގާތުން އެދުނެވެ. ވީރާއަށް ވެސް އެ ޒުވާނާއަށް ބެލެނީ އޭނާއަށް ލިބިފައިވާ ރީތި ސޫރައިގެ ސަބަބުންނެވެ. ރީތިވުމަކީ ބޭއިޚްތިޔާރުގައި އަނެކުންގެ ސަމާލުކަން ހޯދާކަމެއްވިއްޔާއެވެ. ލިބުނު ފުރުޞަތުގައި އެއީކާކުތޯ އެނގެން ވީރާ ޝައުގުވެރިވިއެވެ. ހޭޒަލްއާއެކު ވީރާ ހިނގައިގަތީ އަމިއްލަ އެދުން ފަރުދާކޮށްގެންނެވެ. އެވަގުތު ޒައިދަން ނިކަން ބާރަށް ގޮވާލައިފިއެވެ. އަދި ވީރާގެ މުލައްދަނޑީގައި ހިފިއެވެ. މީހުންތަކު ތެރޭ ދެ އަންހެންކުދީން ދަނީ ކޮންތާކަށްތޯ އެނގެން ޒައިދަން ބޭނުންވިއެވެ. އެ ދެމީހުންވަނީ އޭނާގެ ބެލުމުގެ ދަށުގައިކަން އެނގޭތީއެވެ.\n"ޒެއްލު ދައްތަގެ ފްރެންޑެއް ކައިރިއަށް" ވީރާ އަވަސްއަވަހަށް ބުނެލިއެވެ. ޒައިދަން ވަށައިގެން ބަލާލީ އެމީހަކު ކޮބާހޭ އަހާލާފަދައިންނެވެ. އެ ޒުވާނާ ހުރި ދިމާއަށް ހޭޒަލް އިޝާރާތްކޮށްލިއެވެ. ކުޑައިރުކޮޅަކަށް ޒައިދަންއަށް އެ ދިމާއަށް ބަލަން ހުރެވުނެވެ. އަދި ބޯޖަހާލައިފިއެވެ.\n"އެ ރުއްކައިރީ ތިބޭނީ، އެހެންތަނަކަށް ނުދާތި" ވީރާއާއި ހޭޒަލްއަށް ބަލާލަމުން ޒައިދަން ބުންޏެވެ. އޭނާގެ ޢަމަލުތަކުން ވެސް އެއީ ހުރިހާ ކުދީންގެ ދޮންބެކަން ހެކި ދެއެވެ.\nނިކަން އަވަހަށް ޒައިދަން އެދުނު ގޮތާ ދެ އަންހެންކުދީން އެއްބަސްވެއްޖެއެވެ. ވީރާ ހިނިތުންވެލައި ހޭޒަލްއަށް ބަލާލަމުން އެ ޒުވާނާ ހުރި ދިމާއަށް ހިނގައިތީ ދެނެވެ. ދެތިން ފިޔަވަޅު އެޅެންވާއިރަށް ހޭޒަލްގެ އަތުގައި އޮތް އައިފޯނު ރިންގުވާން ފަށައިފިއެވެ. އިސްކުރީނުން އިނގިރޭސި އަކުރުން "ލަވް" ޖަހާފައި އޮތްތަން ފެނުނެވެ. ހުރިދިމާގައި ފިޔަވަޅު މަޑުކޮށްލުމާއެކު އަވަހަށް ފޯނު ނަގައި ކަންފަތުގައި ޖަހާލިއެވެ. އަދި ވީރާއާ ނަޒަރު ސީދާކޮއްލާ ސިއްރުން ލިއަމްގެ ނަން ކިޔާލިއެވެ. ގުޅީ ލިއަމްކަން ވީރާއަށް އެނގުނީ ދެނެވެ.\nފޯނުގެ އަނެއްކޮޅުން ވާހަކަދައްކަމުންދިޔަ ލިއަމްގެ އަޑުގައިވަނީ ނިދިބަރުކަމެވެ. އޭނާއަށް ރަނގަޅަށް ހޭލެވުނުކަމެއް ވެސް ނޭނގެއެވެ. ހޭޒަލްއަށް ގޮވާލީ ވެސް އަނގައިގައި ވަރުނެތިގެން އުޅޭހެނެވެ. ކޮޓަރިން ހޭޒަލް ނުފެނުމުން އޭނާ ހުރީ ކޮންތާކުތޯ ލިއަމް ސުވާލުކުރިއެވެ. އެއާއެކު ޢާއިލާގެ ދެންތިބި މެންބަރުންނާއި ތިމާކުދީންނާއެކު ޢީދު ހުޅުޖަހާތަން ބަލަން އައިސްކަން އުޅެނީ ހޭޒަލް ބުންޏެވެ. އޭނާގެ މި ވާހަކައިން ލިއަމްގެ އަޑު ކުއްލިއަކަށް ބަދަލުވިކަން ހޭޒަލްއަށް ފާހަގަކުރެވުނެވެ. އޭނާ އަވަސްއަވަހަށް އެއީ ކޮންދިމާއެއްތޯ އެއްސެވެ. ހޭޒަލްއަށް ކިޔައިދޭކަށް ނޭގުނެވެ. އެ ރަށަކީ އޭނާއަށް ވެސް ބީރައްޓެހި މާޙައުލެކެވެ. އެހެންވެ ފޯނު ކަންފަތުގައި ޖައްސާލައިގެން ހުރެ އަނެއްއަތުން ވީރާގެ އަތުގައި ހިފާ ދަމާލިއެވެ. އެނބުރި ޒައިދަންމެން ގާތަށް އައުމަށެވެ. ނަމަވެސް ހޭޒަލް ކުރަން ގަސްދުކުރި ކަންތައް ހަނދާންވުމުން ފަސްއެނބުރި ރުއްކައިރީ ހުރި ޒުވާނާ ހޯދާލިއެވެ. އޭނާއެއް ނެތެވެ. ވީރާއަށް މިކަން އެނގުމުން އޭނާ އަތުންކޮއްލި އިޝާރާއެކު އެ ޒުވާނާ ދިޔައީކަން ހޭޒަލްއަށް ނަގައިގަނެވުނެވެ. ފޯނުން ލިއަމްއާ ވާހަކަދައްކަމުން އައިސް ޒައިދަންގެ އަތަށް ހޭޒަލް ފޯނު ދިއްކޮށްލިއެވެ. އެމީހުން ތިބިތަން ލިއަމްއަށް ކިޔައިދޭން ހޭޒަލް އެދުނެވެ. އެމީހުންނާއެކު ތިބި ވަހީދާގެ ދޮށީ ދަރިފުޅު ނިކަން ތަފްސީލުކޮށް ރަށުގެ އެހިސާބު ކިޔައިދިނެވެ. އޭނާ ދައްކާ ވާހަކަ އަނގައިގަޔަށް ޒައިދަން އަޅައިދިނެވެ. އެހެންވިޔަސް ލިއަމްއަކަށް ނޭނގުނެވެ. އެކަންވާނީ އެހެންކަން ހޭޒަލްއަށް ކުރިން ވެސް އެނގެއެވެ. ރަށަކީ ލިއަމްގެ މަންމަގެ ރަށަށް ވިޔަސް އެ މާޙައުލަށް ހޭޒަލްއެކޭ ވަކި ތަފާތެއް ލިއަމް ނުވާނެކަން އެނގެއެވެ. އެންމެންގެ ދިރިއުޅުން އޮތީ މާލޭގައެވެ. ވީއިރު ރަށުގެ ކަންކަން އެނގޭނީ ކިހިނެއް ހެއްޔެވެ. އެންމެފަހުން ޒައިދަން އެދުނީ ގޭގައި ލިއަމް މަޑުކުރުމަށެވެ. ނިދާ މީހުންނަށް ވާނީ އެވަރުކަމަށޭ ބުނެ ދިމާކޮށްލިއެވެ. އަދި ގިނައިރެއްނުވެ އެނބުރި ދާނަންކަމާއި ހޭޒަލް ސަލާމަތުން ގެންގޮސްދޭނަމޭ ބުނެ ހިނިގަނޑެއް ޒައިދަން ޖަހާލިއެވެ. އޭނާ ދިއްކޮށްލި ފޯނުގައި ހޭޒަލް ހިފިއެވެ. ވަށައިގެންވާ ހިނގާ ކަންކަމަށްވުރެ ހޭޒަލްގެ ސަމާލުކަން ފޯނުން ވާހަކަދެއްކި ލިއަމް ހޯދައިފިއެވެ.\nޢީދު ހުޅާއެކު ޢީދުގެ އުފާވެރިކަން ފެށިއްޖެއެވެ. ދަންވަންދެން ރަށުގެ ޒުވާނުން ހޭލާ އުޅުނެވެ. ޢީދު ދުވަހަށް އަލިވިލުމާއެކު ވަކިން ރަށުތެރޭ ފޯރި ގަދައެވެ. ޢީދު ނަމާދަށް ޢާއިލާގެ ހުރިހާ ކުދީން ދިޔައެވެ. ހެނދުނަށް ގޭ ގޭގައި ގަދަޔަށް އޮތީ ސައި ހަދާފައެވެ. މާލެއިން ޢީދު ޗުއްޓީއަށް އަންނަ ގުރޫޕުތައް ރަށަށް އަރަން ފަށައިފިއެވެ. ސަޔަށް ގޮވާނުލާ ގެޔެއް މަދެވެ. ތިމާގެކަމާއި ރަޙުމަތްތެރިކަމުގެ ގާތް ގުޅުން މުޅި ރަށުން ފެންނަމުންދިޔައެވެ. ކޮންމެ މޫނަކުން ފެންނަނި ހިތްހެޔޮ ހިނިތުންވުން ތަކެވެ.\nވަހީދާގެ ފިރިމީހާ، ގާސިމާއި އެމީހުންގެ ދޮށީ ދެ ފިރިހެންކުދީންކަމަށްވާ ހުޝާމްއާއި ފާރިޝްއާއެކު ޝަމާޢިލް ދިޔައީ ކޯޑި ހަދާތަނެވެ. އެހެން ކުދީން ތައްޔާރުވަމުންދިޔައީ ކުލަޖެހުމުގެ ހަރަކާތްތައް ފެށުމަށެވެ. މާލެއިން އަންނަމުން ގެނައި ކުލަ ކޮތަޅުތައް ހިފައިގެން ޒައިދަން މެދު ގޯތިތެރެއަށް ނުކުތެވެ. އެންމެންވެސް ތިބީ ޢީދާ ގުޅޭ "ގްރެފީޓީ"އެއް ޖަހާފައިވާ ހުދު ޓީޝާޓުގައެވެ. ހެނދުނު ދިހައެއް ޖަހަންވީއިރު އަވަށްޓެރި ކުދީންތައް ގެއަށް ވަންނަން ފަށައިފިއެވެ. ފެންޖެހުމާއި ކުލަޖެހުމުގައި ދެ ޖިންސުގެ ޒުވާނުން ޝާމިލުވިއެވެ.\nމަގުތައް މައްޗަށް ނުކުތުމާއެކު ކޮޅުކޮޅަށް ރަކިހިނި ހެމުން ދުވާ ޒުވާން ކުދީންތައް ފެނުނެވެ. އެމީހުންގެ އިތުރުން ހަރުފުރައިގެ މީހުންނާއި ކުޑަކުދީން ވެސް ކުލަޖެހުމާއި ފެންޖެހުމުގައި އުޅޭތަން ފެނުނެވެ. ޒައިދަންގެ ބުރަކަށް އެރި ފެނުގެ ހަމަލާއާއެކު ފަސް އެނބުރި ބަލާލެވުނެވެ. އޭރު ފެންޖަގެއް ހުސްކޮށްލައިގެން އަންހެންކުއްޖަކު ހެމުންހެމުން ދުވެ ރައްކާވަނީއެވެ. ހަރަކާތެއްކޮށްނުލެވިގެން އުޅެނިކޮށް ފެހިކުލައިގެ ކުނޑިތައް މޫނަށް ބުރައިގެން ހިނގައްޖެއެވެ. އެމީހަކު ދިޔައީ ޒައިދަންގެ ޓީޝާޓުގައި އަތް އުނގުޅާލާފައެވެ. ދެ ލޯ ފުހެލައި ބަލާލިއިރު ކުރިމަތީ ހޭން ހުރީ އިހު ފެނުނު ޒުވާން އަންހެންކުއްޖާއެއްނޫނެވެ.\n"ޝަހީދާ ދައްތަ!..." މުހުސިނާގެ ކޮއްކޮ ފެނުމުން ޒައިދަންއަށް ބުނެލެވުނީ ހައިރާންކަމާއެކުއެވެ. އުމުރުން ދޮށީވެފައި މަންމަގެ ކޮއްކޮއަށްވާތީ އެ ފަދަ ޢަމަލެއް އޭނާގެ ފުށުން ފެނިދާނޭ ހީނުކުރެވުނީއެވެ. ލިއަމްގެ ލާނެތްކަން ފެށުނީ ދެނެވެ. ބަލާކަށް ނުހުރެ އަތުގައި އޮތް ފެންބަޑި އަމާޒުކޮށްލައި ކުލަތަކާއެކު ފެންތައް ޝަހީދާގެ ގަޔަށް ޖަހައިފިއެވެ.\nކުލަޖަހަމުން ދުވެދުވެފައި އުޅުނުއިރު ގެއާ ދުރަށް އެންމެންނަށް ތިބީ އާދެވިފައެވެ. އެޔެއްމިޔެއް ވަކިނުވާހާ މީހުންތައް ގިނައެވެ. ދަންނަމީހެއްތޯ ބެލުމެއްނެތެވެ. ފެންނަ ކޮންމެ މީހެއްގެ ގަޔަށް ކުލަފެން ޖަހައެވެ. މެންދުރުވީއިރު ވެސް އެއްވެސް ކުއްޖެއްގެ ޚަބަރެއް ނުވެގެން މުހުސިނާ ދޮރޯށި ދޮށަށް ނުކުތެވެ. ބަދިގޭގައި އުޅެފައި އައީމަ ހުރީ މޫނުމަތިން ހިސާބަކަށް ދާހިއްލާލާފައެވެ. އަޅާފައި ހުރި ޓީޝާޓު ފޮތީގެ ވަށްބުރުގާގެ ބައެއް ނަގައި އޭނާ މޫނު ފުހެލިއެވެ. އަދި މަގުގެ ދެފަރާތަށް ފަރުވާތެރިކަމާއެކު ބަލާލިއެވެ. އެ ބޮޑު މަގުގައި އޭރު ވެސް ކުދީންތައް ދުވެދުވެފައި އޫޅޭތަން ފެނެއެވެ. ތޫލި އަޑުތަކުން ހޭޅަވަމުން ހުއްޓުމެއްނެތް ހުނުންތަކާއެކުއެވެ. އެމީހުންގެ ތެރެއިން އޭނާގެ ދަރީންނެއް ނުފެނުނެވެ. އިރުކޮޅަކު އެގޮތުގައި މަޑުކޮށްލައިގެން ހުއްޓާ މަގުކޮޅުން ދުވެފައި އަންނަ ބޮޑު ގުރޫޕު ފެނުނެވެ. އެންމެންގެ ކުރީން ވީރާއާއި ހޭޒަލް ފެނުނެވެ. މުހުސިނާއަށް ހިނިތުންވެވުނެވެ. ތަންކޮޅެއް ބޮޑަށް ދޮރޯށި ކައިރިން މަގުމައްޗަށް ނުކުތެވެ. ދުވެފައި އައި ހޭޒަލްއާއި ވީރާ ވަނީ މުހުސިނާގެ ފުރަގަހަށެވެ. މާނޭވާ ލަމުންނެވެ. އެމީހުންގެ ފަހަތުން ނުވެސް ދަންނަ ކުދިބަޔަކު ވެސް އުޅެއެވެ. ފެނުނު މަންޒަރު މުހުސިނާއަކަށް ކަމަކު ނުދިޔައެވެ. އެހެންނަމަވެސް އިރުކޮޅަކު އޭނާ ހިމޭނުން ބަލަން ހުއްޓެވެ.\nގުރޫޕުގަނޑާ ވަކިކޮށް ޒައިދަންގެ އަތުގައި ހިފާ ދަމަމުން ރަފާ އައެވެ. އެއްއަތުގައި އޮތް ކެމެރާއާ ނަޒަރު ވަކިވެ ކުރިމައްޗަށް ޒައިދަންގެ ނަޒަރު އަމާޒުވިއެވެ. މަންމަ ފެނުމުން ޒައިދަންގެ ސަކަރާތްޖެހުން ހުއްޓިއްޖެއެވެ. ހީވީ މަންމަގެ ކުރިމަތީ ކުޑަކުއްޖަކަށް އޭނާ ބަދަލުވީ ހެނެވެ. ނިކަން ބަސްއަހައިގެން ރަފާއާއެކު އައިސް މުހުސިނާ ގާތު މަޑުކޮށްލިއެވެ. ކިހިނެއްވެފައިތޯ ޒައިދަން އަހާލިއެވެ.\n"މެންދުރު ނަމާދަށް ގޮވިކަން އެނގޭތަ؟ ގެޔަށް ނައިސްގެން މަންމަ މިނުކުތީ" މުހުސިނާ ބުނެލިއެވެ. ކަންތައް ގޯސްވެއްޖެކަން ޒައިދަންއަށް ވިސްނުނެވެ. އިތުރު އެއްޗެއް ބުނާކަށް އޭނާއަކަށް ނުކެރުނެވެ. ކުށްވެރިއެއް ފަދައިން ހަނުހުރީއެވެ.\nއެންމެންގެ ސަމާލުކަން އަތުލީ އަންހެންކުއްޖަކު ހަޅޭލަވައިގަތް އަޑެވެ. ފެނުނު މަންޒަރުން އިތުރަށް މުހުސިނާގެ ޠަބީޢަތް ގޯސްވެއްޖެއެވެ. އޭނާގެ ނަޒަރު ފާރުކައިރީ ހުރި ހޭޒަލްއަށް ހުއްޓުނެވެ. ހޭޒަލްގެ ސަމާލުކަން ހުރީ ކާކަށްކަން ދެނެގަންނަން މުހުސިނާއަށް އުނދަގުލެއްނުވިއެވެ. އެހެންވެ އޭނާއަށް ވެސް ބަލާލެވުނީ އަންހެނުންތަކުގެ މެދުގައި ހުރި ލިއަމްއަށެވެ. އަންހެންކުއްޖެއްގެ އުނަގަނޑުގައި ބައްދައިގަނެގެން އޭނާ އަތުކޮޅަށް އުފުލާލަން ލިއަމް އުޅޭ ކަހަލައެވެ. ދެފަރާތުން ދެ އަންހެންކުއްޖަކު އޭނާގެ ގައިގާ ތަތްވެގަންނަން އުޅޭ ކަހަލައެވެ. ގާތުގައި ހުރި ޒައިދަންއަށް އޭނާގެ މަންމަގެ މޫނު ފެނުމާއެކު ދެ ލޯ ބޮޑުކޮށްލެވުނެވެ. އަވަސް އަވަހަށް ތަންކޮޅެއް ބާރަށް ލިއަމްއަށް އޭނާ ގޮވާލިއެވެ. ސަކަރާތުގައި ހުރި ލިއަމްއަށް އެ އަޑެއް ނީވެއެވެ. އޭނާ ހީނހީނފައި އެ އަންހެންކުދީންގެ މެދުގައި ހަރަކާތްތެރިވަމުންދިޔައީ އަތުގައި ޖެހުނު ކުއްޖެއްގެ ގައިގާ ހިކިކުލަ ހާކަމުންނެވެ. ޒައިދަން އަވަހަށް ކުރިއަށް ފިޔަވަޅު އަޅާލީ ލިއަމް ގޮވައިގެން އަންނާށެވެ. ނަމަވެސް އޭނާއަށް ހުރިހާކަމެއް މަނާވީ މުހުސިނާ އޭނާގެ އަތުގައި ހިފިވަގުތެވެ. ހަލުވި ފިޔަވަޅުގައި ކުރިއަށް ހިނގައިގަތް މުހުސިނާ ތަންކޮޅެއް ބާރަށް ލިއަމްއަށް ގޮވާލިއެވެ. ދެތިން ފަހަރަށް ގޮވާލުމުން ލިއަމްގެ ސަމާލުކަން އެ އަޑަށް ދެވުނެވެ.\n"މަންމަ" ކުއްލިއަކަށް ހުއްޓުން އެރި ލިއަމްއަށް ބުނެވުނެވެ.\n"މިހާރު ކުލަޖެހިއްޖެ... ދެން އާދޭ" މުހުސިނާ އަޑު މަޑުވިޔަސް އެ އަޑުގައިވި ނުރައްކާތެރި އިންޒާރު ލިއަމް ހިމޭންކުރުވައިފިއެވެ.\n"ދަނީ... ޢީދު މުބާރިކު" ކުޑަކޮށް ހިނިތުންވެލަމުން ގާތުގައި އުޅުނު ކުދީންނަށް ލިއަމް ބުނެލިއެވެ. ހުއްޓުން އަރާފައި ތިބި އެ އަންހެންކުދީންތަކުގެ މޫނުތަކުން ނެތިގެން ދިޔަ ދިރުން އަލުން އަތުވެއްޖެ ކަހަލައެވެ.\n"އޭތް!.... ޢީދު ނިމެންދެން މިރަށުގަ އުޅޭނެ ދޯ" ލިއަމް ދާން ހިނގައިގަތުމުން އަންހެން ކުއްޖަކު އަހާލިއެވެ. އޭނާއަށް ބަލާލާފައި ވެސް ލިއަމް ވަކި އެއްޗެއް ނުބުންޏެވެ. މަޑު ހިނގުމުގައި އައިސް މުހުސިނާއާ ލިއަމް ހަމަކުރަންވާއިރަށް އޭނާ ހިނގައިގަނެއްޖެއެވެ.\nގޭގެ ދޮރޯށިން އެންމެން ވަނީ މުހުސިނާގެ ފަހަތުންނެވެ. އެކަކަށް ވެސް ބާރަށް އެއްޗެއް ބުނާކަށް ނުކެރުނެވެ. ވީކިހިނެއްތޯ ޒައިދަންގެ ގާތުން ލިއަމް އެހީ ލޮލުގެ އިޝާރާތުންނެވެ. ޒައިދަން ދަތްކުނޑިވިކާލައި ލިއަމްއަށް ލޯ އަޅާލިއެވެ. އޭނާގެ ކުށޭ ބުނާ ކަހަލައެވެ. އެމީހުންނާއެކު ނުކުތް ވަހީދާއާއި ޝަހީދާގެ ކުދީން ވެސް ތިބީ ހިމޭންވެފައެވެ. ކަމެއް ގޯސްވެއްޖެކަން އެންމެންނަށް ވެސް އެނގެއެވެ.\n"ދޭ ފެންވަރަން... ކާން ލިބޭނީ ނަމާދުކޮށްގެން އައިމަ" ހުރިހާ ކުދީންނަށް ބަލާލަމުން މުހުސިނާ ބުންޏެވެ. އެއާއެކު ނިކަން ހަލުވިކޮށް އެންމެން މައިގޭ ތެރެއަށް ވަދެ ގެއްލިއްޖެއެވެ.\n"ދައްތާ... ހާދަ ހަރުކަށިކޮއްލީ" ސިޓިންރޫމު ދޮރުމަތީ ގޯތިތެރެ ފެންނާނޭހެން ޝަހީދާ މަޑުކޮށްލައިގެން ހުއްޓެވެ. އޭނާއަށް މުހުސިނާ ބުނި އެއްޗަކާއި ހުރިހާ ކުދީން ހިމޭންވެފައި ތިބި ގޮތް ފެނުނެވެ.\n"ކިތަންމެ ބޮޑުވިޔަސް ދަރީންވާނީ ދަރީންނަށް، ހެޔޮގޮތް ބުނެދޭން ޖެހޭނެ" މުހުސިނާ ބުންޏެވެ.\n"އެވާނީ އެކުދީންނަށް އަޑުނީވުނީކަމަށް" ޝަހީދާ ބުނެލިއެވެ.\n"ހަމައެކަނި އެޔެއްނޫން މައްސަލައަކީ، ފެންކުޅު ކުޅުނަސް ދެ ޖިންސުގެ ޒުވާނުން މަސްހުނިނުވެ އެކަން ކުރާނެނަމައޭ ހިތަށް އަރާ" މުހުސިނާގެ ހިތަށްވެފައި ހުރި އުނދަގުލާއެކު ބުނެލިއެވެ.\n"އެއީ އެވަރުކަމެއްތަ؟... މިހާރުގެ ކުދީން އުޅޭނީ އެހެންނޭ، އެކަމާ އަޅާނުލާބަލަ، ދެން ހިނގާ އަހަންނާއެކު، ވަހިއްތަ އެބަ ހޯދާ ދައްތަ" ޝަހީދާއަށް މުހުސިނާގެ ވިސްނުން ހުރި ގޮތެއް ކަމަކު ނުދިޔައެވެ. އޭނާއަށް މުހުސިނާގެ ޢަމަލުތައްވީ މާ ބޯދާ ގޮތަކަށެވެ. ނަމަވެސް މުހުސިނާ އައިސް ހުންނަ ދެތިންދުވަހު އޭނާއާ ދެބަސްވުމުގެ ޚިޔާލެއް ޝަހީދާގެ ނެތެވެ. ކޮންމެ ގޮތެއް ވިޔަސް އެއީ އޭނާގެ އެއްބަނޑުއެއްބަފާ ދައްތައެވެ.\nހޭޒަލްގެ އިސްތަށިގަނޑު ދޮވެދޭން ލިއަމް ވެސް ހުރީ ފާޚާނާގައެވެ. މަންމަ ރުޅިގަދަވެފައި ހުރުމުން އެކަމާ ލިއަމް ވާހަކަދެއްކިއެވެ. ހޭޒަލް އިރުކޮޅަކު ހިމޭނުން ހުރެފައި ވާހަކަދެއްކިއެވެ.\n"އެއީ ކޮންބައެއްތަ؟... އެމީހުން އުޅުނުގޮތުންކަން އެނގޭ މަންމަ ރުޅިއައީ" ހޭޒަލް ބުނެލިއެވެ.\n"ނޭނގެ!... އެތަނުން ކުއްޖެއްބުނި ޢީދަށޭ އައީ" ލިއަމް ބުންޏެވެ.\n"ލިއަމް ވެސް މާ ސަކަރާތްބޮޑީއޭ، އަންހެންކުދީންނާ އެހާ ގާތްކޮށް ސަމާސާކުރާކަށްނުވާނެ، އަންހެނުން ނިކަން ފާޑެއްވާނެ" ހޭޒަލްއަށް ބުނެވުނީ ފޫހިކަމާއެކުއެވެ.\n"އެމީހުންނެއްނު ފެށީ... އަހަރެން ގޮސް އެމީހުންގެ ތެރެއަށް ވަނީކީނޫން" ލިއަމް ދިފާއުގައި ބުންޏެވެ.\n"ލިއަމްގެ ހިތުގައި އެއްޗެއްނެތަސް އަނެކާގެ ހިތުގައި އޮންނަ އެއްޗެއް ނޭނގޭނެ" ހޭޒަލްއަށް ވެސް ފެނުނު މަންޒަރުން އަސަރުކޮށްފައި ވެއެވެ.\n"ސޮރީ ބޭބީ، ދެން އެހެނެއްނުވާނެ، އިޓްސް މައި ފޯލްޓް... ވިސްނާނުލެވުނީ... ޒެއްލު ހިތްހަމަނުޖެހުނީތަ" ހޭޒަލްގެ އަޑަށް އައި ބަދަލު ލިއަމް ދެނެގަތެވެ.\nލިއަމްދެކެ ނުރުހުންވުމަކީ ހޭޒަލްއަށް މިހާތަނަށް ކުރެވުނުކަމެއްނޫނެވެ. އެހެންނަމަވެސް ހޭޒަލްއަށް ވެސް ލިއަމްއާއެކު އެތައް އަހަރުތަކެއް ހޭދަވީއިރު އޭނާގެ ކިބައިގައި ހުންނަ ނޭދެވޭ ސިފަތައް އެނގެއެވެ. މާބޮޑު ވިސްނުމެއްނެތި ލިއަމްއަކީ އަންހެންކުދީންނާ ސަމާސާ ކުރާ މީހެކެވެ. އެކަމުގެ ސަބަބުން އަނެކާއަށް ކުރާނޭ އަސަރާއި އޭނާއަށް ނުބައި މެސެޖެއް ދެވިދާނެތީ ލިއަމް ވިސްނައެއްނުލާނެއެވެ. ހަމައެއާއެކު ކަމެއް ވިސްނައިދީފިނަމަ ނިކަން އަވަހަށް ޤަބޫލުކޮށް ދެން އެހެންނުވާނޭ ބުނާނެއެވެ. އެކަމަކު އެކަން ހަނދާންހުންނަ ކަމަކަށްނުވެއެވެ. އެއީ އޭނާގެ މިޒާޖާއި ޠަބީޢަތުގައި ހުންނަ ކަމަކަށްވާތީ ބަދަލުކުރުން ފަސޭހަކަމަކަށްނުވާނޭ ހޭޒަލްއަށް ވެސް ޤަބޫލުކުރެވެނީއެވެ. އަނެއްކޮޅުން މިވީހާ ދުވަހު އޭނާގެ އިތުބާރު ގެއްލޭވަރުކަމެއް ލިއަމް ކޮށްފައެއް ވެސް ނެތެވެ. އޭނާއަކީ އެކަހަލަ ޒުވާނެއްނޫންކަން ދުވާލުގެ އަލިކަން ފަދައިން ހޭޒަލްއަށް ޤަބޫލުކުރެވެއެވެ. އެހެންވެ މައްސަލައަކީ ލިއަމްއެއްނޫނެވެ. މައްސަލައަކީ އޭނާގެ އެފަދަ ޢަމަލުތަކުން ފައިދާނަގާނޭ އަންހެނަކު ހުރެދާނެތީ އެކަމެވެ.\n"އިޓްސް އޯކޭ... ދެން ވެސް އަވަސްކޮށްގެން ހިނގާ ނުކުންނަން، ދޮންބެއާއެކު ލިއަމްއަށް ނަމާދަށް ދެވޭނީ އޭރުން، ދެން މިއަދު ނުވާނެ ސަކަރާތް ބޮޑުކޮށްލައިގެން، އެހެން އަންނަ ގުރޫޕުތަކުގެ ދަޢުވަތު ޤަބޫލުނުކުރާތި، މަޖާކުރަން ބޭނުންވަންޏާ ޢާއިލާ ކުދީންނާއެކު އެމީހުންގެ ތެރޭގައި ސަކަރާތްޖަހާނީ" ހޭޒަލް ބުންޏެވެ.\n"ޔެސް މޭމް" މަޖާވެލާފައި ލިއަމް ބުންޏެވެ.\nއަޒްހަރާއި ގާސިމާއިއެކު ޝަމާޢިލް އިނީ ކާމޭޒު ދޮށުގައެވެ. އަޒުހަރަކީ ޝަހީދާގެ ފިރިމީހާއެވެ. ދެން ތިބީ ގާސިމުގެ ދެބެން ކަމަށްވާ ހުޝާމާއި ފާރިޝްއެވެ. ގޭތެރެއިން ދެންތިބި ކުދީން ނުފެންނަނީ ކީއްވެކަން ވާހީދާގެ ފަރާތުން ޝަމާޢިލްމެންނަށް އޮތީ އެނގިފައެވެ. ނަމާދުކޮށްގެން އެންމެން ގެއަށް ޖަމާވީއިރު ޝަމާޢިލްމެން ތިބީ ބަދިގެ ފަރާތު ހުސްބައިގައި ހުރި ޖޯލިފަތީގައެވެ. ވަހީދާއާއި މުހުސިނާ ކާގޭގައި ހަރަކާތްތެރިވަމުންދިޔައެވެ. ތަށިތަކުން މަދުވި ބައި ފުރާލިއެވެ. ހުރިހާ ކުދީންނަށް ތަށި އަތުރައިދީ ބިއްލޫރިތަށިތަކަށް ފަނި އަޅައިދިނެވެ.\nހަވީރާއި ރޭގަށް ރޭވިފައި އޮތް ކުޅިވަރުތަކުގެ ވާހަކަތައް ދެއްކީ ޝަހީދާގެ ފިރިހެން ދަރިފުޅު އަހުމެވެ. އޭނާއާ އެއްބައިވެ ވަހީދާ ވެސް ރަށުގައި ފޯރި ނަގާ ކުޅިވަރުތަކުގެ ވާހަކަ ދެއްކިއެވެ. ޚާއްޞަކޮށް ރެޔަށް ހަމަޖެހިފައި އޮތް ބޮޑުބެރުގެ ހަރަކާތްތައް ބަލަން ވަހީދާމެން ވެސް ދާން ގަސްދުކުރާކަން ހާމަކުރިއެވެ. ޢީދު ހަފުތާ ނިމެންދެން އެކިއެކި ކުޅިވަރުތައް ރަށުގައި އޮންނާނޭކަން ބުންޏެވެ. އާދެވުނު ފަހަރު ރަށުގެ ހުރިހާކަމެއް ބަލާލަން ދާންވާނޭކަމަށް ވަހީދާ އެދުނެވެ.\nޢީދުގެ ހަތަރުވަނައަށް ވީ ދުވަހެވެ. ހެނދު ދިހައެއް ޖަހަން ކައިރިވެއްޖެއެވެ. ރަށުގެ އެންމެ ރީތި މޫދު އޮންނަ ދިމާއަށް ދިއުމަށް ހއ.ކެލާ ސަންޝައިލް ވިލާގޭ ހުރިހާ އެންމެން ދަތުރު ފެށިއެވެ. ތެލިތަށިތައް ހިފައިގެންނެވެ. މެންދުރުގެ ކެއުން ވެސް އޮތީ އަތިރިމަތީގައެވެ. ޒައިދަން އިސްކަމެއް ދިނީ އޭނާގެ ކެމެރާ ކޮންމެހެން ވެސް ގެންނާށެވެ. ތިން އަހަރުގެ ޒަފްރާ ގޮވައިގެން ރަފާ ހުރީ ހޭޒަލްއާއި ވީރާއާއެކުއެވެ.\nހުރިހާ ފިރިހެނުންވެގެން ޓެންޓު ފަތުރާލައި އެ ހަރުކޮށް ނިންމައިފިއެވެ. އެއީ ހަމައެކަނި މަތި ހިޔާވާގޮތަށް ހުރި ޓެންޓެކެވެ. ޝަމާޢިލްއާއި މުހުސިނާއާ ދެ މީހުންވެގެން އެއްޗެހިތަކުގެ ތެރެއިން ނެގި ބޮޑު ދެ ކުނާ ގެނެސް ފަތުރާލިއެވެ. އޭގެ އެއްކޮޅުގައި ރަފާގެ އަތުގައި އޮތް ދަރިފުޅަށް ބޭނުންވާ އެއްޗެހި އެޅި ދަބަސް ބެހެއްޓިއެވެ. އަތިރިމަތީ މޫދަށް އެރެން އައިސް ތިބީ ހަމައެކަނި އެމީހުންނެއްނޫނެވެ.\n"ލިއަމް... އެބަ އަންނަން އިނގޭ" ހޭޒަލް ދުރު ބަލަހައްޓައިގެން ހުރެ ބުންޏެވެ.\n"ކޮންތާކަށް؟" ލިއަމް އަހާލިއެވެ.


އެޑްމިން – Page 118 – Liyuntheringe Gulhun\nVisitors online  165:users  0guests  117bots  48The maximum number of visits was  2016-10-05:all visits  37149:users  3guests  1698bots  35448browser  Chrome 53.0.2785.143\nކިޔާފައިވާ ޢަދަދު: 2295\nކިޔާފައިވާ ޢަދަދު: 2275\nކިޔާފައިވާ ޢަދަދު: 2599\nމަތީގައިއެވާ މައިގަނޑު ނަމަކީ ފޮތެއްގެ ނަމުގެ ތަރުޖަމާއެވެ. އެ ފޮތުގެ މުޞައްނިފަކީ އިސްލާމްދީނުގެ ދަންނަބޭކަލެއް ނޫނެވެ. މުސްލިމު މުފައްކިރެއް ވެސް ނޫނެވެ. އަދި ކީއްތޯއެވެ. ހިންދީ ސްކޮލަރެކެވެ. ސުވާމީ ލަކްޝަމީ ޝަންކަރު އަޗާރިޔާއެވެ. އޭނާ ދުނިޔޭގެ އަލިކަން ދެކެވަޑައިގަތީ 1953 ގައެވެ. އުއްތަރު ޕްރަދޭޝްގެ ކާންޕޫރުގައެވެ. އޭނާއަކީ ބުރަހްމަން ޢާއިލާއެއްގެ މެމްބަރެކެވެ. އޭނާގެ ބައްޕަ ސީތާރާމް ތަރްޕާ އާއި، މަންމަ ކޯޝީލާދޭވީއާ ދެކަނބަލުންނަކީ ދެ ޓީޗަރުންނެވެ. ސުވާމީޖީ ތަޢުލީމު ޙާޞިލްކުރެއްވީ ކާންޕޫރުންނާއި، އިލާހުއާބާދުންނެވެ. ވެފައިވާ ޔަޤީންކަން ޝައްކަކުން ބާޠިލެއް ނުވާނެއެވެ.\n12 ޖޫން 2014ފިޤްހު, ދީނާއި ދުނިޔެއެޑްމިން\nކިޔާފައިވާ ޢަދަދު: 4937\n“ވެފައިވާ ޔަޤީންކަން ޝައްކަކުން ބަޠިލެއް ނުވާނެއެވެ.” (اليَقِينُ لا يَزُولُ بالشَّكِّ) މި ޤާވާއިދަކީ އިސްލާމީ ފިޤުހުގައި ބޭނުން ހިފަމުން އަންނަ މުހިންމު ޤަވާއިދެކެވެ. ޤަވާއިދުލްފިޤުހިއްޔާގައި މުހިއްމު މަޤުޞަދަކަށްޓަކައި ޢިލްމުވެރިން އެކަށައަޅައިފައިވާ ޤަވާއިދެއް ވެސް މެއެވެ. އަދި ހަމައެއާއެކު އިސްލާމީ ޝަރީޢަތުގައި ޙުކުމްތައް ކަނޑައެޅުމުގައި ބޭނުން ހިފަމުންގެންދާ ޤާއިދާއެއް ވެސް މެއެވެ. އިސްލާމީ ޝަރީޢަތުގައި ޔަޤީންވެފައިވާ ކަމެއް ބާޠިލުކުރެވޭނީ ޤަޠުޢީ ދަލީލަކުންނެވެ. ކަނޑައެޅިގެން ރަގަނޅުކަމެއްކަން އެނގިދާ ފަދަ ސާބިތު ދަލީލަކުންނެވެ. ކުރެވޭ ޝައްކަކުން ޔަޤީންކަމެއް ބަދަލެއް ނުވާނެއެވެ.\n11 ޖޫން 20141 ޚިޔާލުބަހާއި އަދަބު, ވަޒަން ބަހުރުވައެޑްމިން\nކިޔާފައިވާ ޢަދަދު: 5436\nވާހަކަދެއްކުމާއި މަޒުމޫނު ލިޔުމުގެ އަތޮޅު މުބާރާތަށް އުނގޫފާރަށް ދިޔަ އެންމެންގެ ހިތުގެ ޝުޢޫރު – 2004 ލަވަ ހެއްދެވީ: ޙަސަން ޝާކިރު މުޙައްމަދާއި، ޢަބްދުލްޢަޒީޒު ޖަމާލު އަބޫބަކުރާއި އަޙުމަދު ސަލީމް (ސައްލޭ)\nމިއީ، 2004 ވަނަ އަހަރު ރ. އުނގޫފާރުގައި، ދިވެހިބަހާއި ތާރީޚަށް ޚިދުމަތްކުރާ ޤައުމީ މަރުކަޒުގެ ފަރާތުން ބޭއްވި “ވާހަކަދެއްކުމާއި މަޒުމޫނު ލިޔުމުގެ އަތޮޅު މުބާރާތު”ގެ ބައިވެރީންނާއި ބަންޑާރަވެރީންގެ ހިތުގެ ޝުޢޫރު ހާމަކޮށްލުމަށްޓަކައި މުބާރާތުގެ ވަދާޢީ ޙަފުލާގައި ފަނޑިޔާރުން ހުށަހެޅުއްވި ލަވައެކެވެ. މި ލަވަ ބައިގަޑިއެއްހާއިރުގެ ތެރޭގައި ހައްދަވައިދެއްވީ ފަނޑިޔާރުންގެ ގޮތުގައި ވަޑައިގަތް ބޭފުޅުންގެ ތެރެއިން3ބޭފުޅެކެވެ. މި ލަވަ އަޅުގަނޑުމެން މި ޝާއިޢުކޮށްލީ ހަނދާނާއި ތާރީޚަށްޓަކައެވެ. މި ޅެން “ފަތްތޫރަ” މަޖައްލާގައިވެސް ޝާއިޢުކޮށްލެއްވުން ވަރަށް މުހިއްމެވެ. މި ލަވަ މީގެ ކުރީން ޝާއިޢުކުރެވިފައެއް ނުވާނެ އެވެ.\n11 ޖޫން 2014ބަހާއި އަދަބު, ވާހަކައެޑްމިން\nދަރަނިތައް ހަނދާން ނައްތައިލުން\nޢައްބާސް އިބްރާހީމް ސިކަންދަރުލޯދީގެ ވެރިކަމުގެ ދުވަސްވަރުގައި ވަރަށް މަޝްހޫރު އަޅުވެރިޔަކު އުޅުނެވެ. އޭނާގެ ނަމަކީ ޒައިނުއްދީނެވެ. އޭނާގެ ޒުވާން ދުވަސްވަރުގައި ޒައިނުއްދީނަކީ ވަރަށް މުއްސަނދި އަދި ތިޔާގި ދިރިއުޅުމެއް އުޅުނު މީހެކެވެ. އަދި ނުހަނު ދީލަތި މީހެއްވެސްމެއެވެ. ދުވަސްތައް ފާއިތުވަމުންގޮސް މިހާތަނަށް އައިއިރު އޭނާވަނީ އަތްމަތި ހުސްވެ ވަރަށްބޮޑަށް ފަގީރުވެފައެވެ. ނަމަވެސް އޭނާގެ ދީލަތިކަމަށް އެއްވެސް ބަދަލެއް ނާދެއެވެ.\nތާރީޚު އޮޅުވައިލާކަށް ނުވާނެއެވެ.\n11 ޖޫން 2014ދިވެހި ތާރީޚު, ތާރީޚާއި ސަގާފަތުއެޑްމިން\nއަޙްމަދު ޝިޔާމް ޝަހީދުންގެ ދުވަސް ފާހަގަކުރުމުގެ ގޮތުން މިއަހަރުވެސް ސަރުކާރުންވަނީ ޚާއްޞަ ހަރަކާތްތަކެއް ހިންގަވައިފައެވެ. އެގޮތުން މެއި މަހުގެ 31 ވީ ހޮނިހިރު ދުވަހު ހަވީރު އޮލިމްޕަސް ތިއޭޓަރުގައި ޚާއްޞަަ ރަސްމިއްޔާތެއް ވަނީ ބާއްވަވައިފައެވެ.\nއެދުވަހުގެ ރަސްމިއްޔާތުގައި އެކި ދުވަސްވަރު ރާއްޖޭގެ މިނިވަންކަމަށްޓަކައި މަސައްކަތްކުރެއްވި އަބްޠާލުންގެ ތާރީޚާއި، އެބޭފުޅުން އުޅުއްވި ތަންތަނުގެ ފޮޓޯ ހިމަނުއްވައިގެން ރާއްޖޭގެ ތާރީޚް ދިރާސާކުރައްވާ ބޭފުޅަކު ވަނީ ހުށަހެޅުމެއް ހުށަހަޅުއްވައި ދެއްވައިފައެވެ. މިހުށަހެޅުން ކުރިޔަށް ދިޔައީ ޕަވަރޕޮއިންޓް ޕްރެޒެންޓޭޝަނެއްގެ ގޮތުގައެވެ.\n11 ޖޫން 2014ތާރީޚާއި ސަގާފަތު, ސަގާފަތުއެޑްމިން\nޙުސައިން ޝާކިރު ކާޅު އަޙުމަދު ނުވަތަ ކާޅު އަހަންމަދު އަޅުގަނޑު ދުށް ހަނދާންވަނީ 1960 ގެ އަހަރު ތަކުގެ ވަރަށް ކުރީކޮޅުގައެވެ. އެއީ އިސްކޮޅުން ދިގު، ގައިގެ ހަން ވަރަށް ކަޅު ބޭކަލެކެވެ. ހަށިގަނޑު ވަރަށް ތެދު ބޭކަލެއް ވެސް މެއެވެ. ފަހަރުގައި އަހުމަދު ގައިގެ ހަން ކަޅުކަމުން އަހުމަދުގެ ކިބައިގައި ﷲ ލައްވަވާފައިވާ މިސިފައާއި ގުޅުވައިގެން ވަނަމެއްގެ ގޮތުގައި އަހުމަދު ގެ ނަމުގެ ކުރިއަށް “ކާޅު” އިތުރުކޮށް ކާޅު އަހަންމަދު ކިޔަނީ ކަމުގައި ވެދާނެއެވެ. އަދި ފަހަރުގައި އެއީ އަހުމަދު ޢާއިލީ ނަމަކަށް ވުމަކީ ވެސް ހަމަ އެންމެ އެކަށީގެންވާ ގޮތެކެވެ. މާލޭގައި ވެސް އަދި ރާއްޖޭގެ ހުރިހާ ހިސާބެއްގައި ވެސް ދަރިކޮޅުތައް ވަކިކުރުމުގައި ދަރިކޮޅާއި ގުޅުވައި މިފަދަ ތަފާތު ނަންނަން ކިޔައިފައި ހުރެއެވެ.\n10 ޖޫން 2014ތާރީޚާއި ސަގާފަތު, ސަގާފަތުއެޑްމިން\nކިޔާފައިވާ ޢަދަދު: 1414\nއެފް محمد علىގެ شادى ޕާރޓީ\nތެދުވެރި ލޯތްބެއްގެ ގޮށަކުން ގުޅިފައިވާ ދެ ފަސްބައެއްގެ ތެރެއިން ފުރޭނިގެން އަންނަ އަސަރުގަދަ ރާގުތައް ލަކްޝަމީގެ އަޑުގަދަކުރާއިން އިވެމުން ދެއެވެ. 7.45 ވަނީއެވެ. ص.س الفاضل إبراهيم رشيد އާއި ص. س الأستاذ إبراهيم شهاب ص. س. الشيخ إبراهيم رشدى އާއި الفاضل آدم نصير މަނިކު ފަދަ عزت ތެރި ބޭފުޅުން ވެދެވަޑައިގެން އިށީނދެ ވަޑައިގެންފިއެވެ.\nހަލާކުވެފައިވާ ހިތެއްގައި އެހެން ލޯތްބެއް (27)\n10 ޖޫން 2014ބަހާއި އަދަބު, ވާހަކައެޑްމިން\nޢަލީ ޝަރީފު، ހ. ފިލިގަސްދޮށުގެ(4 ޖޫން 2014 (ބުދަ) ދުވަހު ޝާއިޢުކުރި ބަޔާ ގުޅޭ)\nބްރައިނީ އަސަރުން ފުރިފައިވާ ގޮތެއްގައި އަހައިލިއެވެ. “ބޮޑުދައިތާއެވެ! އޭނާއަކަށް ނުރައްކަލެއް ނުވާނެ ހެއްޔެވެ؟ މަރެއް ނުވާނެ ދޯއެވެ؟”\nބޮޑުދައިތަގެ އޯގާވެރި ނަސޭހަތާއި އުއްމީދުގެ ވާހަކަތައް އިިވެމުން ދިޔަ ހިނދު ބޮލުގެ އިޝާރަތުން ބްރައިނީ ގެންދިޔައީ ޖަވާބުދެމުންނެވެ.\n“އަހަރެމެން އީމާންވާންވީ މާތް ރަސްކަލާންގެ ކުރައްވާނޭ ހެޔޮ މިންވަރަކަށެވެ. އިރާދަކުރެއްވިއްޔާ އޭނާގެ ދެފައިން ހިނގައިލައިފައި އަންނާނޭ ދުވަސް ދައްކަވާނެއެވެ.” ބޮޑުދައިތަގެ ވާހަކަ ނިންމައިލަމުން ބުންޏެވެ.


Sifainnaa fuluhun ge budget bodu kuran jehey: MP Nazim\nކުރީގެ ޑިފެންސް މިނިސްޓަރު އަދި ދަނގެތީ ދާއިރާގެ މެންބަރު ކާނަލް މުހައްމަދު ނާޒިމް: ސިފައިންނާ ފުލުހުންނަށް ބަޖެޓްގައި މިހާރު ކަނޑައަޅާފައިވާ އަދަދު ބޮޑުކުރުމަށް ގޮވާލެއްވި -- އަވަސް ފޮޓޯ\nދެހާސް ވިހިވަނަ އަހަރަށް ލަފާކޮށް ސަރުކާރުން ހުށައަޅާފައިވާ ބަޖެޓްގައި ސިފައިންނާ ފުލުހުންނަށް ބަޖެޓްގައި މިހާރު ކަނޑައަޅާފައިވާ އަދަދު ބޮޑުކުރުމަށް ކުރީގެ ޑިފެންސް މިނިސްޓަރު އަދި ދަނގެތީ ދާއިރާގެ މެންބަރު ކާނަލް މުހައްމަދު ނާޒިމް ގޮވާލައްވައިފި އެވެ.\nޖޭޕީގެ ޕީޖީ ގުރޫޕްގެ ނާއިބް ލީޑަރުގެ މަގާމުގައިވެސް ހުންނެވި ނާޒިމް މިކަމަށް ގޮވާލެއްވީ އަންނަ އަހަރަށް ލަފާ ކުރާ 37.5 ބިލިއަން ރުފިޔާގެ ދައުލަތުގެ ބަޖެޓަށް ބަހުސް ކުރައްވަމުންނެވެ.\nނާޒިމް ވިދާޅުވީ 2020 ލަފާކޮށް ސަރުކާރުން ހުށަހެޅި ބަޖެޓަށް ބަލާލުމުން މިއީ ވަރަށް ފުރިހަމަ އަދި ރައީސް ސޯލިހްގެ ރިޔާސީ ވައުދުތައް ފުއްދޭނެ ބަޖެޓެއް ކަމަށް ގަބޫލުކުރައްވާ ކަމަށެވެ. ނަމަވެސް ބަޖެޓްގައި ރަނގަޅުކޮށްލެވޭނެ ބައެއް ކަންކަން ހުރިކަން ފާހަގަކުރެވޭ ކަމަށެވެ.\nއެގޮތުން ފުލުހުންނާއި ސިފައިންގެ ހިދުމަތް އިތުރަށް ފުޅާކޮށް ރައްޔިތުންނާ ވީހާވެސް ގާތުން ހިދުމަތް ދިނުމަށް ބޭނުންވާ ބައެއް އާލަތްތައް ހޯދުމަށް އެކަށީގެންވާ ފައިސާ ބަޖެޓްގައި ހިމަނާފައި ނުވާ ކަމަށް ނާޒިމް ވިދާޅުވި އެވެ. އެހެން ކަމުން އެފަދަ ވަސީލަތްތައް ހޯދުމަށް އެކަށީގެންވާ ބަޖެޓެއް އެ ދެ މުއައްސަސާއަށް ދެއްވުމަށް ނާޒިމް ގޮވާލެއްވި އެވެ.\n"އަޅުގަނޑަށް ގަބޫލުކުރެވެނީ އެންމެ އެކަށޭނަ ވަަރަށް ސިފައިންނާ ފުލުހުންނަށް ބަޖެޓް ނެތްކަން. އަޅުގަނޑު މިހެން މި ދަންނަވާލީ ހަމައެކަނި ރިކަރަންޓް ހަރަދުގެ ގޮތުގައި ފުލުހުންނާ ސިފައިންނަށް ބޭނުންވާ ފައިސާ ހަމަޖެހިފައި އޮތަސް، ފުލުހުންނާ ސިފައިން ބޭނުންވާ އާލަތްތައް ހޯދުމަށް އެކަށީގެންވާ ބަޖެޓް ހަމަޖެހިފައި ނެތްކަން. އެގޮތުން އަޅުގަނޑު ސަރުކާރަށް އިލްތިމާސްކުރަން ސިފައިންނާ ފުލުހުންގެ ބަޖެޓް މިއަށްވުރެ ބޮޑުކުރަން." ނާޒިމް ވިދާޅުވިއެވެ.\nނާޒިމް ވިދާޅުވީ މިފަހުން އަލިފާނުން ލިބޭ ގެއްލުން ބޮޑުވަމުންދާއިރު، އެފަދަ ހާލަތްތަކަށް ބޭނުންކުރެވޭނެ ވަސީލަތްތައް ހޯދަން ޖެހިފައިވާ ކަމަށެވެ. އަދި ރައްޔިތުންގެ މުދާ ރައްކާތެރިކުރުމަށް ކުރަމުންދާ މަސައްކަތް އިތުރަށް ހަރުދަނާ ކުރުމަށް ސިފައިންނާ ފުލުހުން އިތުރު ވަސީލަތްތައް ބޭނުންވާ ކަމަށް ވިދާޅުވިއެވެ.\n"އަދި ރާއްޖޭގެ އެކި ކަންކޮޅުތަކުގައި ފުލުސް ޝްޓޭޝަންތައް ގާއިމްކުރުމަށް ބޭނުންވާ ބަޖެޓްވެސް އިތުރުކުރަންޖެހޭ."\nނާޒިމް ވިދާޅުވީ ސިއްހީ ދާއިރާއާއި، ތައުލީމީ ދާއިރާއަށް ބަޖެޓްގައި ވަރަށް ޚާއްސަ އަހަންމިއްޔަތުކަން ދީފައިވާ ކަމަށެވެ. އެގޮތުން ފަސް ސަރަހައްދެއްގައި ޓާޝަރީ ހޮސްޕިޓަލްތައް ގާއިމުކުރުމުގެ މަސައްކަތާއި، އެއްދަންފަޅިއަށް ސުކޫލްތައް ބަދަލުކުރުމަށް އައު އިމާރާތްތައް ގާއިމްކުރުމާ، ނާސްތާ ޕްރަގްރާމް ކުރިއަށް ގެންދިއުމަށް ބަޖެޓްގައި ފައިސާ ހިމަނާފައިވާ ކަމަށެވެ.\nރައްޔިތުންގެ މަޖިލިސް ދައުލަތުގެ ބަޖެޓް މުހައްމަދު ނާޒިމް + ޖުމްހޫރީ ޕާޓީ


Shaafy Super United Sports ah soikoffi\nޑިފެންޑަރު އަހުމަދު ޝާފިއު (ޝާފީ) ފޮޓޯ/މިހާރު އޮންލައިން\nފުރަތަމަ ޑިވިޝަނުގައި ގިނަ އަހަރުތަކެއް ވަންދެން ކުޅެފައިވާ ތަޖުރިބާކާރު ޑިފެންޑަރު އަހުމަދު ޝާފިއު (ޝާފީ) މި ފަހަރު އަލަށް ފުރަތަމަ ޑިވިޝަނުގައި ވާދަކުރާ ސުޕަ ޔުނައިޓެޑް ސްޕޯޓްސް (ސަސް) އަށް ސޮއިކޮށްފި އެވެ.\nޝާފީގެ އިތުރުން ޓީސީ ސްޕޯޓްސް ކްލަބްގެ ކެޕްޓަން އަހުމަދު ފައްރާހު (ފައްރަ) އާއި އަބްދުﷲ ހަނީފް (ބެންޖޯ) ވެސް ވަނީ ސަސް އަށް ސޮއިކޮށްފަ އެވެ. އަދި ކުރިން ޓީސީ އާއި ދެ ވަނަ ޑިވިޝަނުގެ ޓީމުތަކަށް ކުޅެފައިވާ ޒުވާން ކުޅުންތެރިޔާ އަހުމަދު އައިހަމް ސަސް އަށް ސޮއިކުރިއިރު، ސަސް އަށް މިދިޔަ އަހަރުތަކުގައި ކުޅުނު އަހުމަދު ފަރުހާން (ގައްބެ) ވެސް ވަނީ އެ ޓީމާ އެކު ހަދާފައިވާ ކޮންޓްރެކްޓް އާ ކޮށްފަ އެވެ.\nކުރިން ގައުމީ ޓީމުގައި މޮޅު ކުޅުމެއް ދެއްކި ބ. އޭދަފުއްޓަށް އުފަން ޝާފީ މިދިޔަ ސީޒަނުގައި ފެނުނީ ޔުނައިޓެޑް ވިކްޓްރީ އިންނެވެ. 2008 ވަނަ އަހަރު ކްލަބް ވެލެންސިއާ އިން ފުރަތަމަ ޑިވިޝަނަށް ތައާރަފް ވުމަށްފަހު ޝާފީ 2010 ވަނަ އަހަރު ބަދަލުވީ ވިކްޓްރީ ސްޕޯޓްސް ކްލަބަށެވެ. ވިކްޓްރީގައި ކުޅުމަށް ފަހު 2013 ވަނަ އަހަރު މާޒިޔާއިން ފެނުނުއިރު 2014 އަދި 2015 ވަނަ އަހަރު ކުޅުނީ ނިއު ރޭޑިއަންޓް ސްޕޯޓްސް ކްލަބަށެވެ. 2016 ވަނަ އަހަރު އެނބުރި ވެލެންސިއާ އަށް ބަދަލުވެ 2017 ވަނަ އަހަރު ޝާފީ ވަނީ ލޯނު އުސޫލުން ކްލަބް ގްރީން ސްޓްރީޓްސް އަށް ކުޅެފަ އެވެ. ޔުނައިޓެޑް ވިކްޓްރީ އަށް ބަދަލުވުމުގެ ކުރިން 2018 ވަނަ އަހަރުގެ ސީޒަނުގައި ޝާފީ ފެނުނީ ވިކްޓްރީ އިންނެވެ. ޝާފީ ވަނީ ފުރަތަމަ އެގާރައިގައި ހިމެނިގެން ގައުމީ ޓީމުގައި ވެސް ގިނަ މެޗުތަކެއް ކުޅެފަ އެވެ.\nއާ ސީޒަން އަންނަ ޑިސެމްބަރު މަހުގެ އަށް ވަނަ ދުވަހު ފަށަން ނިންމާފައިވާއިރު މާޒިޔާ އާއި ކްލަބް ވެލެންސިއާ އަދި ކްލަބް ގްރީން ސްޓްރީޓްސް އިން ވަނީ ޕްރެކްޓިސް ފަށައިފަ އެވެ. ކުރިއަށް އޮތް ސީޒަނުގެ ދިވެހި ޕްރިމިއާ ލީގުގެ ކުޅުން ފެށުމަށް ހަމަޖެހިފައިވަނީ ޑިސެމްބަރު 13 ވަނަ ދުވަހު އެވެ.


2 Dhoani dheythereygai fithigen Hithaadhoo meehaku niya vejje\nދެ ދޯނި ދޭތެރޭގައި ފިތިގެން ހިތާދޫ މީހަކު ނިޔާވެއްޖެ\nކޫއްޑޫ ބަނދަރުގައި ކިޔޫގައި ތިބި ބައެއް ދޯނިތައް. –ފޮޓޯ:މިހާރު\nމ. ކޮޅުފުއްޓަށް ދެ ދޯންޏެއް ކައިރިކޮށްގެން އުޅެނިކޮށް، އެ ދެ ދޯނި ދޭތެރޭގައި ފިތިގެން ބ. ހިތާދޫ މީހަކު މިއަދު ނިޔާވެއްޖެ އެވެ.\nއެ ހާދިސާގައި ނިޔާވީ ހިތާދޫ އަބްދުﷲ އަހުމަދު، 60 އެވެ.\nއޭނާ އަކީ މާލެ އިން މުދާ ބަރުކޮށްގެން އައްޑު އަށް ދަތުރުކުރި ސަޕްލައި ދޯންޏެއްގައި މަސައްކަތްކުރާ މީހެކެވެ.\nމުލީ ރީޖަނަލް ހޮސްޕިޓަލުގެ މެނޭޖަރު އަހުމަދު ނާފިޒު “މިހާރު” ނޫހަށް ވިދާޅުވި ގޮތުގައި އައްޑު އަށް މުދާ ބަރުކޮށްގެން ދަތުރުކުރަމުން ދަނިކޮށް، ކަނޑުގަދަވުމުގެ ސަބަބުން ދޯނި މަޑުކުރީ މ. ތުވަރު ކައިރީގައެވެ.\nއޭނާ ވިދާޅުވި ގޮތުގައި އެ ދޯންޏާއެކު، އިތުރު ދޯންޏެއް ވެސް ދަތުރުކުރަމުން ދިޔައިރު، ދެ ދޯނި އެ ތަނުގައި ބަންނަން އުޅެނިކޮށް، އަބްދުﷲ އަހުމަދު ދޯނިން ކަހާލައިގެން ވެއްޓި އަނިޔާވި ކަމުގެ ރިޕޯޓް ހޮސްޕިޓަލަށް ލިބުނީ ހަވީރު 5:15 ހާއިރު އެވެ.\nއޭނާ ވިދާޅުވިގޮތުގައި، ހޮސްޕިޓަލުގެ މެޑިކަލް އޮފިސަރަކާއި ދެ ނަރުހުން އެމްއެންޑީއެފްގެ އުޅަނދެއްގައި އެ ސަރަހައްދަށް ދެވުނީ 5:40 ހާއިރެވެ. އޭރު ވެސް އަބްދުﷲ އަހުމަދު އޮތީ މަރުވެފައި ކަމަށާއި އެކަމަކު އިތުރަށް ތަހުގީގު ކުރުމަށް ހޮސްޕިޓަލަށް ހަށިގަނޑު ގެނައީ ކަމަށް ނާފިޒު ވިދާޅުވި އެވެ.\nއޭމި ހާދިސާގައި އަބްދުﷲ އަހުމަދުގެ މޭމަތިން ތަނެއް މަށައިގެން ދިއުން ފިޔަވައި ހަށިގަނޑުގެ ބޭރުފުށުގައި އަނިޔާގެ އެއްވެސް ނިޝާނެއް ނެތެވެ. އެކަމަކު ހޮސްޕިޓަލުން ހެދި އެކްސްރޭ އިން ދައްކާ ގޮތުގައި އަބްދުﷲ އަހުމަދުގެ މޭމަތީގެ ގިނަ ކަށިތައް ހުރީ ބިނދިފައެވެ.\nއަބްދުﷲ އަހުމަދުގެ ފަސް ކުދިންނާއި އަންހެނުން އަދި އާއިލާގެ ގިނަ މީހުން އުޅެނީ މާލޭގަ އެވެ.\nއެ މީހާ ފިތުމުން އިތުރު ފަރުވާއަށް މ. މުލީ ރީޖަނަލް ހޮސްޕިޓަލަށް ގެންދިޔައިރު ވެސް ނިޔާވެފައިވާ ކަމަށް އެ ހޮސްޕިޓަލުން ބުންޏެވެ.\nއެ ހާދިސާގެ ރިޕޯޓް ފުލުހުންނަށް ލިބުނީ ހަވީރު 4:40 ހާއިރު އެވެ. އެ މީހާގެ ހަށިގަނޑު މާލެ ގެނައުމުގެ މަސައްކަތް މިހާރު ކުރަމުން އަންނަ ކަމަށް ހޮސްޕިޓަލުން ބުންޏެވެ.


Raees ge hashikolhah gellun dheyn govaali massala Broadcom in ves balanee | Mihaaru\nރައީސްގެ ހަށިކޮޅަށް ގެއްލުންދޭން ގޮވާލި މައްސަލަ ބްރޯޑްކޮމުން ވެސް ބަލަނީ\nބްރޯޑްކާސްޓިން ކޮމިޝަނުން ޗެނަލް-13ގެ ބައެއް އިސްވެރިންނާ ބައްދަލުކުރަނީ: އެ ޗެނަލުގެ މައްސަލައެއް މީގެ ކުރިން ވެސް ބްރޯޑްކޮމުން ވަނީ ބަލާފައި. --ފައިލް ފޮޓޯ\n04 ސެޕްޓެމްބަރ 2020\nޗެނަލް-13 އިން އިއްޔެ ގެނެސްދިން ލައިވް ޕްރޮގްރާމެއްގައި ވާހަކަ ދެއްކި މީހަކު، ރައީސް އިބްރާހިމް މުހައްމަދު ސޯލިހުގެ ހަށިކޮޅަށް ގެއްލުން ދޭން ގޮވި މައްސަލަ ބްރޯޑްކާސްޓިން ކޮމިޝަން (ބްރޯޑްކޮމް) އިން ވެސް ބަލާނެ ކަމަށް ބުނެފި އެވެ.\n"ރައްޔިތުންގެ އަޑު"ގެ ނަމުގައި ގެެނެސްދިން އެ ޕްރޮގްރާމުގައި އެ މީހާ އެހެން ބުނީ، ސަރުކާރުން އަމަލު ކުރަމުންދާ ގޮތާ ގުޅޭގޮތުން ޕްރެޒެންޓަރު ސުވާލު ކުރުމުން ވާހަކަ ދެއްކި ތ. ވިލިފުށީ މީހެކެވެ. ސަރުކާރަށް ފާޑުކިޔައި ވާހަކަ ދެއްކި އެ މީހާ ބުނީ ވެރިކަން އަވަހަށް ނައްތާލަން ބޭނުންވާ ކަމަށާއި "މިހާރުން މިހާރަށް އިބްރާހިމް މުހައްމަދު ސޯލިހު ގައިގާ (ކަނޑާލާފައި) " ކަމަށެވެ.\nބްރޯޑްކޮމުން މިރޭ ބުނީ ރައީސްގެ ހަށިކޮޅަށް ގެއްލުން ދޭން ހިތްވަރު ލިބޭ ފަދަ ގޮތަކަށް މީހަކު ދެއްކި ވާހަކަ ޗެނަލް-13 އިން ލައިވްކޮށްފައިވާތީ އެކަން އެ ކޮމިޝަނުގެ ސަމާލުކަމަށް އައިސްފައިވާ ކަމަށެވެ. އަދި އެ މައްސަލަ ބަލާނެ ކަމަށް އެ ތަނުން ބުންޏެވެ.\nމި މައްސަލަ ފުލުހުން ވެސް މިހާރު އަންނަނީ ތަހުގީގުކުރަމުންނެވެ.\nޗެނަލް-13 އިން ބުނީ ރައީސްގެ ހަށިކޮޅަށް ގެއްލުން ދޭން އެ މީހާ ބުނީ އޭނާގެ އަމިއްލަ ހިޔާލުގެ މައްޗަށް ބިނާކޮށް ކަމަށާއި އެހެން ބުނާއަޑު ބްރޯޑްކާސްޓް ކުރެވިފައިވާތީ އެކަމަށް މާފަށް އެދޭ ކަމަށެވެ.\n"ޗެނަލް-13އަކީ އަނިޔާވެރިކަމާއި އާއްމުންގެ މެދުގައި އެކަކު އަނެކަކަށް ނަފްރަތު އުފެއްދުމަށް ހިތްވަރު ދޭނެ ބައެއް ނޫނެވެ. އަދި ކުރިއަށް އޮތްތަނުގައި ވެސް އެ ފަދަ ކަންކަމަށް ހިތްވަރުު ދީ، ގާނޫނާ ހިލާފު ކަންކަން ކުރުމަށް ފުރުސަތު ނުދޭނެ ކަމަށް ދަންނަވަމެވެ." އެ ޗެނަލުން ސޯޝަލް މީޑިއާގައި ލިޔެފައިވެ އެވެ.\nރައީސްގެ ހަށިކޮޅަށް ގެއްލުން ދޭން ގޮވާލި އެ މައްސަލަ، ސޯޝަލް މީޑިއާގައި ގިނަ ބަޔަކު ދަނީ ކުށްވެރި ކުރަމުންނެވެ.\nޓެރަރިޒަމް މޯލްޑިވްސް ބްރޯޑްކާސްޓިން ކޮމިޝަން\nކުރީގެ ރައީސް ޢަބްދުﷲ ޔާމީނުގެ ކަރު ބުރިކުރަން ގޮވި ވާހަކައާއި އޮނަރަބަލް ޤާސިމް އިބްރާހިމް ކަނޑުފައްތަންގޮވި އެމްޑީޕީ މީހުން ގެ ވާހަކަތަށް ގެނެސްދިން ޗެނެލްތަކަށް ފިޔަވަޅު އަޅުއްވާފައިނުވަނީ ކީއްވެތޯ؟\nމިގައުމުގާ ތިހުރިހާ ބަހުރުވަޔަކާ މީހުންނަށް އަނިޔާދިނުމަށް ގޮވާލީ ތިޔަ ރީނދޫ ޕާޓީއަކުން.\nމީ ޗެނަލް13 ގެ މައްސަލައެއްނޫން. ވާހަކަ ދެއްކި މީހާގެ މައްސަލައެއް. އެމީހާ އެހެން ބުނާއިރަށް ޕްރެޒެންޓަރ ވަނީ އިންޓަވިޔު ކުރުކޮށް ފޯނު ކުރުކޮށްލާފަ.\nއޭނަ ބުނާނެ އިތުރު އެއްޗެއް ނެތޭ ބުނީމަ ނިންމާލީ.\nރާއްޖެ ޓީވީ ގޮތައް ފަންޑުފޮށި ބަހައްޓާގެން ލާރިހޯދަން ޖެހޭވަރުގެ ބޮޑެތި އަދަދުތަކުން ޖުރިމަނާކޮއްބަލަ އޭރުން ފަހަރެއްގާ ކުޑަދުވަސް ކޮޅަކައް މައިތިރިވެދާނެ\nއީސާ ޢަލީ މަނިކު\nމީސައިޒުއޮޅިގެން ޔާމީނުގެ ވެރިކަމުގައި ލިބުނުފައިސާތައް މިހާރުނުލިބޭތީ މޮޔަގޮވާބައިގަޑެއް ތިޔަ ޗެނަލް13 އިން ކުރާހާވެސްކަމަކީ ރައްޔިތުންގެ މެދުގަފިތުނައުފެއްދުން، ނޫސްވެރިކަންއެގޭ މީހަކުތިޔަޗެނަލުން ޕްރޮގްރާމެއް ހުށައަޅާލާތަނެއް ނުފެނެ މުޅިންވެސް އުޅެނީ ޕީޕީއެމްގެ ސިޔާސީ އެކްޓިވިސްޓުން މިޗެނަލާމެދު ފިޔަވަޅެއްއެޅުން ލަސްވެއްޖެ މިހާރު.\nޗެނަލް 13 ގެ މައްސަަލަވެސް ބަލަންވީ. ރާއްޖެ ޓީވީން މާލޭގަ ހިނގި ހާދިސާއާއި ރައްޔިިތުން ގައުމުގެ މިނިވަންކަން ދެމެހެއްްޓުމަށް ގޮވާލާ ބޭއްވި އެއްވުމާ ގުޅުވައިގެން ކުރި ޓްވީޓްގެ މައްސަލަވެސް ޓިސްދަތި ކޮމިޝަނުން ބަލަންވީ.\nކޮބާތަ ޔާމީން ހަށިކޮޅައް ގެއްލުންދޭން ގޮވިމީހާ ޔާމީން މާދަމާ 10ޖަހާއިރު ވެރިކަމުގަ ނުހުންނާނޭގޮވީ މީވެސް އިންސާފުތޯ ެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެ\nދެރަ ދޯ މިހެން ''ރައްޔަތުންގެ އަޑު'' އައިއިރު 1 ރައްޔިތެއްގެ އަޑު މިހެން އައީމަ.ތިމާ ކިތަންމެ ނުރުހުނަސް އެއްވެސް މީހަކަށް އަނިޔާދޭން ގޮވާލައިގެން ނުވާނެ.ގައުމުގެ ރައީސުން އެއީ އަހަރުމެން އިހްތިރާމް ކުރަން ޖެހޭބައެއް.\nބުރޯޑް ކޮމްގަ އޮތީ ޔާމިނުގެ 100 ފަސެންޓް އަގުލަބިންޔަތު. ގޮނޑި ޖަހަށް އުޅުނި ކުދިން ކޮޅު އަދިވެސް ލީޑް ކުރަނި.\nލައިވުކޮށް ޕީޕީގެ ސަޕޯޓަރުންލައްވާ ވާހަކަ ދައްކުވަނީ އެބޭނުމުގަ. އެއީ، ސަރުކާރާއި ވެރިންނާއި ސަރުކާރަށް ނަ ފުރަތު އު ފައްދަން. ދުވަހަކުވެސް ޔާމީނުގެ ވެރިކަމުގައި ހިންގިވަރުގެ ޖަރީމާތަކެއް ފެނުމަކީ ނާދިރު ކަމެއް


Mi dhe fotoa in anushkaa sharmaa kobaa?\nމި ދެ ފޮޓޯއިން އަނުޝްކާ ޝަރްމާ ކޮބާ؟\nއަނުޝްކާ އާއި ޖޫލިއާ މައިކަލްސް (ވ)\nމި ފޮޓޯގައި މިއީ އަނުޝްކާ ތަފާތު ދެ ހެއާ ސްޓައިލެއްގަ އެއް ނޫނެވެ. މިއީ އަނުޝްކާ ޝަރްމާ އާއި އެމެރިކާގެ ލަވަކިޔުންތެރިޔާ ޖޫލިޔާ މައިކަލްސް އެވެ.\nލަވަކިޔުންތެރިޔާ ޖޫލިއާ މައިކަލްސް އަނުޝްކާ އާ ވައްތަރު ކަމަށް އަޑުތައް ފެތުރެން ފެށީ ޖޫލިއާ ކުރި އިންސްޓަގްރާމް ޕޯސްޓަކުންނެވެ. ފޮޓޯ ނަގާފައިވާ ގޮތާއި އޭނާ ހުއްޓިގެން ހުރި ގޮތުން އަނުޝްކާ އާ ވަރަށް ވައްތަރެވެ. އިސްތަށިގަނޑުގެ ކުލަ ތަފާތުވުން ފިޔަވަ އެވެ. މި ފޮޓޯ ފެނުނު އިންޑިއާގެ މީހުންނާއި އަނުޝްކާގެ ފޭނުން، އެ ފޮޓޯއިން ފެންނަ ޖޫލިއާ އާއި ބޮލީވުޑްގެ ކާމިޔާބު ބަތަލާ އަނުޝްކާގެ އެއްވައްތަރު ކަންކަމަށް ބަލަން ފެށި އެވެ.\nމި ދެތަރިންގެ ފޮޓޯ ކައިރި ކައިރީ ޖައްސައިގެން މުޅި ސޯޝަލް މީޑިއާގައި ފޮޓޯތައް ހިއްސާ ކުރަމުންދާއިރު، އަނުޝްކާ އާއި ޖޫލިއާ އަދި މިކަމަކަށް އެއްޗެއް ނުބުނެ އެވެ. ދެ ތަރިންގެ ފޮޓޯ ހިއްސާ ކުރަމުން މިއީ އެއްބަނޑު އެއްބަފާ ދެ މީހުން ކަމަށް ބުނެ އެވެ. އަދި އެހެން މީހުން ބުނަނީ މިއީ އަނުޝްކާގެ ދޮން ވައްތަރު ކަމަށެވެ. ގިނަ ބަޔަކަށް އަދިވެސް ޔަގީން ނުކުރެވެ އެވެ.\nމި ފޮޓޯތައް ހިއްސާ ކުރި ފަރާތެއް އަނުޝްކާގެ ފިރިމީހާ، އިންޑިއާ ގައުމީ ޓީމުގެ މަޝްހޫރު ކްރިކެޓް ކުޅުންތެރިޔާ ވިރާތު ކޯލީ ކައިރީ ސަމާލުވެގެން އުޅުމަށްވެސް ބުނެފައި ވެ އެވެ. ފަހަރެއްގައި އޮޅި ދާނެ ތީ އެވެ.\nއަނުޝްކާ އަކީ ބޮލީވުޑްގައި ބްލޮކްބަސްޓާ ގިނަ ފިލްމުތަކެއް ކުޅެފައިވާ ތަރި އެކެވެ. އޭނާ ފިލްމީ ދައިރާ އަށް ނިކުތީ ޝާހް ރުކް ޚާން އާއެކު "ރަބް ނޭ ބަނާޑީ ޖޯޑީ" އިންނެވެ. އެ ފިލްު ވެގެން ދިޔައީ އޭނާގެ ކެރިއާ ބަދަލުކޮށްލި ފިލްމަށެވެ.\n"ބިގިން އަގެއިން"ގެ ހިންދީ ފިލްމެއް އުފައްދަނީ\nއެލަންގެ ޝޯއަށް އަނެއްކާވެސް ޕްރިޔަންކާ\nޓައިގާވެސް ހޮލީވުޑަށް ދަނީ


Haramain Jamaa Athuge Massala Fuluhah - Vaguthu\nޚަރަމައިން ގްރޫޕުން ހައްޖަށް މީހުން ގެންދަން ގިނައިން ފައިސާ ނަގާ ކަމަށް ބުނާ ވީޑިއޯއެއް އާއްމުވުމާއި ގުޅިގެން އެ މައްސަލަ ފުލުހުން ބަލަން ފަށައިފިއެވެ.\nއެ މައްސަލަ ފުލުހަށް ހުށަހަޅާފައި ވަނީ އިސްލާމިކް މިނިސްޓްރީންނެވެ.\nއިސްލާމިކް މިނިސްޓްރީން ބުނީ، މީސް މީޑިއާގައި އާންމުވެފައިވާ ވީޑިއޯއާ ގުޅިގެން އަލްހަރަމައިން ޖަމާއަތުގެ މައްސަލަ ބަލައިދިނުމަށް އިސްލާމިކް މިނިސްޓްރީން ފުލުހުންނަށް ހުށަހަޅާފައިވާ ކަމަށެވެ. އަދި މިނިސްޓްރީ އަށް މިއަދު އެ ޖަމާއަތުގެ އިސް ބޭފުޅުން ހާޒިރުކޮށްފައިވާ ކަމަށް އެ މިނިސްޓްެރީން ބުނެއެވެ.\nމިހާރު މީސް މީޑިއާގައި ދައުރުވަމުން އަންނަ ވީޑިއޯ އިން ފެންނަނީ ޚަރަމައިން ގްރޫޕްގެ އޮފީހަށް ބަޔަކު ގޮސް އެމީހުންނަށް ހައްޖަށް ނުދެވިގެން ޝަކުވާ ކުރާ މަންޒަރެވެ. ވީޑިއޯގައި ވާހަކަދައްކާ އަންހެނުން ބުނާ ގޮތުގައި އެމީހުން އެހެންތަނަކަށް ނުގޮސް ތިބީ ޚަރަމައިން އިން "އުއްމީދުތަކެއް ދެމުން އައުމުންނެވެ."\nނަމަވެސް ލިސްޓްގައި ނަން ޖަހާފައި އޮތް ތަރުތީބަށް ބަލާއިރު މާފަހުން ނަން ނޯޓް ކުރި މީހުންނަށް ހައްޖަށް ދިނުމަށް ފުރުސަތު ދީފައިވާ ކަމަށާއި އެފުރުސަތު އެމީހުންނަށް ދިނީ 100000 ރުފިޔާ ދިނުމުން ކަމަށް ވާހަކަދައްކާ މީހުން ބުނެއެވެ.\nވީޑިއޯ އިން ފެންނަ ގޮތުގައި އަންހެނުންތައް ވާހަކަދައްކަނީ ޕީއެސްއެމްގެ އިސް މަގާމެއް އަދާކުރަމުންދާ މުހައްމަދު އަފްޒަލް އާއި އެވެ.\nވީޑިއޯ ފެށޭ ހިސާބުގައި އަފްޒަލް ވިދާޅުވަނީ ޓިކެޓާއި ހޮޓަލުގެ ކަންކަން އޮފިޝަލުންނަށް ހަމަނުޖެހިގެން އުޅޭ ކަމަށެވެ.\nއެއާއި އެކު އެތަނުގައި ތިބި އަންހެނުން ވަނީ މިހާރު ވެސް އެއްލައްކަ ރުފިޔާ ދައްކައިގެން ބައެއް މީހުން ޖާގަ ކަށަވަރު ކޮށްފައިވާ ކަމަށް ބުނެފައެވެ. އިތުރަށް ފައިސާ ނަގަން ބޭނުން ނަމަ އެވާހަކަ ވެސް ބުނުމަށް އެމީހުން އެދެއެވެ.\nރިސޯޓަކަށް މަސްތުވާތަކެތި އެތެރެކުރަން އުޅުނު ޒުވާނަކު ތިނަދޫން ހައްޔަރުކޮށްފި\nބަންދުގައި ހުއްޓާ ފިލި މީހާ ހޯދައިފި\nޖުލައި 14, 2019 18:22\nޖުލައި 14, 2019 21:02\nއެހެންތާވާނީ ވެރިކަމަށް އަރަނީވެސް ހުސް ވަގުންވިޔަ....ބޮޑު ސޯބު އެނބުރޭ ގޮތައް ކުޑަ ސޯބު އެނބުރޭނީ\nޖުލައި 14, 2019 20:49\nއަޅުގަނޑު އޮންނާނެ މިދިޔަ އަހަރު ހަމަ ތި ގްރޫޕް ވާހަކަ އިސްލާމިކް މިނިސްޓްރީ އަށް ލިޔުމުން ހުށަހަޅާފަ. މިގޮތަށް ކަން ހިނގާ ވާހަކަ. ފުރަތަމަ ސިޓީގެ ޖަވާބު ވަރަށް ފަސޭހައިން ދިން ހެކި ހުށަހަޅާށޭ ކިޔާފަ. ހީކުރީ ކަންނޭންގެ ހެކި ނުދެއްކޭނެ ކަމަށް. ހެއްކާއި ގުޅިގެން ދެވަނަ ސިޓީ އަށް އަދިވެސް ޖަވާބު ނުދޭ. ފުރަތަމަ އެކަން ހިނގާތޯ ވެސް ނުބަލާ ހެކި ހުށަހަޅަން. ޔާނު ފާތުމަ ހިއްސާވާ ތަންތަން. ތަޒްކިޔާ ވެސް.


ރައީސް މުޙައްމަދު ނަޝީދު މާޅޮސްމަޑުލު އުތުރުބުރިއަށް ކުރައްވާ ދަތުރުފުޅެއްގައި ފުރާވަޑައިގަންނަވައިފި – Maldivian Democratic Party\nރައީސް މުޙައްމަދު ނަޝީދު މާޅޮސްމަޑުލު އުތުރުބުރިއަށް ކުރައްވާ ދަތުރުފުޅެއްގައި ފުރާވަޑައިގަންނަވައިފި\nމާޅޮސްމަޑުލު އުތުރުބުރީއަށް ކުރައްވާ ދަތުރުފުޅެއްގައި ދިވެހިރައްޔިތުންގެ ޑިމޮކްރަޓިކް ޕާޓީގެ ރިޔާސީ ކެންޑިޑޭޓް ރައީސް ނަޝީދު މިއަދު ފުރާވަޑައިގެންފިއެވެ.\nރައީސް ނަޝީދު މާޅޮސްމަޑުލު އުތުރުބުރީގެ ރަށްތަކަށް ކުރައްވާ ދަތުރުފުޅުގައި އެންމެ ފުރަތަމަ ވަޑައިގަންނަވަން ހަމަޖެހިފައިވަނީ ރ.ރަސްގެތީމަށެވެ. ރަސްގެތީމަށްފަހު ރައީސް ނަޝީދު ވަޑައިގަންނަވާނީ ވާދޫއަށެވެ. ރަސްގެތީމާއި ވާދޫގައި ރައްޔިތުންނާ ބައްދަލު ކުރައްވާ އެމްޑީޕީގެ ކެމްޕެއިން ޓީމާ އެމަނިކުފާނު ބައްދަލުކުރައްވާނެއެވެ. ވާދޫއަށްފަހު ދެން ރައީސް ނަޝީދު ވަޑައިގަތުމަށް ހަމަޖެހިފައިވަނީ ރ.އަލިފުށްޓަށެވެ. އަލިފުށީގައި “އެއްބުރުން” މިނަމުގައި ބާއްވާ ޖަލްސާގައި މިރޭ ރައީސް ނަޝީދު ބައިވެރިވެވަޑައިގަންނަވާނެއެވެ.\nރައީސް ނަޝީދުގެ މިދަތުރުފުޅުގައި 28 ވަނަ ދުވަހު އެންމެ ފުރަތަމަ ވަޑައިގަންނަވަން ހަމަޖެހިފައިވަނީ. ރ.ހުޅުދުއްފާރަށެވެ. ހުޅުދުއްފާރުގައި އެރަށުގެ ރައްޔިތުންނާ ބައްދަލު ކުރައްވާ އެމްޑީޕީގެ ކެމްޕެއިން މަސައްކަތްކުރައްވާ ޓީމާ ބައްދަލުކުރައްވާނެއެވެ. ހުޅުދުއްފާރަށްފަހު ރއީސް ނަޝީދު ވަޑައިގަތުމަށް ހަމަޖެހިފައިވަނީ އުނގޫފާރަށާއި މާކުރަތަށެވެ. އެއަށްފަހު ދެން ވަޑައިގަންނަވާނީ ރ.މަޑުއްވަރީއަށެވެ. އަދި މަޑުއްވަރީގައި އެމްޑީޕީގެ “އެއްބުރުން” ޖަލްސާގައި އަންގާރަ ދުވަހުގެރޭ ރައީސް ނަޝީދު ބައިވެރިވެވަޑައިގަންނަވާނެއެވެ.\nމަޑުއްވަރީގައި އެމްޑީޕީގެ ކެމްޕެއިން ޓީމާ ބައްދަލުކުރެއްވުމަށްފަހު 29 ވަނަ ދުވަހު ރައީސް ނަޝީދު ވަޑައިގަތުމަށް ހަމަޖެހިފައިވަނީ ރ.މީދޫ، އިންނަމާދޫ، ރަސްމާދޫ، އަދި އިނގުރައިދޫއަށެވެ. އިންނަމާދޫގައި އެމްޑީޕީގެ ދިދަ ނަންގަވައިދެއްވައި އެމްޑީޕީގެ ހަރުގެވެސް ހުޅުއްވައިދެއްވާނެއެވެ. ރަސްމާދޫގައިވެސް އެމްޑީޕީގެ ދިދަ ނަންގަވައިދެއްވާނެއެވެ. އެމްޑީޕީގެ “އެއްބުރުން” ޖަލްސާ ބޭއްވުމަށް ހަމަޖެހިފައިވަނީ އިނގުރައިދޫގައެވެ.\nރައީސް ނަޝީދު ރ. އަތޮޅަށް ކުރައްވާ ދަތުރުފުޅުގެ އެންމެ ފަހު ދުވަހު ވަޑައިގަތުމަށް ހަމަޖެހިފައިވަނީ ދުވާފަރަށާއި، ކިނޮޅަހަށާއި، ފައިނަށެވެ. އަދި ދަތުރު ނިންމަވާލެއްވުމަށްފަހު ބުރާސްފަތި މާލެ އެނބުރި ވަޑައިގަންނަވާނެއެވެ.


SunOnline: Fenfushi Thundi kuyyah dhinun Tourism in huttuvaifi\nފެންފުށީ ތުނޑި ކުއްޔަށް ދިނުން ޓޫރިޒަމުން ހުއްޓުވައިފި\nއައިޝަތު ފަރީޙާ 12 Dec 2019, 09:22\nއދ. ފެންފުށީ ތުޑި --\nއދ. ފެންފުށީ ތުނޑި ކުއްޔަށް ދިނުމަށް ކައުންސިލުން ކުރި މަސައްކަތް، ޓޫރިޒަމް މިނިސްޓްރީއިން ހުއްޓުވައިފި އެވެ.\nޓޫރިޒަމް މިނިސްޓްރީ އިން އިއްޔެ ނެރުނު ނޫސްބަޔާނެއްގައި ބުނީ ފެންފުށީ ތުނޑިން 5000 އަކަފޫޫޓުގެ ހަތަރު ބިމެއް ކުއްޔަށް ދިނުމަށް މިދިޔަ އަހަރުގެ އޮގަސްޓު 30 ވަނަ ދުވަހު ކުރި އިއުލާނުގައި ބީލަން ހުށަހަޅަން ޖެހޭގޮތްް ސާފުކޮށް ބުނެފައިނުވާތީ އެ އިއުލާނު ބާތިލްކުރާ ކަމަށެވެ.\nޓޫރިޒަމް އިން ބުނީ ގެސްޓުހައުސް ތަރައްގީކުރުމަށް ކައުންސިލް މެދުވެރިކޮށް ބިން ކުއްޔަށް ދިނުމުގެ އުސޫލުގައިވާގޮތަށް، ފެންފުށީ ކައުންސިލުގެ އިއުލާނުގެ ދަށުން ތަރައްގީކުރެވޭނީ ވަކިވަކި ގެސްޓުހައުސްތަކެއްކަން ބީލަން ފޮތުން ސާފުނުވާ ކަމަށެވެ.\nއެބީލަން ކާމިޔާބު ކުރި ފަރާތާއެކު ސޮއިކޮށްފައި ނުވާ ކަމަށާއި އެހެންކަމުން ފެންފުށީ ތުނޑީ ސަރަހައްދުން ގެސްޓުހައުސް އެޅުމަށް ބިން ކުއްޔަށް ދޫކުރަން އެ ރަށުން ކައުންސިލުން ކޮށްފައިވާ އިއުލާނު ބާތިލްކުރާ ކަމަށް ޓޫރިޒަމް މިނިސްޓްރީގެ ބަޔާނުގައި ބުންޏެވެ.\nއެ ބަޔާނުގައި އިތުރަށް ބުނީ އެ އިއުލާނު ބާތިލްކުރި ނަމަވެސް އެ ބިންތައް އަލުން ބީލަމަށް ހުޅުވާލުމަށް ކުރަންޖެހޭ ކަންތައް ކައުންސިލާ ގުޅިގެން މިނިސްޓްރީ އިން ކުރާނެ ކަމަށެވެ.\nޖުލައި މަހު އައީ 1769 ފަތުރުވެރިން


Kandumagun Addu Ah Asthakeh Gennanee - Vaguthu\nއައްޑޫ ސިޓީއަށް ގެންނަ އަސްތައް އެސްޓީއޯއިން ދާދި ފަހުން އުފެއްދި މޯލްޑިވްސް ސްޓޭޓް ޝިޕިންގގެ ބޯޓަކަށް އަރުވައިފިއެވެ.\nއެކަން ހާމަކޮށްފައި ވަނީ އެ ޝިޕިންގ އެޖެންޓްގެ ފަރާތުންނެވެ.\nއެ ކުންފުނިން ބުނީ، މިއީ ދިރޭ ޖަނާވާރުތައް އެ ކުންފުނިން ރާއްޖެ ގެންނަ ފުރަތަމަ ފަހަރު ކަމަށެވެ.\nއެ ކުންފުނިން އައްޑޫއަށް އަސްތަކެއް ގެންނަނީ ކޮން ބޭނުމެއްގައިކަން ހާމަކޮށްފައެއް ނުވެއެވެ. އެހެން ނަމަވެސް އައްޑޫގެ ޒުވާނުންތަކެއް އިސްނަގައިގެން އެސިޓީއަށް އަސްތަކެއް ގެނައުމުގެ މަސައްކަތްކުރަމުންދާކަމަށް ރައްޔިތުންގެ މަޖިލީހުގެ ޖަލްސާއެއްގައި މަޖިލީހުގެ ރައީސް ރައިސް މުހައްމަދު ނަޝީދު ވަނީ ކުރިން ވިދާޅުވެފައެވެ.\nނަޝީދު ވިދާޅުވީ، އަސްތައް ގެނައުމުން އައްޑޫ ރައްޔިތުންނަށްވެސް އަދި އެސިޓީއަށް ޒިޔާރާތްކުރާ ފަތުރުވެރިންނާއި މެހެމާނުންނަށްވެސް އެއަށް އަރާލެވޭނެ ގޮތް މިކަން އިންތިޒާމުކުރާ ފަރާތުން ހަމަޖައްސަވާނެކަމަށް ގަބޫލުކުރައްވާ ކަމަށެވެ.\nމާޗް 4, 2021 18:24\nސުޓުރީޓްޑޯގުވެސް ގެނެސްއާލާ ކުރުން އުބައޮތް\nއަސްތަށް ގެންނަނީ ކެންޕެއިނަން ލާދީނީ ތިލަފަތަށް ވޯޓުދޭނެކަމަށް ހުވާކުރީމަ 50 ފޫޓު ދުރުމިނަން އަސްދުއްވަން ފުރުސަތުދެނީ ރައްޔިތުން ގުނބޯހައްދަށް ރީނދޫ ގުރޫޕު ރާވާރޭވުން\nމާޗް 4, 2021 19:01\nމާޗް 4, 2021 19:08\nޕަކާސް.. ކެކެކެކ..ހިހިހި.. ހަހަހަހަހ.ހަހަހަ.. އެމްޑީޕީ ސަރުކާރުގެ މެގާޕުރޮޖެކްޓު..ކެކެކެކެކ..ހަހަހަހަހަހަހ.ހިހިހިހ..ކެކެކެކެކ. ދެން ގެންނަންވީނުން އެތެއްވެސް.. ކކެކެކެކެ...\nމާޗް 4, 2021 19:29\nއަނެއްކާ ސިހުުރު ހަދަން ގެންނަ އަސްތަކެއްތަ.. ؟ އެސޮރުމެން މަރަންތަ މިތަނައް ގެންނަނީ ރައްޔިތުންގެ ފައިސާ އިސްރާފުކޮއްގެން. މި ގޭސްގަނޑުގެ އަޑީގަ ކޮންމެވެސް މުޑުދާރު ކުޅިގަނޑެއް އޮންނާނެ. އަދި ފަހަތުގައި އޮންނާނީ ސަރުކާރު ހިންގާ ދެއުޅިއެއްނެތް ޕާޓީ.\nމާޗް 4, 2021 19:30\nބުނާ އަޑުއަހަން އަހުގެ މަސްވަރައް މީރުކަމައް.. އީދައް ގެންނަ އެއްޗެއްބާ.؟\nމާޗް 4, 2021 19:45\nމެގަ ޕްރޮޖެކްޓެއްގެ ދަށުން އައްޑުއަށް ދެބައިއުމުރުން މައްޗަށް ގޮސްފައިތިބި ހައެއްކަ އަހާއި ފަލަ ރީނދޫ ގެރިކޮޅަކާއި ދޫދިގު ކުއްތާ ކޮޅަކާއި ބާރަށް ފޮޑިޖަހާ ޟޮއްބުގެ ހައެއްކަ އެއްޗާއި ބާރަށް ހޭރޭ ހައެއްކަ އަށެއްކަ ހިމާރާއި ދޮންދީނި އައްޑޫއިން މަދުވާތީ ވިއްސަކަށް ސީގަލް ދޫނި ގެންނަން ހަމަޖައްސަވައިފި ކަމަށް މާދަމާ ކޮންމެވެސް ޚަބަރެއްގައި އޮންނާނެ. ކިޔާލަން ތިބޭތި. ކިޔަކިޔާފައި ބާރަށް އަތްޖަހަން އަކަޔަންބޯ ހެދިފައި ގުބޯހެދިފައި ތިބި ބަޔަކު ތިބޭނެ. ވަލްހަމްދުލިއްލާހި.\nއައްޑޫގަ ޒުލެއް ގާއިމް ކުރުން ވަރަށް މުހިއްމު..\nމާޗް 4, 2021 22:52\nއިންތިޚާ ބު ކަވާ ކުރަން ބަކައްޓެއް ފޮނުވާދެން ތަ؟\nސަމައިދާ ބިން ޤަތޫރާ\nމާޗް 4, 2021 23:15\nއަހަރެމެން އިންތިޚާބަށް ބޭނުންވަނީ އަހެއްނޫން... ބޭނުންވަނީ އުހުތުން\nމާޗް 4, 2021 23:22\nއަޖައިބެއްނު މޮޔަ ވެގެން ކުރާނެ ކަމެއް ނޭނގިގެން އުޅޭ ހުސް އެއްވަރުގެ ބައެއް.. ތިތާ ނެތް ރަނގަޅު އެކެއް ވެސް.. މަށަކަށް ހަމަ ނުފެނޭ މި ތަނަށް އަހެއް ގެންނަން ޖެހޭ އެއްވެސް ސަބަބެއް.. އަދި ގެންނަން ވީނު އަހެއް ކީއްކުރަން ގެރި އެއް ވެސް...\nމާޗް 5, 2021 01:28\nތީގެންވާނީ ކޮންފައިދާއެއް.. އޭނ.. ބުނެބަލަ ... ހުސްގުއިބޭލުން ނޫންކަމެއް ކުރާން އިނގެނީކީނޫން...\nމާޗް 5, 2021 04:09\nމޮޔަ ވީިތަ....ބޯ ގޯސު ކަމެކޭެތީި\nއެމްޑީޕީ އަކާ ބެހޭކަމެއްވެސް ނޫން ހޯސްކުލަބު ކަންތަކަކީ. ތަނެއްދޮރެއްނޭގިތިބެ އަނގަގަޅާ.\nމާޗް 5, 2021 13:50\nޢައްޑޫ ވޯޓް އަހަށް ގަނެލަން ފަސޭހަވާނެ.\nމާޗް 5, 2021 14:22\nދެން އައްޑޫ ކުދިން ވަރައް މޮލުވާނެ އަސް ދުއްވަން ހުރިހާތަނެއް ގަވެސް\nމާޗް 5, 2021 15:37\nތިޔައީ އަނެއްކާ އަހާއެއްކޮއް ޑުރަގްނޫންބާ އެތެރެ ވާނީ ކެންޕޭން ކުދިންރުއްސަން\nމާޗް 6, 2021 10:54\nތަންކޮޅެއް ގިނައިން ގެރިކޮޅެއް ގެނނަންވީނުން ނަޝީދޫ، ވަރަށް ގެރިކާހިތްވޭ މިދުވަސްކޮޅު.


Israel in hulhangu saharaagai 350 Housing Unit alhanee\nއިޒްރޭލުން ހުޅަނގު ސަހަރާގައި 350 ހައުސިން ޔުނިޓްއަޅަނީ\nއިޒްރޭލުން ހުޅަނގު ސަހަރާގައި، ފަލަސްތީން ބިންތަކުގައި ޔަހޫދީންނަށް ގެދޮރު އަޅައި ދެނީ\nއިޒްރޭލުން ފަލަސްތީންގެ ހުޅަނގު ސަހަރާގައި 350 ހައުސިން ޔުނިޓްގެ ބިންގާ އަޅައިފި އެވެ. ބިންގާ އެޅުމަށް ބޭއްވި ރަސްމިއްޔާތުގައި ހެލްތު މިނިސްޓަރާއި ޕަބްލިކް ސެކިޔުރިޓީ މިނިސްޓަރު، އެޑިޔުކޭޝަން މިނިސްޓަރާއި ރީޖަނަލް ކޯޕަރޭޝަން މިނިސްޓަރާއި ގާނޫނު ހަދާ މަޖިލީހުގެ ރައީސާއި މެންބަރުން ބައިވެރިވެ ވަޑައިގެންނެވި އެވެ.\nވެރިކަންކުރާ ލިކޫޑް ޕާޓީގެ މެންބަރުން ވިދާޅުވާ ގޮތުން އިޒްރޭލު އާބާދުކޮށް އާންމުންނަށް ބިން ތަނަވަސް ކޮށްދިނުމަށް ވުރެ މުހިންމު މަޝްރޫއެއް އިޒްރޭލުގައި ނުހިންގަ އެވެ. ސިޔާސީ ފިކުރަށް ނުބަލައި އަދި ޒާތީ ކަމަކަށް ނުހަދައި ރަސްމިއްޔާތުގައި ބައިވެރިވެ އަތްޖަހަން ޖެހެނީ އެހެންވެ އެވެ.\nއެޑިޔުކޭޝަން މިނިސްޓަރު ވިދާޅުވީ ހުޅަނގު ސަހަރާގައި ހައުސިން ޕްރޮޖެކްޓް މިހާރު ފަށާފައި ވަނީ އިޒްރޭލުގެ ކާބަފައިން ދިރިއުޅުނު ބިމެއްގައި ކަމަށެވެ. އެހެން ކަމުން އިޒްރޭލުގެ އާބާދީއަށް މާޒީގެ ތެރެއަށް ވަންނާނެ ފުރުސަތު އޮތީ ލިބިފައި ކަމަށެވެ.\nމިއީ 2020 ގައި އަޅައި ނިންމަން ހަމަޖައްސާފައި އޮތް ޕްރޮޖެކްޓެކެވެ. އެހެން ނަމަވެސ އެކި ިދމަދިމާއިން ކުރިމަތިވި ޕްރެޝަރާ ހެދި މަސައްކަތްތައް މަޑުޖައްސަން އިޒްރޭލަށް މަޖުބޫރުވީ އެވެ.\nއިޒްރޭލުން ޔަހޫދީންނަށް ގެދޮރުއަޅައި ދެމުން އެ ގެންދަނީ ފަލަސްތީންގެ ބިމެއްގަ އެވެ. އެއީ އިޒްރޭލަށް ލިބިގެންވާ ހައްގެއް ކަމަށް ބައިނަލްއަގުވާމީ އެއްވެސް ޖަމާއަތްތަކުން ނުދެކެ އެެވެ. އެހެން ނަމަވެސް އެމެރިކާ އާއި އިނގިރޭސިން އަޑީގައި ތިބެގެން ހިންގާ ޕްރޮޖެކްޓްތަކަށް ދެކޮޅު ހަދައިފި ނަމަ ފެންނަނީ ފުއްކިބައަށް އަރާ ވަޒަން ނިތްކުރިން ނުކުމެގެންދާ ތަނެވެ.\nފަލަސްތީން އިޒްރޭލް ވެސްޓް ބޭންކް + ގާޒާ


07 ނޮވެމްބަރ 2019 - 07:38\nކުރީގެ އެކްޓަރު އަމްރިޝް ޕޫރީގެ ކާފަ ދަރިފުޅު ވަރުދާން ޕޫރީ ބޮލީވުޑަށް ތައާރަފުކުރާ ފިލްމު "ޔޭ ސާލީ އާޝިގީ" ގެ ޓްރެއިލާ ދައްކާލައިފި އެވެ.\nޗިރާގް ރޫޕަރޭލް ޑައިރެކްޓްކޮށްފައިވާ ރޮމޭންޓިކް ތުރިލާ އިން އާ ބަތަލާއަކު ވެސް ބޮލީވުޑަށް ތައާރަފުކުރާނެ އެވެ. އެއީ ޝިވަލީކާ އޮބެރޯއި އެވެ.\n"ޔޭ ސާލީ އާޝިގީ" ގެ ޓްރެއިލާ ވަރަށް ޝައުގުވެރި އެވެ. ނޭވާ ހިފަހައްޓާލަން ޖެހޭ ކަހަލަ އެތައް މަންޒަރެއް ހިމެނޭއިރު، މި ފިލްމަކީ ވަރަށް އަނިޔާވެރި ލޯބީގެ ފިލްމަކަށް ވާނެ ކަމަށް ބެލެވެ އެވެ. ޓްރެއިލާ ބެލި މީހުން ކޮށްފައިވާ ކޮމެންޓްތަކަށް ބަލާ އިރު، މި ފިލްމަކީ ވަރަށް ފުރިހަމަވާނެ ފިލްމަކަށްވުމުގެ އުންމީދު ބޮޑެވެ. އަދި ވަރުދާންގެ އެކްޓިން ވެސް ވަރަށް މޮޅު ކަމަށް ފާހަގަކޮށްފައިވެ އެވެ.\nAmrish Puri's grandson makes his acting debut... Trailer of #YehSaaliAashiqui... Introducing Vardhan Puri and Shivaleeka Oberoi... Directed by Cherag Ruparel... #YehSaaliAashiquiTrailer: https://t.co/qvAOgH2lD7\nކޮމެންޓްކުރި ބައެއް މީހުން ފާހަގަކުރި ގޮތުގައި ކާފަ އަމްރިޝް ޕޫރީ ކަހަލަ މޮޅު އެކްޓަރެއްކަން ޓްރެއިލާ އިން ވަރުދާން ވަނީ ސާބިތުކޮށްފަ އެވެ.\nމި ފިލްމު ސިނަމާތަކަށް ގެންނަން ނިންމާފައި ވަނީ މި މަހުގެ 22 ގަ އެވެ.\nއަކްޝޭ އާއި ނުޕޫރްގެ ލަވައިގެ ޕޯސްޓަރު\nއަކްޝޭ ކުމާރާއި ބޮލީވުޑްގެ ބަތަލާ ކްރިތީ ސެނަންގެ ކޮއްކޮ ނުޕޫރް ސެނަން އެކީގައި ކުޅެފައިވާ ވީޑިއޯ ލަވަ "ފިލްހާލް" ގެ ޕޯސްޓަރު ދައްކާލައިފި އެވެ.\nނުޕޫރާ އެކު އަކްޝޭ ލަވައެއް ކުޅެފައި މި ވަނީ އޭނާގެ ދައްތަ ކްރިތީއާ އެކު ކުޅުނު ފުރަތަމަ ފިލްމު "ހައުސްފުލް 4" މިދިޔަ މަހުގެ 25 ވަނަ ދުވަހު ރިލީޒްކޮށްފައި ވަނިކޮށެވެ. ބައެއް ރިޕޯޓްތައް ބުނާގޮތުން އަކްޝޭ ސޮއިކޮށްފައިވާ ފިލްމު "ބައްޗަން ޕާންޑޭ" ގެ ބަތަލާއަކީ ވެސް ކްރިތީ އެވެ.\nއަކްޝޭ ކުޅުނު ފުރަތަމަ ވީޑިއޯ ލަވަ ރިލީޒްކުރަން ތައްޔާރުވަމުން އަންނަ އިރު، މި ލަވައިގެ މިއުޒިކް ހަދައި، ލަވަ ކިޔާފައި ވަނީ ބީ ޕްރާކެވެ. މި ލަވައިން އަކްޝޭ އާއި ނުޕޫރާ އެކު ޕަންޖާބީ އެކްޓަރު އައްމީ ވާކް ވެސް ފެނިގެން ދާނެ އެވެ.\nލަވަ ޑައިރެކްޓްކޮށްފައި ވަނީ އަރްވިންދު ޚައިރާ އެވެ.\n"އެއްކީސް" ގެ ޝޫޓިން މެއި މަހު\nވަރުން ދަވަން ސޮއިކޮށްފައިވާ ބައޮގްރަފިކަލް ޑްރާމާ "އެއްކީސް" ގެ ޝޫޓިން ފަށާނީ އަންނަ އަހަރުގެ މެއި ނުވަތަ ޖޫން މަހު ކަމަށް ޕްރޮޑިއުސަރު ދިނޭޝް ވިޖަން ބުނެފި އެވެ.\nމި ފިލްމަކީ އިންޑިއާގެ އަސްކަރިއްޔާގެ ކުރީގެ ވަރަށް ވަރުގަދަ ޝަހުސިއްޔަތެއް ކަމަށްވާ ސެކަންޑް ލެފްޓިނަންޓް އަރޫން ކެތުރިޕާލްގެ ވާހަކަ ކިޔައިދޭ ފިލްމެކެވެ. މީގެ ޑައިރެކްޓަރަކީ ވަރުން 2015 ގައި ކުޅުނު ފިލްމު "ބަދުލާޕޫރް" ގެ ޑައިރެކްޓަރު ސްރީރާމް ރަގްވަން އެވެ. އޭނާ އެންމެ ފަހުން ގެނެސްދިން ފިލްމަކީ މިދިޔަ އަހަރު ރިލީޒްކުރި "އަންދާދުން" އެވެ.\nދިނޭޝް ބުނިގޮތުގައި އަންނަ އަހަރުގެ މެއި މަހުގެ ތެރޭގައި ފިލްމުގެ ޝޫޓިން ފަށަން ނިންމީ ވަރުން މި ވަގުތު އޭނާގެ ބައްޕަ ޑައިރެކްޓްކުރާ ކޮމެޑީ ފިލްމު "ކޫލީ ނަމްބަރު 1" މަސައްކަތް ނިންމާފައި "އެއްކީސް" ގެ މަސައްކަތް ފަށަން ބޭނުންވުމެވެ. "އެއްކީސް" އަށް ވަރުން ހަށިގަނޑަށް ވެސް ބޮޑު ބަދަލެއް ގެންނަން ވަގުތު ނަގާނެ އެވެ.\n"ކޫލީ ނަމްބަރު 1" ސިނަމާތަކަށް އަންނާނީ އަންނަ އަހަރުގެ މެއި 1 ގަ އެވެ.\nއަރުޖުންއާ އެކު ރަކުލް\n"ވަން2ކާ 4" އާއި "ކްރޯދް "ފަދަ ފިލްމުތައް ގެނެސްދިން ޑައިރެކްޓަރު ޝަޝީލާލް ކޭ ނައިރްގެ އަންހެން ދަރިފުޅު ކާޝްވީ ނައިރް ޑައިރެކްޝަނަށް ނުކުންނަ ފިލްމުގައި އަރުޖުން ކަޕޫރާ އެކު ބަތަލާގެ ރޯލުން ފެނިގެންދާނީ ރަކުލް ޕްރީތު ސިންގް ހަމަޖައްސައިފި އެވެ.\nAnd here is to new beginnings! A film that every Indian will connect with ❤ @TSeries @EmmayEntertain @TheJohnAbraham @arjunk26 💪🏻 #kaashvie pic.twitter.com/FLUgcXnMPa\n— Rakul Singh (@Rakulpreet) November 6, 2019\nއަދި ނަން އިއުލާންނުކުރާ ފިލްމަކީ ޑައިރެކްޓަރު/ޕްރޮޑިއުސަރު ނިކިލް އަދުވާނީގެ އެއްމޭ އެންޓަޓައިންމަންޓުން ހަދާ ފިލްމެކެވެ. މިއީ ޕާކިސްތާނާއި އިންޑިއާ އަށް ނިސްބަތްވާ ދެ މީހެއްގެ ވާހަކަ ކިޔައިދޭ ފިލްމެއް ކަމަށްވެ އެވެ. އަދި މި ފިލްމުވެގެން ދާނީ އަރުޖުން އާއި ރަކުލްގެ ޖޯޑު އެކީގައި ސްކްރީނުން ފެންނާނެ ފުރަތަމަ ފިލްމަށެވެ.\nރަކުލްގެ ކުރިއަށް އޮތް ފިލްމަކީ މި މަހުގެ 15 ގައި ރިލީޒްކުރާ "މަރުޖާވާ" އެވެ. އަރުޖުން އެންމެ އަވަހަށް ސްކްރީނުން ފެންނާނީ ޑިސެމްބަރު6ގައި ރިލީޒްކުރާ "ޕާނިޕަޓް" އިންނެވެ.\nއިތުރު ލިޔުންތައް ބޮލީވުޑް ޓްރެއިލާ އަކްޝޭ ކުމާރު


Male' ah 19, addu ah 11 Councillor in hovanjehey gothah bill gai himanaifi | Mihaaru\nމާލޭ ސިޓީ ކައުންސިލްގެ ބައެއް މެންބަރުން ނޫސްވެރިންގެ ބައްދަލުވުމެއްގައި: --ފޮޓޯ: މިހާރު\nމާލެ އަށް 19، އައްޑު އަށް 11، ފުވައްމުލަކަށް7ކައުންސިލަރުން ހޮވަންޖެހޭ ގޮތަށް ހިމަނައިފި\n04 ޑިސެމްބަރ 2019 - 08:59 25 comments\nސަރުކާރުގެ ފަރާތުން ހުޅުމާލެ ދާއިރާގެ އެމްޑީޕީގެ މެމްބަރު އަލީ ނިޔާޒް ހުށަހެޅުއްވި ބިލް، ލާމަރުކަޒީ ކޮމިޓީން ދިރާސާ ކުރި އިރު، ބޮޑެތި ބަދަލުތަކެއް ބިލަށް ވަނީ ގެނެސްފަ އެވެ. ކޮމިޓީގެ ރިޕޯޓު މަޖިލިހުގެ ތަޅުމަށް ފޮނުވާފައިވާ އިރު، އަންނަ ހޮނިހިރު ދުވަހު މަޖިލިސް ޗުއްޓީ އަށް ދިއުމުގެ ކުރިން ބިލް ފާސްކުރާނެ ކަމަށް ބެލެވެ އެވެ.\nކޮމިޓީން ގެނައި އެންމެ މުހިންމު އެއް ބަދަލުގެ ގޮތުގައި ބުނެފައި ވަނީ އާބާދީ 10،000 އާއި 30،000 ދެމެދުގެ ސިޓީއެއް ނަމަ ހަތް ކައުންސިލަރުން އެ ސިޓީއެއްގައި ތިބެން ޖެހޭނެ ކަމަށެވެ.\nސިޓީއެއްގައި ނަމަ، ސިޓީގައި ރަޖިސްޓަރީ ކުރެވިފައިވާ އާބާދީގެ އަދަދަކީ 30،000 މީހުންނާއި 60،000 މީހުންނާ ދެމެދު ނަމަ 11 ކައުންސިލަރުން އިންތިހާބުކުރަން ޖެހޭނެ ކަމަށް ބިލްގައިވެ އެވެ. އަދި ސިޓީއެއްގައި ރަޖިސްޓަރީ ކޮށްފައިވާ އާބާދީގެ 60،000 އަށް ވުރެ އިތުރު ނަމަ، 19 ކައުންސިލް މެމްބަރުން އިންތިހާބު ކުރަން ޖެހޭނެ ކަމަށް ވެސް ބިލްގައިވެ އެވެ.\nރާއްޖޭގައި ސިޓީގެ ދަރަޖަ ދީފަ އޮތީ މާލެ އާއި އައްޑު އާއި ފުވައްމުލަކަށެވެ.\nރައްޔިތުންގެ މަޖިލިހުގެ ލާމަރުކަޒީ ކޮމިޓީގެ ބައްދަލުވުމެއް ކުރިއަށް ދަނީ. ---\nބިލް މަޖިލިހުން ފާސްކޮށް، ރައީސް އިބްރާހިމް މުހައްމަދު ސޯލިހް ތަސްދީގު ކުރައްވައިފި ނަމަ، މާލެ އަށް އިންތިހާބު ކުރަން ޖެހޭނީ 19 ކައުންސިލަރުންނެވެ. ގާނޫނުގައި މިހާރު އޮންނަ ގޮތުން އެ ކައުންސިލަށް އިންތިހާބު ކުރަނީ 13 ކައުންސިލަރުންނެވެ. އަދި އައްޑު އަށް7ކައުންސިލަރުން އިންތިހާބު ކުރަން ޖެހެ އެވެ. ގާނޫނުގައި މިހާރު އޮންނަ ގޮތުން އައްޑޫގައި ތިބީ ހަތް ކައުންސިލަރުންނެވެ.\nބިލްގެ ސަބަބުން ފުވައްމުލަކަށް ހަތް ކައުންސިލަރުން އިންތިހާބުކުރަން ޖެހޭނެ އެވެ. ފުވައްމުލަކުގައި މިހާރު ތިބީ ތިން ކައުންސިލަރުންނެވެ. ލާމަރުކަޒީ ގާނޫނަށް ކޮމިޓީން ގެނައި އިސްލާހުގައި ބުނެފައިވަނީ ކޮންމެ ސިޓީއެއްގައި ވެސް އެއް އަންހެން ކައުންސިލަރަކު ހުރުން ލާޒިމް ކަމަށެވެ.\nމީގެ އިތުރުން، ބިލްގައި ވަނީ ރަށު ކައުންސިލުތަކުގެ ރައީސުންނާއި ސިޓީތަކުގެ މޭޔަރުން އިންތިހާބުކުރާނީ ރައްޔިތުންގެ ވޯޓުން ކަމަށް ކަނޑައަޅަން ހިމަނައިފަ އެވެ. ގާނޫނުގައި މިހާރު އޮންނަ ގޮތުން ކައުންސިލުތަކުގެ ރައީސުންނާއި މޭޔަރުން ހޮވަނީ ކައުންސިލަރުންގެ މެދުގައި ނަގާ ސިއްރު ވޯޓަކުންނެވެ.\nބިލްގައި ވަނީ ސިޓީ ކައުންސިލާއި ރަށު ކައުންސިލާއި އަތޮޅު ކައުންސިލްތަކުގެ ޒިންމާތަކާއި މަސްއޫލިއްޔަތުތަކާއި ވާޖިބުތައް ވަކިވަކިން ތަފްސީލްކޮށްދީފަ އެވެ.\nއިތުރު ލިޔުންތައް ރައްޔިތުންގެ މަޖިލިސް ރަށު ކައުންސިލް މަޖިލީހުގެ މެމްބަރުން އަތޮޅު ކައުންސިލް ސިޓީ ކައުންސިލް މާލެ ސިޓީ ކައުންސިލް އައްޑޫ ސިޓީ ކައުންސިލް ލާމަރުކަޒީ ހިންގުން


Ha. Atholhu resort muvahzafunge kanboduvunthakaaeku memberun ministeruge arihah – Iru\nހއ. އަތޮޅު ރިސޯޓް މުވައްޒަފުންގެ ކަނބޮޑުވުންތަކާއެކު މެންބަރުން މިނިސްޓަރުގެ އަރިހަށް\nކޮވިޑް-19 ގެ ސަބަބުން ރާއްޖޭގެ ރިސޯޓުތަކުގެ ތެރެއިން، ހއ. އަތޮޅުގެ ރިސޯޓުތަކުގައި ވަޒީފާ އަދާ ކުރަމުން ދިޔަ ދިވެހިންގެ ވަޒީފާއަށް އަސަރު ކުރަމުން ދާތީ އެކަމުގެ ކަންބޮޑުވުންތައް ހއ. އަތޮޅު ތަމްސީލު ކުރައްވާ ރައްޔިތުން މަޖިލީހުގެ މެންބަރުން ޓޫރިޒަމް މިނިސްޓަރު ޑރ. އަބްދުﷲ މައުސޫމަށް ހިއްސާ ކުރައްވައިފިއެވެ.\nހޯރަފުށި ދާއިރާގެ މެންބަރު އަހުމަދު ސަލީމް (ސައްލެ) މިއަދު ކުރެއްވި ޓްވީޓެއްގައި ވިދާޅުވީ ހއ. ގެ ފަސް މެންބަރުން މިއަދު ޓޫރިޒަމް މިނިސްޓަރާއި ބައްދަލުކުރައްވާފައިވާ ކަމަށެވެ. މި ބައްދަލުކުރެއްވުމުގައި ހއ. ގެ ރިސޯޓު ދާއިރާއިން ވަޒީފާ ގެއްލުނު މުވައްޒަފުންގެ މައްސަލައަށް ހައްލެއް ހޯދައި ދެއްވުމަށް އެދިވަޑައިގެންފައިވާނެ ކަމަށެވެ.\nމީގެއިތުރުން ހއ. އަތޮޅުގައި ފަތުރުވެރިކަމުގެ ދާއިރާގެ އިތުރު ޕްރޮޑަކްޓުތައް ތަރައްގީ ކުރުމާއި ގުޅޭ ގޮތުން ވެސް ޓޫރިޒަމް މިނިސްޓަރާއެކު ބޭއްވި ބައްދަލުކުރެއްވުމުގައި މަޝްވަރާ ކުރެވިކަމަށް ސައްލެ ވިދާޅުވިއެވެ.


Ras Online - އޮންލައިންކޮށް ފައިސާ ދެއްކޭ "ފެނަކަ ބިލްޕޭ" ތައާރަފްކޮށްފި\nއޮންލައިންކޮށް ފައިސާ ދެއްކޭ "ފެނަކަ ބިލްޕޭ" ތައާރަފްކޮށްފި\nޒަހީނުއްދީން ސަޢީދު 11 ޖޫން 2020 - 15:37\nފެނަކަ ޕޭ އެޕްލިކޭޝަން\nފެނަކަ ކޯޕަރޭޝަންނުން ދެމުންދާ ޚިދުމަތްތަކަށް އޮންލައިންކޮށް ފައިސާ ދެއްކޭނެ އެޕްލިކޭޝަނެއް އެ ކުންފުނިން ތައާރަފްކޮށްފިއެވެ.\nފެނަކަ ކޯޕަރޭޝަނުން ބުނީ "ފެނަކަ ބިލްޕޭ" އެޕް މެދުވެރިކޮށް ބިލްގެ ހިސްޓްރީ ބެލުމާއި، އަދި ފަސޭހަކަމާއި އެކު އޮންލައިންކޮށް ބިލަށް ފައިސާ ދެއްކޭނެކަމަށެވެ. މި އެޕްލިކޭޝަން މިވަގުތު ބޭނުންކުރެވޭނީ އެންޑްރޮއިޑް ފޯނުތަކަށް އެކަންޏެވެ. ނަމަވެސް ކުރިއަށްއޮތް2ހަފުތާއެއްހާ ދުވަހުގެތެރޭގައި އައިއޯއެސް ފޯންތަކަށްވެސް އެޕް ތައާރަފްކުރާނެކަމަށް ފެނަކައިން ބުނެއެވެ.\nއޮންލައިންކޮށް ބިލް ދެއްކޭނީ ބީ.އެމް.އެލްގެ ކަސްޓަމަރުންނަށެވެ. ފެނަކައިން ބުނީ އެހެން ބޭންކްތަކުގެ ޚިދުމަތްތައް ބޭނުންކުރާ މީހުންނަށްވެސް ފެނަކަ ބިލްޕޭ އެޕްލިކޭޝަނުން ފައިސާ ދެއްކޭނެ އިންތިޒާމްތައް ހަމަޖައްސަމުންދާކަމަށެވެ. އަދި ބިލްގައިވާ ސަބްސްކްރިޕްޝަން ނަންބަރު ބޭނުކޮށްގެން އޮންލައިން ޚިދުމަތަކަށް ރަޖިސްޓްރީ ވެވޭނެ ކަމަށާއި މިގޮތަށް ރެޖިސްޓްރީވުމުން އެ މީޓަރެއްގެ ހުރިހާ ބިލްތައް އެޕް މެދުވެރިކޮށް ބަަލައި ލެވޭނެ ކަމުގައިވެސް އެކުންފުނިން ބުނެއެވެ.\nފެނަކައިން ބުނެފައިވަނީ ގިނަ މީޓަރުތައް އެއްކޮށްގެން އެއް ފޯނަކުން އެއްމީޓަރަށް ވުރެ ގިނަ މީޓަރުގެ ބިލްދައްކައި ޚިދުމަތް ހޯދޭނެކަމަށެވެ. އަދި ހުރިހާ ބިލްތައް އެއްކޮށް ދެއްކުމުގެ ބަދަލުގައި ބިލްތަކަށް ވަކިވަކިންވެސް ފައިސާ ދެއްކޭނެކަމަށް އެކުންފުނިން ހާމަކޮށްފައިވެއެވެ. އެޕްގައި ދާއިމީކޮށް ރެޖިސްޓަރީނުވެވެސް، އެޕް މެދުވެރިކޮށް ބިލް ދެއްކޭނެއެވެ.\nނަމަވެސް މީޓަރުގެ ކުރީގެ ބިލްތަކާއި، ޕޭމަންޓް ހިސްޓްރީ ފެންނާނީ އެޕްމެދުވެރިކޮށް ރެޖިސްޓަރވެގެން ޚިދުމަތްހޯދާ ކަސްޓަމަރުންނަށް ކަމުގައި ފެނަކައިން ބުނެފައިވެއެވެ. އެޕްލިކޭޝަންގެ ޚިދުމަތް ފެނާއި ކަރަންޓު ބިލް ދެއްކުމަށްވެސް ބޭނުންކުރެވޭއިރު މި އެޕާއިއެކު ފެނަކައިން ޚިދުމަތްދޭ ހުރިހާ ރަށްރަށުގެ ކަސްޓަމަރުންނަށް ފަސޭހަކަމާއިއެކު ޚިދުމަތް ހޯދޭނެ ކަމަށް ފެނަކައިން މައުލޫމާތުދެއެވެ. އެ ކުންފުނިން ބުނެފައި ވަނީ އެޕް މެދުވެރިކޮށް އިތުރު ޚިދުމަތްތައް ލިބޭނެ އިންތިޒާމްތައްވެސް ހަމަޖައްސަމުން ގެންދާ ކަމަށެވެ.


Dhagandey Aai Saaid Fathaha Mall Ah, Dhagandey Bunanee Mivareh Nei Kamah! - Vaguthu\n10 މަސް ކުރިން ( ޑިސެމްބަރު 9, 2020 )\nރާއްޖޭގެ ތާރީޙުގައި އުފެދުނު އެންމެ މޮޅު، ފުޓުބޯޅަ ކުޅުންތެރިޔާ ޢަލީ އަޝްފާޤު (ދަނގަޑޭ) އާއި ރާއްޖޭގެ އެންމެ ބާރު ދުވުންތެރިޔާ ހަސަން ސާއިދު ފަތަހަ ސްޓަރ ޕްރައިވެޓް ލިމިޓެޑުގެ، ފަތަހަ މޯލްއަށް ގޮސް އެއްޗެހިތަކެއް ގަނެފައެވެ. އެ މަންޒަރު ފެންނަ ވީޑިއޯ މީގެ ތިން ދުވަސް ކުރިން ފަތަހަ މޯލް އިން ފޭސްބުކްއަށް ދޫކޮށްލިއިރު، އެ ވީޑިއޯއަށް އެތައް ބައެއްގެ ސަމާލުކަން މި ވަނީ ލިބިގެން ގޮސްފައެވެ.\nއެ ވީޑިއޯގައި ފުރަތަމަ ފެނިގެން ދަނީ ދަނގަޑޭ ފިހާރައަށް ވަންނަން ދާއިރު، އެތަނުގައި މަސައްކަތް ކުރާ މުވައްޒަފެއް ފިހާރައިގެ ދޮރު ހުޅުވާ މަންޒަރެވެ. ދަނގަޑޭ ފިހާރަ ތެރެއަށްވަދެގެން ގޮސް ލިފްޓަށް އަރައެެވެ. އަދި ފިހާރައިން ގޭތެރެއަށް ބޭނުންވާ ގިނަ ސާމާނުތައް ނަގައެވެ.\nއޭގެ އިރުކޮޅެއް ފަހުން އެ ވީޑިއޯއިން ދެން ފެނިގެން ދަނީ ސާއިދު އެ ފިހާރައަށް ވަންނަ ތަނެވެ. ސާއިދުވެސް ފިހާރައިން ގިނަ އެއްޗެހި ނަގައެވެ. އަދި އޭނާ ގޮސް ހުއްޓެނީ ދަނގަޑޭ ކައިރީގައެވެ. އެއިރު ދަގަނޑޭ ހުރީ އެ ފިހާރައިގައި ހުރި ކޮސްޓެމްޓިކްސް އެއްޗެހި ހުރި ހަރުގައި ހުރި އެއްޗެހިތައް ބަލާށެވެ.\nއާނއެކެވެ. ފަތަހަ މޯލްގައި ނެތް އެއްޗެއް ނެތެވެ.\nދަނގަޑޭ އާއި ސާއިދު އެ ފިހާރައަށް ވިޔަފާރިކޮށްލަން ކުރި ޒިޔާރަތުގެ ވީޑިއޯއަށް 1000 އަށްވުރެ ގިނަ ލައިކް އާއި 86 ޝެއާ ލިބިފައި ވެއެވެ. މި ވީޑިއޯއަށް މިހާތަނަށް ފަސް ލައްކަ ވިއުސް ލިބިފައި ވެއެވެ.\nމީގެ އިތުރުން ދަނގަޑޭވެސް ވަނީ އެ ވީޑިއޯ އޭނާގެ ރަސްމީ ފޭސްބުކް ޕޭޖްގައި އާއްމުކޮށްފައެވެ. އެ ޕޯސްޓް ފޭސްބުކް ޕޭޖްގައި އާއްމުކޮށް އޭނާ ވަނީ ފަތަހަ މޯލްގައި ނެތް އެއްޗެއް ނެތް ކަމަށް ލިޔެފައެވެ. އަދި ފަތަހަ ވަރެއް ނެތް ކަމަށްވެސް އޭނާ ލިޔެފައި ވެއެވެ.\nFathaha Mall. Neih echeh neih! Fathaha vareh neih!\nPosted by Ali Ashfaq on Sunday,6December 2020\nފަތަހަ މޯލް އިން އާއްމުކޮށް ގޭތެރެއަށް ބޭނުންވާ ހުރިހާ އެއްޗެއް ހެޔޮ އަގެއްގައި ލިބެން ހުންނާނެ އެވެ. އޭގެ ތެރޭގައި، ދިވެހިންގެ މަސައްކަތްތެރިކަން ފެނިގެން ދާނެ ގިނަ ސާމާނާއި، ގޭތެރެއަށް ބޭނުންވާ ގާތްގަނޑަކަށް ހުރިހާ ސާމާނެއްގެ އިތުރުން ދާދި ފަހުން އެ ފިހާރައިން ވަނީ ކޮސްމެޓިކްސްވެސް ލިބޭ ގޮތް ހަމަޖައްސާފައެވެ.


League gehlunas hurihaa zimmaa akaa havaaleh nuveveyne: Barcelona Coach | Mihaaru\nލީގު ގެއްލުނަސް ހުރިހާ ޒިންމާއެއް ނުނެގޭނެ: ބާސެލޯނާ ކޯޗު\n16 ޖުލައި 2020 - 12:40\nޖެނުއަރީ މަހު ސެޓިއެން ބާސެލޯނާގެ ކޯޗުކަމާ ހަވާލުވިއިރު އެ ޓީމު އޮތީ ސްޕެނިޝް ލީގުގެ އެއް ވަނައިގަ އެވެ. އެކަމަކު ކޮވިޑް-19ގެ ސަބަބުން ދެ މަހަށް ލީގުގެ ކުޅުން މެދުކަނޑާލުމަށް ފަހު މިދިޔަ މަހު އަލުން ފެށި ފަހުން ބާސެލޯނާގެ ލީޑު ގެއްލި މިހާރު ލީގުގެ ކުރީގައި ރެއާލް މެޑްރިޑް ވަނީ ލީޑެއް ނަގައިފަ އެވެ. އަދި ލީގުގައި މިރޭ ރެއާލް ކުޅޭ މެޗުން މޮޅުވެއްޖެނަމަ އެ ޓީމަށް ލީގު ޔަގީންވާނެ އެވެ. ބާސެލޯނާ އަށް ލީގު ލިބެން ދެން އޮތީ ކުރިއަށް އޮތް ދެ މެޗުން ވެސް ރެއާލަށް މޮޅެއް ނުލިބިއްޖެނަމަ އެވެ. ބާސެލޯނާގެ ބައެއް ކުޅުންތެރިން މީޑިއާގައި ދެއްކި ވާހަކަތަކަށް ބަލާއިރު މި ފަހަރު ލީގު އެ ޓީމަށް އޮތީ ގެއްލިފަ އެވެ.\nސެޓިއެން ބުނީ ޓާގެޓަކަށް ވާސިލްނުވެއްޖެނަމަ އެންމެ ފަސޭހަގޮތަކީ ކޯޗުގެ ބޮލުގައި އެކަން އެޅުވުން ކަމަށާއި އެކަމަކު އޭގެ ވެސް ބަލަން ޖެހޭނެ ކަންތައްތަކެއް ހުންނާނެ ކަމަށެވެ.\n"ލީގު ގެއްލިއްޖެނަމަ އޭގެ ޒިންމާގެ ބައެއް އަހަރެން ނަގަން ޖެހޭ. އެކަމަކު ހުރިހާ ކަމެއްގެ ޒިންމާ އަކާ އަހަންނަށް ހަވާލެއް ނުވެވޭނެ. އަހަންނަށް އެނގޭ އެންމެ އަވަސް ގޮތަކީ މި ކަހަލަ ހާލަތެއްގައި ކޯޗު ބޮލުގައި ހުރިހާ ކަމެއް އެޅުވުންކަން. އެކަމަކު އަހަރެން ދެކޭ ގޮތުގައި ސީޒަނެއްގެ މެދުތެރެއިން އަހަރެން އައިސް ހަވާލުވެގެން ހުރިހާ ކަމެއް ރަނގަޅެއް ނުކުރެވޭނެ،" ކުރިން ރެއާލް ބެޓިސް އަށް ކޯޗުކޮށްދިން ސެޓިއެން ބުންޏެވެ.\nމިދިޔަ އަށް އަހަރު ތެރޭ ތިން ވަނަ ފަހަރަށް ސްޕެނިޝް ލީގު ހޯދުމާ ފިޔަވަޅަކާ ގާތުގައި ރެއާލް އޮތްއިރު، ސެޓިއެން ބުނީ ރެއާލް މި ފަހަރުގެ ލީގު ކާމިޔާބުކުރުމުގެ ރޭހުގައި ކުރިއަށް ޖެހިލީ ވިސްނުންތެރިކަމާ އެކު އަމިއްލަ އަށް ކުރި މަސައްކަތުން ކަމަށެވެ.\n"މީގައި ރެއާލަށް ވެސް ކްރެޑިޓް ދޭން ޖެހޭނެ. ހަގީގަތުގައި އަލުން ފެށި ފަހުން ރެއާލް ފެނުނީ ވަރަށް އޮގަނައިޒްކޮށް ވަރަށް ރަނގަޅަށް މަސައްކަތްކޮށްގެން ނަތީޖާ ނެރުނުތަން،" ސެޓިއެން ބުންޏެވެ.\nގާތްގާތުގައި ގިނަ މެޗުތަކެއް ކުޅެން ޖެހުމުން ބާސެލޯނާގެ ކެޕްޓަން ލިއޮނަލް މެސީގެ އެންމެ މޮޅު ކުޅުން ނުފެންނަ ކަމަށް ދެކެވޭ ވާހަކަތަކަށް ވެސް ސެޓިއެން ވަނީ ޖަވާބު ދީފަ އެވެ. ސެޓިއެން ބުނީ ލަނޑާއި އެ ނޫން ވެސް ކުޅުމުގެ އެހެން ނަމްބަރުތަކަށް ބަލާއިރު މެސީގެ ފެންވަރާ މެދު ސުވާލު އުފެއްދޭނެ ޖާގައެއް ނެތް ކަމަށެވެ.\n"ތެދެއް ތިބުނަނީ މެސީ މި ފަހަރު އެހާ ވަރަށް ގޯލެއް ނުޖަހާ އާންމުކޮށް ސީޒަނެއްގައި ފެންނަ ވަރަށް. އެކަމަކު ބަލަންޖެހޭ އަނެއް ކަމަކީ މެސީގެ ފަރާތުން ކިތައް ގޯލުތޯ މިއައީ. އެ ހުރިހާ ކަމަކަށް ނަޒަރު ހިންގާއިރު މެސީގެ ތަފާތު ވަރަށް ސާފުކޮށް ފެންނަން އެބައޮތް. އަނިޔާގެ މައްސަލަތަކުގެ ސަބަބުން މެޗުތަކެއް ގެއްލުނު ނަމަވެސް މެސީ ކުޅޭ މެޗުތަކުގައި އޭނާގެ ލެވަލް އެބަ ސާބިތުކޮށްދޭ،" ސެޓިއެން ބުންޏެވެ.\nސެޓިއެން ސޮއިކުރީ އަންނަ ސީޒަނުގެ ނިޔަލަށެވެ. އެކަމަކު މި ސީޒަނަށް ފަހު އޭނާގެ ކޮންޓްރެކްޓްގައިވާ ވަކި މާއްދާތަކެއް ފުރިހަމަނުވާނަމަ ވަކިކުރާ ގޮތަށް އޮތީ ކޮންޓްރެކްޓްގައި ހިމަނައިފަ އެވެ. ސެޓިއެން ބުނީ އޭނާގެ އުއްމީދަކީ އަންނަ ސީޒަނުގައި ވެސް ބާސެލޯނާގެ ކޯޗެއްގެ ގޮތުގައި ދެމިހުރުން ކަމަށެވެ.\nސްޕެނިޝް ލީގުގެ ހުރިހާ މެޗެއް ފަށާނީ އެއް ވަގުތެއްގަ އެވެ. މިރޭ 12 ޖަހާއިރަށް ހުރިހާ މެޗެއް ތާވަލުކޮށްފައިވާއިރު، އެއް ވަނައިގައި އޮތް ރެއާލް ކުޅޭނީ އަމިއްލަ ދަނޑުގައި ވިޔަރެއާލްއާ އެވެ. އަދި ބާސެލޯނާ ބައްދަލުކުރާނީ އޮސަސޫނާއާ އެވެ.\nސައިކަލުތައް ފޮހެ، ބުރަށް ރެޑީވަމާ\nބާސާ ފޭން، ނޮޅިވަރަމް ޢަލީ\nމިރޭ އަލުން ބާސާއަށް ލީގުގެ އެއްވަނަ ލިބޭނެ! އިންޝާ ﷲ\nކަލޭ މޮޔަތަ؟ މިރޭ ކޮންމެ ނަތީޖާއެއް ނިކުތަސް މިރޭގެ މެޗަށްފަހު ބާސާއަށް އެއްވަނައަކަށް ނޭރޭނެ


<< < ރާޢޫތު4> >>\nރާޢޫތު އާއި ބޫޢަޒު ކައިވެނި ކުރުން\n1 މިވަގުތު ބޫޢަޒު އެރަށުގެ މިފަދަ ޖަލްސާތަކަށް އެއްވާ ތަނަށް ހިނގައްޖެއެވެ. އޭރު ރަށުގެ ކަމުވޮށިވެގެންވާ މީހުން އެތަނަށް އައިސް ތިއްބެވެ. ދެން އެތަނަށް އަލީމާލިކުގެ އެންމެ ގާތް ތިމާގެ މީހާ އައުމުން އޭނާ ބުންޏެވެ. ”އައިސް މިތާ އިށީނދޭ.“ ދެން އޭނާ އިށީނދެއްޖެއެވެ.\n2 އަދި ދިހަ ބޮޑުން އެތަނަށް ގެނެސް ބުންޏެވެ. ”މިތާ އިށީނދޭ!“ ދެން އެމީހުން ވެސް އިށީނދެއްޖެއެވެ.\n3 ބޫޢަޒު މިގާތް ތިމާގެ މީހާއާއި މުޚާތަބު ކޮށް ބުންޏެވެ. ”ނުޢުމީ މުއާބުން އެނބުރި މިރަށަށް އަތުވެއްޖެ. އަދި މިހާރު އޭނާ ގަސްތު ކުރަނީ އަހަރެމެންގެ ގާތްތިމާގެ މީހެއްކަމަށްވާ އަލީމާލިކުގެ މައްޗަށް އޮތް ބިން ވިއްކާލުމަށް.\n4 ވީމާ ކަލެއަކީ އަލީމާލިކުގެ އެންމެ ގާތް ތިމާގެ މީހާ ކަމުގައި ވާތީ މިބިން ގަތުމުގެ ޙައްޤު ކަލެއަށް ލިބިގެން ވޭ. ކަލޭ މި ބިން ގަތުމަށް އެދޭ ނަމަ ހަމަ މިހާރު ކަލެއަށް މިބިން ގަނެވިދާނެ. އަދި މިތިއްބެވި ދިހަ ބޮޑުންގެ މީހުންނާއި އަދި މިތާގައިވާ ހުރިހާ މީހުން އެކަމަށް ހެކިން ކަމުގައި ވާނެ. އަދި މިބިން ގަތުމަށް ކަލޭ ނޭދޭ ނަމަ މިކަން އަހަރެންނަށް އަންގައި ދިނުން ވެސް އެދެން. އެއީ ކަލެއަށް ފަހު ގާތް ތިމާގެ ގޮތުން ދެވަނައަށް ހުރި މީހަކީ އަހަރެން.“\nއޭނާ ޖަވާބު ދިނެވެ. ”އަހަރެން އެބިން ގަތުމަށް އެދެމު.“\n5 ބޫޢަޒު އޭނާއަށް ބުންޏެވެ. ”ކަލޭ އެބިން ނުޢުމީގެ އަތުން ގަންނަނީ ނަމަ ކަލޭ ނުޢުމީގެ ދަނބިދަރިފުޅު ރާޢޫތު އާއި ކައިވެނި ކޮށް އަދި އެކައިވެންޏަށް ފިރިހެން ދަރިއަކު ލިބިއްޖެނަމަ މިބިމުގެ ރަޖިސްޓަރީ އޮންނަން ވާނީ ރާޢޫތުގެ މަރްހޫމް ފިރިމީހާގެ ނަމުގައި.“\n6 އެމީހާ މީގެ ޖަވާބުގައި ބުންޏެވެ. ”ކަންތައް އޮތީ ތިޔަހެން ކަމަށް ވާނަމަ އަހަރެން ތިޔަބިން ގަތުމަކަށް ނޭދެން. ސަބަބަކީ އަހަރެންގެ މިހާރުވެސް އަނބި ދަރިން އެބަތިބި. އަދި ތިޔަ ބިން ރާޢޫތު އާއި އަހަރެންނަށް ލިބޭ ދަރިންގެ މެދުގައި ބަހަން ޖެހުމުން މައްސަލަ ޖެހޭނެ. ކަލޭ ތިޔަ ބިން ގަތުމަށް އަހަރެންގެ ފަރާތުން ލިބެން ޖެހޭ ހުއްދައެއް ވާނަމަ އެހުއްދައެއް އަހަރެން ކަލެއަށް ދީފީމު.“\n7 އެޒަމާނުގައި އިސްރާއީލުގައި ގަނެވިއްކުމުގެ ހުއްދަ ލިބިގަތުމަށް އެކަކު އަރާގެން ހުންނަ ފައިވާނުގެ އެއްކިބަ އަނެކަކަށް ދޭންޖެހޭއެވެ.\n8 މިމީހާ ބޫޢަޒު މިބިން ގަތުމަށް އެއްބަސް ވުމަށް ފަހު އޭނާ އަރައިގެން ހުރި ފައިވާނުގެ އެއްކިބަ ބޫޢަޒުއަށް ދީފިއެވެ.\n9 ބޫޢަޒު އަވަށުގެ ބޮޑުންނަށާއި އަދި އެތާނގައިވާ ހުރިހާ މީހުންނަށް ބުންޏެވެ. ”އަހަރެން މިއަދު ނުޢުމީގެ މަރްހޫމް ފިރިމީހާ އަލީމާލިކުގެ މައްޗަށާއި އޭނާގެ ދެފިރިހެން ދަރިން ކިލްޔޫން އާއި މަޙުލޫންގެ މައްޗަށް މިލްކުވެގެންވާ ބިން ނުޢުމީގެ އަތުން ގަތް ކަމަށް ތިޔަ އެންމެހައި ބޭކަލުން ހެކިވެ ލައްވާ.\n10 އަދި އަހަރެން މަޙުލޫންގެ ހުވަފަތް ވެފައިވާ މުއާބީންގެ ރާޢޫތު އާއި ކައިވެނި ވުމަށް އެއްބަސްވި ކަން މައްޗަށް ވެސް ތިޔަ އެންމެހައި ކަލުން ހެކިވެ ލައްވާ. އަދި އަހަރެން މިފަދައިން ކަންތައް ކުރުމުން އޭނާގެ ދަރިކޮޅުގައި މިބިން އޭނާގެ މިލްކެއްގެ ގޮތުގައި ދަމަހައްޓާނެ މީހަކު އަތުވެދާނެ. އަދި މިއަވަށުގައި އޭނާގެ ނަން ދެމި ހުންނާނެ.“\n11 އަވަށުގެ ބޮޑުންނާއި އަދި ވެސް އެތާނގައި ވީ ހުރިހާ އެންމެން ބޫޢަޒުއަށް ބުންޏެވެ. ”އަހަރެމެން ތިޔަ ކަންތައްތަކަށް ހެކި ވެއްޖައީމު. މާތްރަސްކަލާނގެ ކަލޭގެ އަންހެނުންނަށް އެކަލާނގެ ޔަޢުޤޫބުގެފާނުގެ ދެއަނބިކަބަލުން ލައިއަތު އާއި ރާޙީލް އަށް ދެއްވި ފަދަ ދަރިން ދެއްވާށި. އެ ދަރިން ވަނީ އިސްރާއީލުގެ ގައުމު ބިނާކޮށްފައި. އަދި ކަލެއަކީ އަފްރާތާ ގަބީލާގައި މުއްސަންޖަކު ކަމުގައި ލައްވައި ބައިތުލަޙަމުގައި ބޮޑަކު ކަމުގައި ލައްވާފާނދޭވެ!\n12 މިޒުވާން އަނބި ކަމަނާގެ ސަބަބުން ކަލޭގެ އާއިލާ ވެސް ތާމާރު އާއި ޔަހޫޛާގެ ދަރިކަލުން ފާރަޞްގެ އާއިލާ ފަދަ މަޝްހޫރު އާއިލާއެއް ކަމުގައި މާތްރަސްކަލާނގެ ލައްވާ ހުށި!“*\n13 ބޫޢަޒުއާއި ރާޢޫތުގެ ކައިވެންޏަށް ފަހު މާތްރަސްކަލާނގެ އެދެމީހުންނަށް ފިރިހެން ދަރިއަކު ދެއްވައި ރަޙުމަތް ލެއްވިއެވެ.\n14-15 މިދަރިފުޅު އުފަންވުމުން ނުޢުމީގެ ގާތް ރައްޓެހިން އޭނާއަށް ބުންޏެވެ. ”މާތްރަސްކަލާނގެއަށް ހަމްދާއި ޝުކުރު ހުރި. މިއަދު އެކަލާނގެ ކަލެއަށް މާމަ ދަރިފުޅަކު ދެއްވައިފި. މިދަރިފުޅު ބަނީ އިސްރާއީލުގެ ހުރިހާ ކަންކޮޅުތަކެއްގައި މަޝްހޫރު ވާހުށި. މިދަރިފުޅު ކަލޭގެ ދިރިއުޅުމަށް އަލިކަމާއި ބާއްޖަވެރިކަން ގެނެސް ދޭނެ. އަދި ކަލޭ މުސްކުޅިވާ ދުވަހު ކަލެއަށް އެހީތެރިވާނެ. އޭނާގެ މަންމަ އަކީ ކަލޭގެ ދަނބިދަރިފުޅު ކަމުގައި ވީ ނަމަވެސް އޭނާ ކަލޭގެ އަމިއްލަ ހަތް ފިރިހެން ދަރިން ތިބި ކަމުގައި ވިޔަސް އެ ހުރިހާ ދަރިން ކަލޭ ދެކެ ވާނެ ލޯތްބަށް ވުރެ ވެސް މާ ބޮޑަށް ކަލެއަށް ކަމޭހިތައި ލޯބިވާނެ.“\n16 ނުޢުމީ މިކުޑަ ދަރިފުޅު ނަގައި އުނގަށްލައި އޭނާ ދަރިއެއް ފަދައިން ގެންގުޅެން ފެށިއެވެ.\n17 ދެން އަވަށްޓެރި އަންހެނުންތައް އައިސް ”ނުޢުމީ އަށް ދަރިއަކު ލިބިއްޖެޔޭ“ ކިޔައިފިއެވެ. އޭނާގެ ނަމަކަށް އެމީހުން ކީ ޢޫބީދު އެވެ. އޭނާއަކީ ޔައްސާގެ ބައްޕައެވެ. އެއީ ދާއޫދުގެފާނުގެ ބައްޕަވެސް މެއެވެ.\n18 މިއީ އެ ދަރިކޮޅު ފާރަޞްއިން ފެށިގެން ދާއޫދުގެފާނާ ހަމަޔަށް ދެމިގެން އައި ގޮތެވެ. ފާރަޞް އަކީ ޙަޞްރޫންގެ ބައްޕައެވެ.\n19 ޙަޞްރޫންއަކީ ރާމުގެ ބައްޕައެވެ. ރާމު އަކީ ޢައްމީނާދާބުގެ ބައްޕައެވެ.\n20 ޢައްމީނާދާބަކީ ނަޙްޝޫންގެ ބައްޕައެވެ. ނަޙްޝޫންއަކީ ސަލްމޫނުގެ ބައްޕައެވެ.\n21 ސަލްމޫނު އަކީ ބޫޢަޒުގެ ބައްޕައެވެ. ބޫޢަޒު އަކީ ޢޫބީދުގެ ބައްޕައެވެ.\n22 ޢޫބީދަކީ ޔައްސާގެ ބައްޕައެވެ. ޔައްސާއަކީ ދާއޫދުގެފާނުގެ ބައްޕަ އެވެ.


Bali gabool nukuran thelhey angain ithurah bali\nބަލި ޤަބޫލު ނުކުރަން ތެޅޭ އަނގައިން އިތުރަށް ބަލި\nއިންތިޚާބުގައި ކުރި ލިބުނީ އިދިކޮޅަށް\nޕީޕީއެމުން ބުނަނީ ކާމިޔާބު ލިބުނީ ރައީސް ޔާމީނަށް ކަމަށް\nއަމިއްލަ ގޮތުން ހޮވުނު ގިނަ މީހުން ސޮއިކުރާނެ:ޕީޕީއެމް\nކ. މާލެ 18 މެއި 2017 | ބުރާސްފަތި 22:42 13,916\nޕީޕީއެމްގެ ޕްރެސްކޮންފަރެންސެއްގެ ތެރެއިން - ރާއްޖެއެމްވީ\nދޮގު ހަދައިފިނަމަ އެދޮގު ފޮރުވަން ހާސްދޮގު ހަދަން ޖެހޭނެއޭ މުސްކުޅިން ބުނާތީ އަޑުއަހަމެވެ. ކަމެއްގެ ހަޤީގަތްޤަބޫލު ނުކުރާން ވާހަކަ ދައްކާނަމަ އެކަމެއްގެ މަތިއޮމާން ކުރުމަށް ލައްކަ އަންގަތަޅަން ޖެހޭނެއެވެ. ގިނަ ފަހަރަށް އެފަދަ ކަންކަމުން އިތުރަށް ފަޟީޙަތް ވެގެން ދެއެވެ. ކޮނުނު ވަރަކުން ފަސްގިނަވާހެން އިތުރު ކަންކަން ފަޅާއަރައިގެން ދެއެވެ.\nނިމިދިޔަ ލޯކަލް ކައުންސިލް އިންތިޚާބުގައި ވަރުގަދަ ޕީޕީއެމަށްވެސް ލިބިގެން މިއުޅެނީ އެ ކަހަލަ ކެއްސެކެވެ. ހުރިހާ ނުފޫޒަކާއި ގަދަފަދަ ބާރަކާއެކު ބޮޑު ބައްޔަކުން ބަލިވި ނަމަވެސް އެބަލި ޤަބޫލު ނުކުރެވިގެން އެ އުޅޭ ގޮތުން މީހުން ޖޯކު ޖަހަން ފަށައިފިއެވެ. ހީނހީނފައި ހޮޅުއަށިތަކުގައިވެސް އެ ވާހަކައެވެ. މަސްއޮޑި އަތިރިއާ މަގު ކުނިކަހަން ނިކުތް އަންހެންވެރިންވެސް އެމަޖަލުގައެވެ. ޓައިޕް ކުރަން ފަރިތަ ޒުވާން އަންހެންކުދިންވެސް ސޯޝަލް މީޑިއާގއަި އެނޫން ވާހަކައެއް ނުދައްކައެވެ. ދިރާސާކުރާ އުމުރުގެ ކޮލެޖް ކުދިންވެސް އެކަމުގެ ދިރާސާތަކުގައެވެ.\nވާނީވެސް އެހެންތާއެވެ. އިންތިޚާބު ބޭއްވީ ހިތުހުރިވަރަކަށް ތައްޔާރުވެވުނީމައެވެ. ޤާނޫނުއަސާސީގައި ބުނާ މުއްދަތު ފަހަނައަޅައިގޮސް ޤާނޫނާ ޚިލާފުވީއިރުވެސް ލަސްކުރަމުންދިޔައީ ވެރިކަން ކުރާ ޕީޕީއެމަށް ތައްޔާރު ނުވެވިގެންނެވެ. ލިސްޓްތަކުގައި މައްސަލަ އެބަހުއްޓޭ ތިޔަކަށް އިތުބާރެއް ނެތޭ ސޮއެއް ނުކުރާނަމޭ އިދިކޮޅު ޕާޓީތަކުން ގޮވަގޮވާ އޮއްވާވެސް އިންތިޚާބު ބޭއްވީ ސަރުކާރަށް ފައްސިޔައަށް އެނބުރިލީމައެވެ. އިދިކޮޅު ޕާޓީތަކުން ރަޖިސްޓްރީ ކުރި ބައެއް މީހުން މުޅިން އެހެން ތަންތަނަށް ބަދަލުކޮށް ވޒީފާތަކުގެ ބިރު ދައްކާ، ޖަލުގައި އިން ސޮރު ގެއަށް ބަދަލު ކޮށްދޭނެ ކަމުގެ ވައުދުގެ އިތުރުން ތިންހަތަރު ދިމާލެއްގައި މެގަ ޕްރޮޖެކްޓެއްގެ ކުއްލި ސޮއެއް އަޅާލައިގެން ރަނގަޅަށް ރެޑީ ވެވުނީމައެވެ.\nއިންތިޚާބަށް ދޮންވެގެން އައިއިރު ރައީސް ޔާމީން ވިދާޅުވަމުން ގެންދެވީ ރައްޔިތުންގެ ތާއީދު އޮތްގޮތެއް މިފަހަރު އެނގިގެން ދާނެ ކަމަށެވެ. ސަރުކާރުގެ ތިން އަހަރުގެ ތަރައްޤީގެ ސަބަބުން ރައްޔިތުން ބޮޑުތަނުން ސަރުކާރަށް ތާއީދު ކުރާކަން ހާމަކުރާނެ ކަމަށް ރައީސް ޔާމީނާ ސަރުކާރުގެ ބޮޑުން ދިޔައީ ކެނޑިނޭޅި ވިދާޅުވަމުންނެވެ. ކުރުކަޮށް ފޮނިކޮށް ބުނަނީނަމަ ސަރުކާރަށް އޮތީކީ އަމަށަކު ޔަޤީންކަމެއް ނޫނެވެ.\nއިސާހިތަކު އިންތިޚާބު ބާއްވައިފިއެވެ. ކަމަކު ދާކަށް ނެތެވެ. އަނިޔާވެރިކަމޭ ކޮރަޕްޝަނޭ ބޮޑުންގެ ވައްކަމޭ ބުނެ އިދިކޮޅު ފަރާތްތަކަށް ވޯޓު އަޅާ ފުރާލައިފިއެވެ. ކާޑުގެ އަގު ދެގުނަކޮށްފިއޭ ކަރަންޓް ބިލް ދައްކާލީމާ އެހެންކަމަކަށް ލާރިއެއް ނެތޭ މަ ޝަކުވާ ތިޔަ ސަރުކާރަކާ ނުރުހެމޭބުނެ ބޮޑު ތަނުން ސަރުކާރަށް ނޫނެކޭ ބުނެފިއެވެ. ލަދުގަންނަވަރުގެ ބޮޑު ބައްޔަކުން ސަރުކާރު ބަލިކޮށްލައިފިއެވެ.\nބަލިވުމުން ބަލި ޤަބޫލު ކުރުމާއި ހަށިފޮޅާލާފައި ތެދުވުމުގެ ބަދަލުގައި ފެނިގެން ދިޔައީ މުޅިން އެހެން މަންޒަރެކެވެ. އައިރުޅީގައި ފުރަތަމަވެސް ކަނޑާލީ ބަދަލު ހިފުމުގެ ގޮތުން ރައްޔިތުންނަށް ދެމުންދިޔަ ހުސްނުވާ އާސަންދައެވެ. ދެރަވެލާފައި ބަލި ޤަބޫލު ކުރުމުގެ ބަދަލުގައި ދައްކާންފެށީ މުޅިން އެހެން ވާހަކައެކެވެ. ސެމީފައިނަލްގައި ބަލިވިއަސް ފައިނަލްގައި މޮޅުވާނެ ވާހަކައެވެ. ފައިނަލަށް ދަނީ ސެމީން މޮޅުވީމާކަންވެސް ރޭކާލީ މީހުން ބަވާ ނަގަން ފޭށިމައެވެ. ދެންބުނީވެސް މަޖާ ވާހަކައެކެވެ. ފައިނަލްގައި ކުޅޭނީ ހުރިހާ ޑިސްކޮލިފައިވެފައިވާ ކުޅުންތެރިން ނުލައެވެ. އެއަށްވެސް ރައްދު ދިނީ ކުރުދޮށިންނެވެ. އިންތިޚާބުން ބަލިކުރީ ތިޔަ ބުނާ އެންމެން ދަނޑުން ބޭރުގައި ޓީމާ ގާތް ނުވެވޭ ހިސާބުގައިވެސް ބައިތިއްބައިގެންނެވެ. އަމުދުން ތިޔަ ބުނާ ސެމީ ފައިނަލްއެއް ކުޅުނީވެސް އެމީހުން ޑިސްކޮލިފައިވާ ޓީމުތަކަކާއެކުގައެވެ.\nއެވާހަކަތަކުން ކުރިނުލިބުނީމާ ދެން ދައްކަންފެށީވެސް ސަހަލު ވާހަކައެއް ނޫނެވެ. އިދިކޮޅު ހުރިހާ ފަރާތްތައް އެކުވެގެން ވެސް ރައީސް ޔާމީން ގިނިކަންޏާ ބަލި ނުކުރެވުނު ވާހަކައެވެ. އެމްޑީޕީއާ އަދާލަތު ޕާޓީއާ މައުމޫން ފެކްޝަނާ ޖޭޕީ އެއްކޮށްވެސް ރައީސް ޔާމީންގެ މައްޗަށް ކުރިނހޯދުނުކަމަށް ބުނެއެވެ. ބަލަގަ ހައިރާނެއް ނުވާނެ ހެއްޔެވެ. އިންތިޚާބުގެ ކަންކަން ދާގޮތް ރަނގަޅު ނުވާތީ އަދާލަތު އޮތީ އެއްފަރާތުގައެވެ. ބައިވެރި ނުވެއެވެ. އެމްޑީޕީއާ ޖުމްހޫރީ ޕާޓީން މީހުން ކުރިމަތި ލުމުގައި އެކައްޗެއް ކިއިފައެއް ނުވެއެވެ. އެއްޕާޓީން ކުރިމަތިލާފައިހުރި ދާއިރާތަކަށް އަނެއް ޕާޓީންވެސް ކުރިމަތިލާފައި އެބަހުއްޓެވެ. އެދެޕާޓީ ކޯލިޝަނަކުން އިންތީޚާބަށް ނިކުމެ ވާދަކުރިނަމަ އިތުރު ގޮނޑިތައް ނުލިބޭނެކަމަށް ހީވާނަމަ ތިޔައީ ތަންދޮރު އޮޅުންފިލާފައި ތިބި ބައެކޭ ބުނެވޭކަށް ނެތެވެ.\nތިޔަބުނާ ގިނިކަންޏޭ ތިޔަ ކިޔަނީ އަމިއްލައަށް ފަޟީޙަތްވާން ކަމަށް ހެއްޔެވެ. ކޯލިޝަނުން ޖުމްހޫރީ ޕާޓީއާ އަދާލަތު ޕާޓީ ބޭރުކޮށްލިހެން ސަން ސިޔާމްގެ އެމްޑީއޭވެސް ތިޔަ ބޭރުކޮށްލީ ހެއްޔެވެ. އިންތިޚާބަށް ގާތްވަމުން އައިއިރު ގާތަށް ލައިގެން ގެންގުޅުނު ޑީއާރުޕީވެސް ބޭރުކޮށްލީތާއެވެ. މިވާހަކަ މިހެން ބުނީމާ ދެން އިތުރަށް ތިޔަ ގިނިކަންޏާއެޢ ކިޔާ ކިއުން ހުއްޓާލާނެ ކަމަށް ދެކެމެވެ.\nއެ ވާހަކަތަކުން ކުރިނލިބުނީމާ އަނެއްކާވެސް މުޅިން އާވާހަކައެކެވެ. އަމިއްލަ ގޮތުން ލައިފާތިބީ ޕީޕީއެމް މީހުންނޯލައެވެ. އަމިއްލަ ޕާޓީ ކިޔާ ޕާޓީއެއް ޕީޕީއެމާ ކޯލިޝަން ހެދިކަމެއް މަށަކުވާ ނުދެނަހުރީމެވެ. އަމިއްލަގޮތުން ވާދަކުރި މީހުންގެ ތެރެއިން ފުރަތަމަ މީހާވެސް އެގުޅުނީ އެމްޑީޕީއާއެވެ. އެހެންކަމުން އެއީ ޕީޕީއެމް ބައެކޭ ބުނެގެން އުފާކޮށްލެވޭކަށް ނެތެވެ.\nއެކަމަކު މަވެސް ޤަބޫލުކުރާ ހަޤީގަތެއް އެބައޮތެވެ. ކޮންމެވެސް ގޮތަކުން ހޮވުނު މީހުން ތިޔަ ޕާޓީއަކަށް ސޮއިކޮށްފާނެ ކަމެވެ. އާއިލީ ބައެއްގެ ވަޒީފާ ގެއްލިދާނެތީއެވެ. ޖަލުގޮޅިއަކަށް ފެތިދާނެތީއެވެ. އެނޫންވެސް އެފަދަ އެހެންވެސް ކަމަކާ ހުރެއެވެ.\nހާސަރުތަކެއް ދަމާނެ ކަމެއް ނެތެވެ. ދައްކަން ހުރީ ލައްކަ ވާހަކައެވެ. ބޮޑެތި ހުރިހާ ދާއިރާތަކާއި ޕާޓީގެ އިސްވެރިންގެ އެއްވެސް ދާއިރާއަކުން ގޮނޑިއެއް ނުލިބި ބޮލާފޮށާއެޅުނީމާ އެއީ ލައްކަ ކަންކަމެވެ. ރައީސް ޔާމީނެއް ކަމަކު ކުރި މަސައްކަތާ، ދެއްކި ވާހަކައާ ކުރި ޚަރަދާ ލިބުނު ނަތީޖާ ދިމާ ނުވީމާ ކޯފާ އިސްކުރެއްވޭނެއެވެ. އެކަމާހުރެ ދެން ކިތައްމެ ވަރަކަށް އެހެން ކުލައެއް ދައްކަން އުޅުނަސް ދުނބުރި ވާނީ ހަމަ ދުނބުރިއަކަށެވެ. ކިތައްމެ ދޮންކުރިއަކަސް އަނބަކަށް ނުވާނެއެވެ. ރޭގަނޑު ދުވާލަކަށް ބަދަލެއް ނުކުރެވޭނެއެވެ. ބާނާފައި އެއްލާލީމާ ތެޅެން ފަށައިފިނަމަ ދެން ދާނީ ހުޅުނބެވެ. އިތުރަށް ބޭކާރު އަނގަތަޅަން ފެށީމާ މީހާ ބޮޑުތަނުން ފަޟީޙަތްވެ ލަދުގަ ބެދޭގޮތްވެގެންދާނެއެވެ. މޮޅު ގޮތަކީ ދެންވެސް ބަލި ޤަބޫލުކޮށް ކުރިއަށް އޮތް މެޗަށް ތައްޔާރު ވުމެވެ. މަށަކާވާ ބެހޭ ކަމެއް ވެސް ނޫނެވެ. އެކަމަކު ހެޔޮއެދޭތީ މަވެސްހަމަ ބުނެލީއެވެ.


WDC ah 195 Dhuvas: Addu aa medhu dhekenee foni huvafen thakeh – adduLIVE\nއތމ ކޮމިޓީއަށް 195 ދުވަސް: އައްޑޫއާ މެދު ދެކެނީ ފޮނި ހުވަފެންތަކެއް\nNov 28, 2021, 17:16 މުޙައްމަދު ހިޒްޔަމް\nއައްޑޫ ސިޓީގެ އަންހެނުންގެ ތަރައްޤީއަށް މަސައްކަތްކުރާ ކޮމިޓީން އިއްޔެ ނިންމައިލީ ބޮޑެތި މީހުންނަށް އިނގިރޭސި ބަސް ދަސްކޮށްދިނުމުގެ ކޯހެކެވެ. ދިވެހިރާއްޖޭގެ ޤައުމީ ޔުނިވަރސިޓީއާ ގުޅިގެން އެ ކޮމިޓީން ހިންގި މި ކޯހުގައި އެތައް ބަޔަކަށް ވަނީ އަސާސީ ފެންވަރުގެ އިނގިރޭސި ދަސްކޮށްދީފައެވެ. މީގެ2ދުވަސް ކުރިންވެސް ފެނުނީ އތމ ކޮމިޓީގެ ފަރާތުން އައްޑުއަށް ރީތި ނަން ހޯދައިދިން ފަރާތްތަކުގެ އަގު ވަޒަންކުރުމަށް ބޭއްވި އިވެންޓެކެވެ. ޝައްކެވެސް ނެތެވެ. އައްޑޫސިޓީ އަންހެނުންގެ ތަރައްގީއަށް މަސައްކަތްކުރާ ކޮމިޓީން އައްޑޫއާމެދު ދެކޭ ހުވަފެންތަކުގެ ބޮޑުކަން މިކަމުން އެބަ ދޭހަވެއެވެ.\nއައްޑޫސިޓީ އތމ ކޮމިޓީގެ ތަސައްވުރާބެހޭ ގޮތުން ވާހަކަފުޅުދައްކަވަމުން އެ ކޮމިޓީގެ ރައީސާ ނުސްރަތު ރަޝީދު ވިދާޅުވީ، ކުރިއަށް އޮތް އަހަރަށްވެސް ގިނަ ޕްލޭންތަކެއް ހެދިފައިވާ ކަމަށެވެ. އަދި މި އަހަރުވެސް ހަރަކާތްތައް ހިންގިފައިވާ ކަމަށާއި، ރައްޔިތުންގެ ފަރާތުން އެއްބާރުލުންވެސް ލިބޭކަމަށް އޭނާ ވަނީ ފާހަގަކޮށްފައެވެ. މީގެއިތުރުން، ނުސްރަތު ވިދާޅުވީ، އާންމުންގެ އެންމެ ބޮޑު އެދުމަކީ ވީހައިވެސް ގުޅިގެން މަސައްކަތްކުރުން ކަމަށެވެ. ހަމައެހެންމެ، އތމ ކޮމިޓީން އިސް ނަންގަވައިގެން ޖަމްޢިއްޔާ ޖަމާޢަތްތަކާ ގުޅިގެން ކުރެވެން އޮތް މަސައްކަތްތަކާބެހޭ ގޮތުން ޚިޔާލާއި މަޝްވަރާ ހޯދަމުން އަންނަކަމަށްވެސް ނުސްރާ ވަނީ ވިދާޅުވެފައެވެ.\nކުރިއަށް އޮތް އަހަރަށް ކޮށްފައިވާ ބައެއް ޕްލޭންތަކާގުޅޭ ގޮތުން ވާހަކަފުޅުދައްކަވަމުން ނުސްރަތު ވިދާޅުވީ، ވޭސްޓް މެނޭޖްމެންޓް ކޯޕަރޭޝަން (ވެމްކޯ) އާ ގުޅިގެން އައްޑޫގެ ކޮންމެ އަވަށެއްގައި ޑަސްބިން ބެހެއްޓުމުގެ ވިސްނުން ގެންގުޅުއްވާ ކަމަށެވެ. އެގޮތުން ޖަމްޢިއްޔާތަކާއި އަވަށު އޮފީސްތަކާ ގުޅިގެން މޮނިޓަރ ކުރަން މަޝްވަރާކުރެވިފައިވާ ކަމަށާއި، ޑަސްބިނަށް ކުނިއަޅަން މީހުން ހޭލުންތެރިކުރަން ނިންމާފައިވާ ކަމަށް އޭނާ ވަނީ ވިދާޅުވެފައެވެ.\nދިވެހި ރެޑް ކްރެސެންޓާ ގުޅިގެން ކުރިއަށް ގެންދަން ރާވައިފާ ހަރަކާތްތަކާގުޅޭ ގޮތުން ނުސްރަތު ވިދާޅުވީ، އައްޑޫގެ ކޮންމެ ގޭބިސީއަކުން އެކަކަށް ބޭސިކް ފަސްޓް އެއިޑް ޓްރެއިނިންގ ދޭން ނިންމާފައިވާ ކަމަށެވެ. ހަމައެހެންމެ، މި އަހަރު އަލްޓަނޭޓިވް ލާނިންގ ޕްރޮގްރާމެއް ކުރިއަށްގެންދަން ރާވައިފައި އޮތްކަންވެސް ނުސްރަތު ވަނީ ފާހަގަކުރައްވާފައެވެ.\n"މިއީ ސްކޫލް ވަކި ހިސާބަކުން ހުއްޓާލާފައި ތިބޭ ކުދިންނަށް ރަނގަޅު ދިރިއުޅުމެއް ހޯދައިދިނުމަށް ބޭނުންވާ ހުނަރުތައް [ހޯދުމަށް] ފުރުސަތު ހޯދައިދޭން ކުރިއަށް ގެންދާނެ ޕްރޮގްރާމެއް" ނުސްރަތު ވިދާޅުވިއެވެ.\nޕެކޭޖިންގ ސެންޓަރެއް ގާއިމުކުރުމަށް އތމ އިން މިއަހަރު ޕްލޭންކުރިނަމަވެސް، އެ ކޮމިޓީއަށް ވިޔަފާރި ނުވެވޭތީ އެ މައްސަލަ އަދި އޮތީ ކައުންސިލްގެ ލީގަލްގައިކަން ނުސްރަތު ވަނީ ފާހަގަކުރައްވާފައެވެ. އަދި ފެކްޓަރީ އުސޫލުން ފަހާތަނެއް ގާއިމުކުރަންވެސް ޕްލޭންކުރި ކަމަށް ނުސްރަތު ވަނީ ވިދާޅުވެފައެވެ. ނަމަވެސް އޭނާ ވަނީ އތމ ކޮމިޓީގެ އެންމެ ބޮޑު އެއް އަމާޒަކީ ގޭގައި ތިބެގެން މަސައްކަތްކުރަން ބޭނުންވާ މަސައްކަތްތެރިންނަށް މާކެޓް ހޯދައިދިނުންކަން ފާހަގަކުރައްވާފައެވެ.\nއައްޑޫސިޓީގެ ކުޅިވަރުތައް ކުރިއެރުވުމަށްވެސް އތމ ކޮމިޓީގެ ވިސްނުން އެބަހުއްޓެވެ. ކުރިއަށް އޮތް އަހަރު އތމ ކޮމިޓީން ވަރަށް ބޮޑަށް ޒުވާނުންނަށް އަމާޒުކޮށްގެން ހަރަކާތްތައް ހިންގާނެކަމަށް އެ ކޮމިޓީން ވަނީ ވިދާޅުވެފައެވެ. އަދި އައްޑޫގައި އުވެމުން އަންނަ ނެޓްބޯޅަފަދަ ކުޅިވަރުތައް އާލާކުރަން ވިސްނުން އެބަހުރިކަމަށް ކޮމިޓީގެ ރައީސާ ނުސްރަތު ވަނީ ފާހަގަކުރައްވާފައެވެ.\n"އަޅުގަނޑުމެންގެ އަމާޒު އެބަހުރި ކައުންސިލާ ގުޅިގެން ނެޓްބޯޅަ ކުޅޭނެ ތަންތަން ހަދައި، މީހުންނަށް ޓްރެއިނިންގ ދިނުމަށް. އަދި ކުރިއަށް އޮތް މުބާރާތެއްވެސް ބޭއްވޭތޯ މަސައްކަތްކުރާނަން" ނުސްރަތު ވިދާޅުވިއެވެ.\nއައްޑޫސިޓީ އަންހެނުންގެ ތަރައްޤީއަށް މަސައްކަތްކުރާ ކޮމިޓީއަށް އާމްދަނީ ހޯދުމަށް ގިނަ ކަންކަން ޕްލޭންކޮށްފައިވާކަމަށް ނުސްރަތު ވިދާޅުވިއެވެ. އެގޮތުން ކޮމިޓީގެ އަމިއްލަ ކެފޭއެއް ހިތަދޫ ކުޑަކުދިންގެ ޕާކު ހުރި ތަނުގައި ހިންގުމަށާއި، ޕެކޭޖިންގ ސެންޓަރުން ސާމާނު ޕެކްކޮށްގެން ވިއްކައި، އާމްދަނީ ހޯދުމުގެ އިތުރުން ފެކްޓަރީ އުސޫލުން އެއްޗެހި ފަހައި، އެ ވިއްކައިގެން އާމްދަނީ ހޯދަން ޕްލޭންކޮށްފައިވާކަމަށް ނުސްރަތު ވިދާޅުވިއެވެ.\nކަންމިހެންއޮތަކަސް، އތމ ކޮމިޓީއަށްވެސް ގޮންޖެހުންތަކެއް އެބަހުރިކަން ނުސްރަތު ވަނީ ފާހަގަކުރައްވާފައެވެ. އެގޮތުން، އައްޑޫގެ އތމ ކޮމިޓީއަށް ވިޔަފާރިނުކުރެވޭތީ ނުސްރަތު ވަނީ ކަންބޮޑުވުން ފާޅުކުރައްވާފައެވެ.\n"އެހެން ރަށްތަކުގެ އތމ ކޮމިޓީތަކަށް ގެސްޓްހައުސްވެސް ހިންގޭ، ސްކޫލްތައްވެސް ހިންގޭ. ނަމަވެސް އައްޑޫސިޓީގައި މިކަންކަން ކުރެވެން ނެތް. މިވެރިން ބުނާގޮތުގައި މިއީ ވާނެކަންކަމެއް ނޫން" ނުސްރަތު ކަންބޮޑުވުން ފާޅުކުރެއްވިއެވެ.\nއައްޑޫސިޓީ ކައުންސިލްގެ ބަޖެޓުން5އިންސައްތަ އތމ ކޮމިޓީއަށް ދިނަސް، 10 މެމްބަރުންގެ އެލަވެންސްވެސް ދޭންޖެހެނީ އެ ބަޖެޓުންކަމަށް ނުސްރަތު ވަނީ ވިދާޅުވެފައެވެ. އަދި އތމ ކޮމިޓީގެ އޮފީހުގެ ޚަރަދުތައްވެސް ކުރަންޖެހެނީ އެ ބަޖެޓުންކަމަށް ނުސްރަތު ވަނީ ފާހަގަކުރައްވާފައެވެ. އަދި އެ އޮފީހުގެ މުވައްޒަފުންނަށްވެސް މުސާރަދޭން ޖެހެނީ އެ ބަޖެޓުންކަން ފާހަގަކުރައްވައި ނުސްރަތު ވިދާޅުވީ، އެ5އިންސައްތައަކުން މާ ބޮޑުކަމެއް ނުކުރެވޭނެކަމަށެވެ.\n"ޑަބްލިއުޑީސީގެ ހުރިހާ ޚަރަދެއް ކުރަންޖެހެނީ ކައުންސިލުން ދޭ5ޕަސެންޓުން" ނުސްރަތު ވިދާޅުވިއެވެ.\nއތމ ކޮމިޓީއަށް މާލީގޮތުން ދަތިތަކެއް ހުއްޓަސް، އައްޑޫ ސިޓީ ކައުންސިލުން ވަރަށް ބޮޑަށް ސަޕޯޓް ދެއްވާކަން ނުސްރަތު ވަނީ ފާހަގަކުރައްވާފައެވެ.\n"އަބަދުވެސް، އައްޑޫ ސިޓީ ކައުންސިލް ޑަބްލިއުޑީސީއަށް ވަރަށް ސަޕޯޓިވް. ސިޓީ ކައުންސިލްގެ ކައުންސިލަރުންނާއި މޭޔަރުގެ ސަޕޯޓް ޑަބްލިއުޑީސީގެ ކަންކަމަށް ވަރަށް ބޮޑަށް ލިބޭ" ސިޓީ ކައުންސިލްގެ ސަޕޯޓް އޮވޭތޯ ސުވާލުކުރެއްވުމުން ނުސްރަތު ވިދާޅުވިއެވެ.\nއައްޑޫ ސިޓީ އަންހެނުންގެ ތަރައްގީއަށް މަސައްކަތްކުރާ ކޮމިޓީން އައްޑޫގެ މުސްތަޤްބަލު ތަސައްވަރުކުރަނީ ވަރަށްވެސް ފުރިހަމަ ގޮތެއްގައެވެ. އަދި ރައްޔިތުންގެ ޚިޔާލާއި މަޝްވަރާ އަބަދުވެސް އެ ކޮމިޓީން ބަލައިގަންނާނެކަމަށް ކޮމިޓީގެ ރައީސާ ވަނީ ވިދާޅުވެފައެވެ. އެހެން ސިޓީތަކާއި ރަށްތަކުގެ އތމ ކޮމިޓީތަކަށް އައްޑޫގެ އތމ ކޮމިޓީ ވެގެންދާނީ ނަމޫނާއަކަށްކަން ޔަގީނެވެ.


Miahvure Maakuda Storage Huri Laptop Egge Agu Maabody Keeve? | #Dhiislam\nމިއަށްވުރެ މާކުޑަ ސްޓޯރޭޖެއް ހުރި ލެޕްޓޮޕެއްގެ އަގު މާބޮޑީ ކީއްވެ؟\n10 months ago |0comment| April 15, 2017\nލިޔުމާއިގެން ކުރިޔަށްދިއުމުގެ ކުރިން، ކޮމްޕިއުޓަރުގައި އާންމުކޮށް ބޭނުންކުރާ ދެވައްތަރުގެ ސްޓޯރޭޖަކީ ކޮބައިކަން ބަލާލަމާހިންގަވާށެވެ. އާންމުކޮށް ކޮމްޕިއުޓަރުގައި ބޭނުންކުރާ ދެވައްތަރުގެ ސްޓޯރޭޖަކީ އެޗްޑީޑީ އަދި އެސްއެސްޑީއެވެ. ހާޑް ޑިސްކް ޑްރައިވް (އެޗްޑީޑީ) އެއް އެންމެ ފުރަތަމަ އުފައްދާފައިވަނީ މީގެ 61 އަހަރު ކުރިން IBM ކުންފުނިންނެވެ. މިހާރުގެ އެންމެ ކުޅަދާނަ ސޮލިޑް ސްޓޭޓް ޑްރައިވް (އެސްސެސްޑީ) ވުޖޫދަށް އައުމުގެ އަޞްލަކަށް ވެފައިވަނީވެސް އެ އީޖާދެވެ. އެހެނަސް އެއީ 1995 ވަނަ އަހަރުގެ ފަހުން ސްޓޯރޭޖް ޓެކްނޮލޮޖީއަށް ގެނެވެމުންދިޔަ އިންޤިލާބުގެ ނަތީޖާއެވެ. މި ލިޔުމުގެ ބޭނުމަކީ ދެކަމެއް ތިލަކޮށްދިނުމެވެ. ފުރަތަމަކަމަކީ ބަޔާންކުރެވުނު ދެވައްތަރުގެ ޑްރައިވް ތަފާތުވަނީ ކިހިނެއްކަން ބުނެދިނުމެވެ. ދެވަނަކަމަކީ ފަހުން މިދެންނެވި ޒާތުގެ ޑްރައިވްއެއް އެޅުވީމާ ލެޕްޓޮޕް އަގުބޮޑުވާ ސަބަބު ބަޔާންކޮށްދިނުމެވެ.\nހާޑް ޑިސްކް ޑްރައިވަކީ ދަގައްފާނުގެ އެހީގައި އޭގައި މަޢުލޫމާތު ރައްކާކުރެވޭ ޑިސްކު ހަރުކޮށްފައި ހުންނަ އެއްޗެކެވެ. މިއިން މަޢުލޫމާތު ނެގުމަށާއި މިއަށް މަޢުލޫމާތު އެޅުމަށްޓަކައި އެ ޑިސްކު އަނބުރަންޖެހެއެވެ. މިއީ ހޫނުވުމާއި ކަންފަތިވުން ވަރަށް ބޮޑުވާ ކަމެކެވެ. އަދި އެގޮތަށް މަޢުލޫމާތު ނެގުމާއި އެޅުމަކީ އޭގެ ޒާތުގައި ގިނަ ވަގުތުތަކެއް ނަގާ ކަމެކެވެ. އެންމެ ފަހުގެ 7200 އާރްޕީއެމް (ރިވޮލިއުޝަން ޕަރ މިނިޓް (މިއީ ޑިސްކު އެނބުރޭ ހަލުވިމިން ބަލަން ބޭނުންކުރާ މިންގަނޑެކެވެ.)) ގެ ހާޑް ޑިސްކް ޑްރައިވެއްގެ މަޢުލޫމާތު އެޅޭ އަދި ނެގޭ ސްޕީޑު އާންމުގޮތެއްގައި ހުންނަނީ ސިކުންތަކު 170 މެގަބައިޓަށްވުރެ ދަށުގައެވެ.\nސޮލިޑް ސްޓޭޓް ޑްރައިވް މަސައްކަތްކުރާގޮތް އެއާ ވަރަށް ތަފާތެވެ. ޢާންމު ދިރިއުޅުމުގެ މިސާލަކަށް ދަމާ ހިންގަވާށެވެ. ތިބާ މި ލިޔުން ވިދާޅުވާން ސޯފާގައި އިންނަވާފައި ، ފޮތް ހަރުގަނޑުގައިހުރި ވަކި ފޮތެއް ގެނެސްދިނުމަށް ދަރިފުޅުގާތު ވިދާޅުވުމުން، ދަރިފުޅު އެއްކަލަ ފޮތް ގެނެސްދީފިއެވެ. ފޮތް ހޯދައިގެން ތިބާއާ ހަމައަށް ގެނެސްދިނުމަށް އެ ހޭދަވި ވަގުތަކީ ހާޑް ޑިސްކް ޑްރައިވެއްގެ މިސާލުނަމަ، ސޮލިޑް ސްޓޭޓް ޑްރައިވެއްގެ މިސާލަކީ އެއްކަލަ ފޮތް ހޯދަން ބޭނުންވާ ވާހަކަ ބުނުމާއެކު ކުއްލިޔަކަށް އެއްކަލަ ފޮތް އުނގުމައްޗަށް އައުމެވެ. ހޯދުމަށް ހޭދަވި ވަގުތާއި، ނަގައިގެން ގެންނަން ދިޔަ ވަގުތުން އެތައް ތަނެއް އުނިވުމަށްފަހުގައެވެ. ސަބަބަކީ ސްލިޑް ސްޓޭޓް ޑްރައިވްގައި ވަކިން އެނބުރޭ، ނުވަތަ ހަރަކާތްކުރާ، ހަމަލޮލަށް ފެންނަ ބައިތަކެއް ހުރުމުގެ ބަދަލުގައި މަޢުލޫމާތު ރައްކާކުރަނީ ޗިޕް ތަކެއްގައި ކަމަށްވާތީއެވެ. އާދޭހެވެ! ޖީބުގައި ތިޔަ އޮތް ޕެންޑްރައި ފަދައިންނެވެ.\nއެންމެ ފުރަތަމަ ސޮލިޑް ސްޓޭޓް ޑްރައިވްއެއް އުފެއްދުމުން، އޭގެ އުމުރާމެދު ވަރަށްބޮޑެތި ބަހުސް ހިނގިއެވެ. އޭގައި ރައްކާކުރާ މަޢުލޫމާތު ކުރު މުއްދަތެއްގެ ތެރޭގައި ފޮހެވޭނެކަމަށް ބުނެވުނެވެ. އެކަމަކު މިހާރު ފެންނަން މިހުރި ސޮލިޑް ސްޓޭޓް ޑްރައިވްތަކުގައި ރައްކާކުރާ މަޢުލޫމާތު 200 އަހަރުވިޔަސް އެއްވެސް ބަދަލެއް ނައިސް ހުންނާނެކަމަށް ކަމާބެހޭ މާހިރުން ވިދާޅުވެއެވެ. ސަތޭކަ އަހަރައްވުރެ ގިނަދުވަހު ދުނިޔޭގައި ހުންނަ މީހަކު މިހާރު ދާދި މަދުވާނެއެވެ.\nލެޕްޓޮޕް ނުވަތަ ކޮމްޕިއުޓަރު ވިއްކާ ފިހާރަޔަކަށްވަދެ ބަލާލައިފިނަމަ، ފާހަގަވާނެ އެއްކަމަކީ، އެހެން ހުރިހާކަމެއް އެއްގޮތްވެފައި، ހަމައެކަނި ސްޓޯރޭޖް ޑްރައިވްގެ ތަފާތުގެ ސަބަބުން ހާހުގެ އަދަދުތަކުން އަގު ތަފާތުވާކަމެވެ. ހާޑް ޑިސްކް ޑްރައިވްއާ އަޅާބަލާއިރު ސޮލިޑް ސްޓޭޓް ޑްރައިވްގެ ގިނަ ފައިދާތަކެއް އެބަހުއްޓެވެ. އެކްސެސް ސްޕީޑް 100 ގުނަ އަވަހެވެ. ގޭނި ކަންފަތިވާނެ ބައެއް ނުހުންނާތީ ފެއިލްވުމުގެ ފުރުޞަތު ހާޑް ޑިސްކް ޑްރައިވް އަކަށްވުރެ އެތައްގުނައެއް ކުޑައެވެ. ކަރަންޓު ޚަރަދު ކުޑަކޮށްދެއެވެ. ކޮމްޕިއުޓަރު ނުވަތަ ލެޕްޓޮޕް އޮންކުރުމުން ތިޔަ އިވޭ އަޑު އެއްކޮށް ކެނޑިގެންދެއެވެ. މި ހުރިހާކަމެއް މިހެން ހުރުމުގެ ސަބަބުން އެސްއެސްޑީގެ އަގު ބޮޑެވެ. ހެޔޮ ޚަބަރަކީ 32 ގިގަބައިޓުން ފެށިގެން 60 ޓެރަބައިޓާ ހަމައަށްވެސް އެސްއެސްޑީ އުފައްދައި ލިބެންހުރިކަމެވެ. އެހެންކަމުން ޖީބަށް އެކަށޭނަ އަގެއްގެ އެއްޗެއް ގަތުންވެސް އުނދަގުލެއް ވާނެކަމަކަށް ނުފެނެއެވެ.\nދެންއޮތީ މި ލިޔުމުގެ ދެވަނަ މަޤްޞަދެވެ. އެސްއެސްޑީއެއް އެޅުވީމާ އަގަށް އެހާ ބޮޑު ބަދަލެއް އެ އަންނަ ސަބަބެވެ. އެ ސުވާލުގެ ޖަވާބުވެސް އިތުރު ތަފްޞީލަކަށް ދާންނުޖެހޭވަރަށް މިހާރުވާނީ ލިބިވަޑައިގެންފައެވެ. އަޖާއިބަކީ ޓެކްނޮލޮޖީ ބަދަލުވުމާއި އަގަށް ބަދަލުއަންނަލެއް އަވަސްކަމެވެ. ”އަތްފިހިދާނެތީ“ އިއްޔެ އަތްލާންނުކެރި ތިއްބާ ފަތިޓީވީއަށް ވާންފެށި ގޮތާއި، އަގަށްއައި ބަދަލު މީގެ ހެއްކަކަށް ފުދޭނެއެވެ. އެސްއެސްޑީ އުފައްދާ އެތައް ކުންފުންޏެއް އެބަހުއްޓެވެ. އެކި ކުންފުނީގެ އަގުތައްވެސް ތަފާތެެވެ.


ގައުމީ އެއްބައިވަންތަ ކަމުގެ ދުވަސް: 2004ގެ ސުނާމީ އަހަރެން ތަޖުރިބާ ކުރިގޮތް – Mikal News\nދެހާސް ހަތަރެއްގައި ރާއްޖެއަށް ކުރިމަތިވި ސުނާމީގެ ހާދިސާ ފުވައްމުލަކުން ތިބާއަށް ތަޖުރިބާ ކުރެވިފައި ވަނީ ކޮންގޮތަކަށް ހެއްޔެވެ؟ ރާއްޖޭގެ އިރުމަތީ ބިތުގެ ގިނަ ރަށްތަކަކަށް ސުނާމީގެ ސަބަބުން ބޮޑެތި ގެއްލުން ތަކެއް ލިބިގެން ދިޔައެވެ. އަދި ދިވެހިރާއްޖެއިން 82 މީހުން މަރުވެ 26 މީހަކު މިކާރިސާގައި ގެއްލިގެން ދިޔައެވެ. ނަމަވެސް ފުވައްމުލަކަށް ސުނާމީގެ އަސަރު ކުރީ ވަރަކަށް ކުޑަކޮށެވެ. އަދި ރަށުގެ އެއްވެސް ތަނަކަށް ގެއްލުމެއް ލިބިފައިވާ ކަން އެނގޭކަށް ނެތެވެ. ނަމަވެސް އެހެން ރަށްރަށުގައި ތިބި ފުވައްމުލަކުގެ މީހުންގެ ފުރާނަ ވެސް ގެއްލި މުދަލަށ ްވެސް ގެއްލުން ލިބިފައި ވެއެވެ.\nއެދުވަހު، 2004 ޑިސެމްބަރު 26 ވީ އާދީއްތަ ދުވަހު ހެނދުނުގެ ވަގުތެއްގައި އަޅުގަނޑު ދިރިއުޅެމުން ދިޔައީ ދަޑިމަގު އަވަށުގައެވެ. އެގޭގެ ބަދިގެ ފަރާތުގައި ހުއްޓައި، އަންހެނުންގެ ބޮޑު ދައިތައަކަށް މާލޭގައި ތިބި ތިމާގެ މީހުން ގުޅާފައި، ރާއްޖެއަށް ބިންހެލުމެއް އައިސްގެން އުޅޭކަމަށް ދިން ޚަބަރު ހިއްސާކުރީ ގަޑިން ގަތްގަޑަކަށް 8-9 އާއި ދެމެދުގެ ވަގުތެއްގައެވެ. އަދި ބިންހެލުމެއްގެ އަސަރުގެ ވާހަކައާއެކު ރަށްރަށަށް ބޮޑު ރާޅެއް އަރައިގެން އުޅޭ ވާހަކައެވެ. މާލޭގެ ގެތަކުގައި ތިބި މީހުން ގޭގެ މަތީ ބުރިތަކުން ފައިބައި ބިންމަތީގައި ތިބި ވާހަކައެވެ. އެދުނީ އާއިލާ މީހުންނަށް އެޚަބަރު އަވަހަށް ދިނުމަށެވެ.\nނަމަވެސް، އެއީ އެހާ ބޮޑުކަމެއްގެ ގޮތުގައި އަޅުގަނޑަށް އެވަގުތު ނަގައިގަންނަން އުނދަގޫވީ ފުވައްމުލަކަށް ވެސް ހުޅަނގު މޫސުމުގެ ގަދަ ދުވަސްވަރު ކޮންމެ އަހަރަކުހެން މާނޭރެ ފަރާތުން، ހުޅަނގު ދެކުނުފަރާތުން ރާޅުތައް ނުވަތަ އުދަ އެރިކަމުގައި ވިޔަސް މާބޮޑު ގެއްލުމެއް ނުވާތީއެވެ. ބޮޑުރާޅުގައި އަޅުގަނޑުގެ ތަޖުރިބާއަކީ އެއީ ކަމުގައި ވީހިނދު ރާޅުތައް އެހާބޮޑުވެ (ފަހުން ވީޑިއޯތަކުން ފެނުނު ގޮތަށް) ބޮޑެތި ގެއްލުން ތަކެއް ލިބިދާނެ ކަމުގެ އެއްވެސް ކަހަލަ އިހުސާސެއް އޭރަކު ކުރެވިފައި ނެތުމުން، ސުނާމީ އާއިމެދު ވިސްނުނީ ވަރަށް އާދައިގެ ގޮތަކަށެވެ. ނަމަވެސް ބިންހެލުމުގެ ޚަބަރަށް ކަންބޮޑު ވިއެވެ.\n2004ގެ ސުނާމީގެ ލޮނުގަނޑު ރާއްޖޭގެ ރަށެއްގެ އެތެރެއަށް އަރައިގެންދާ މަންޒަރެއް\nއޭރު އަހަރެން ދުއްވާ ހޮންޑާ ވޭވް 110 ގެ ސައިކަލުގައި، އަންހެނުންނާއި އެކު މިސްރާބު ޖެހީ އެޚަބަރު އަހަރެންގެ އާއިލާގެ އެހެން މީހުނަށް ދިނުމަށެވެ. އެއިރު ރަށުގެ މެދު ހިސާބުގެ ގިނަ ބަޔަކަށް އެޚަބަރު އަދި ނޭގެއެވެ. ގެއަށް ގޮސް އާއިލާ މީހުނަށް ޚަބަރު ދީފައި އިތުރަށް ޚަބަރު ދަބަރު ބަލާލަން ރަށުގެ ބޯޅަ ދަނޑު ސަރަހައްދާއި ދިމާލަށް ދިއުމުން އެނގުނީ އެހިސާބުގައި މާއެދެވޭ ޚަބަރެއް ނެތް ކަމެވެ. ބޮޑު ޚަބަރެއް އޮތްނަމ،ަ ހެނދުނު ގަޑި ކަމުގައިވިޔަސ،ް މީހުން އެހިސާބަށް އެއްވާނެއެވެ. އެހިސާބުގައި ޚަބަރެއް ނެތުމުން ‘ބޮޑުރާޅު’ ބަލާލުމަށް ބަނދަރާއި ދިމާލަށް މިސްރާބު ޖެހީމެވެ.\nއަންހެނުން ގޮވައިގެން ސައިކަލުގައި ދުއްވާފައި ގޮސް ބަނދަރާއި ހަމަވިއިރު ދަންނަ ދެތިން ޒުވާނުން ބަނދަރު ސަރަހައްދުގައި ތިއްބެވެ. ސައިކަލުން ނުފައިބާ ބަނދަރުގެ އެއްގަމު ތޮށި ކައިރިން މަޑުމަޑުން އެ ދެތިން މީހުނާއި ވާހަކަ ދައްކަމުން ދުއްވަމުން ދިޔައީމެވެ. އޭރު ސުނާމީގެ ޚަބަރު އެމީހުންނަށް ވެސް ލިބިފައިވާ ކަމަކަށް ނުބެލެވެއެވެ. ނަމަވެސް އެމީހުންނަށް ވެސް ފާހަގަކުރެވި، ވާހަކަ ދައްކަމުން ދިޔައީ އެވަގުތު ދިޔަވަރަށް އަންނަމުންދިޔަ ބަދަލުގެ ވާހަކައެވެ. ރާޅުގެ އަސަރެއް އެއްވެސް ގޮތަކަށް ބަދަރު ތެރެއިން ނުފެނެއެވެ. އަދި ބަނދަރުގެ ބޭރުންވެސް އާދަޔާޚިލާފަށްް ރާޅު ބޮޑުކަމަކަށް ނުބެލެވުނެވެ. ނަމަވެސް ވާހަކަ ދައްކަމުން ދިޔައީ ބަނދަރުގެ އެތެރޭގެ ދިޔަވަރު ކުއްލި ކުއްލިއަށް އުސްވެފައި ކުއްލިއަކަށް ތިރިވާ ވާހަކައެވެ. އެއީ އާއްމުކޮށް ދިޔަވަރަށް ވަގޮތެއް ނޫންކަން އެ އެންމެނަށް ވެސް އެނގެއެވެ. އަދި އުސްވެގެން ދާ ފަހަރު އެހާތަނަށް ދުވަހަކު ވެސް އުސްނުވާހައި ބޮޑަށް މައްޗަށް ދިޔަވަރު އުފުލެއެވެ.\nއެކަން އެގޮތަށް ދިމާވާ ސަބަބެއް އޭރަކު އެއްވެސް މީހަކަށް ނޭނގުނެވެ. އަހަރެންވެސް ހުރީ ލިބިފައިވާ ޚަބަރާއި ވާގޮތާއި އަޅާކަިޔައި މާނެއް ނަގަން ނޭނގިފައެވެ. އެއީ ބޮޑު ރާޅެއް އަރައިގެން އުޅޭ ޚަބަރަކަށްވެ އެކަން އެގޮތަށް ނުވާތީއެވެ.\nރާއްޖެގެ ރަށަކަށް 2004ގެ ސުނާމީއާއެކު އުސްވި ލޮނުގަނޑު ވަދެފައިވާ ކަމުގެ އަސަރު\nބަނދަރުގައި މާގިނައިރެއް ނުވަނީސް އަނެއްކާވެސް ބަދަނރުގެ ދިޔަވަރު އުސްވާން ފެށިއެވެ. އުސްވަމުން އުސްވަމުން ގޮސް ބަނދަރުގެ މަގަތު ތޮއްޓެއްގެ ގޮތުގައި އޭރު އަޅާފައިވާ ލަކުޑިގަނޑު (ތަށިގަނޑުގެ ބަރަފޯސް) މަތިން އަރައި ތަންކޮޅަކަށް ފެތުރުނެވެ. އަދި ދެތިން ސިކުންތުހާ ވަގުތުގެ ތެރޭގައި ދިޔަވަރު ތިރިވާންފަށައި، ދިޔަވަރު އަޑިއަށް ދިޔައެވެ. އެދިޔަގޮތަށް ގޮސް ވަރަށް ބޮޑަށް އަޑިޔަށް ދިޔައެވެ. ބަނދަރުގައި އަޅާފައިވާ ދޯނިތައް ނުބީހޭކަން ވެސް ނޭގެއެވެ. އެހާވެސް ބޮޑަށް ތިރިވިއެވެ.\nދިޔަވަރު އުސްވާން ފެށިވަގުތު ލޮނުގަނޑުން ސަލާމަތްވާން އަހަވަހަށް ސައިކަލާއެކު ދުރަށް ދުއްވީމެވެ. ނަމަވެސް ދެން ވާގޮތެއް ބަލަން ތަންކޮޅެއް ދުރުގައި މަޑުކުރީއެވެ. އެއީ ލަފާކުރެވޭ ގޮތުން ހެނދުނު9އާއި 10 އާއި ދެމެދުގެ ވަގުތެވެ. އެހާހިސާބުން އަޅުގަނޑަށް ކޮންމެވެސް ވަރެއްގެ ސިހުމެއް ލިބުނެވެ.\nނަމަވެސް ދެންވެސް ދިޔައީ އެހެން ދިމާލަކުން ބޮޑު ރާޅު ނުވަތަ ދަޔަވަރަށް އަންނަމުންދިޔަ ބަދަލު ފެނޭތޯއެވެ. ބަހާރުމަގުން ދުއްވާފައި ގޮސް ރަސްގެފަންނާއި ބަޑަހަލް ފަންނާއި ހިސާބުން ވެސް ދިޔަވަރު ބެލީމެވެ. މާބޮޑު ތަފާތެއް ފާހަނގައެއް ނުކުރެވުނެވެ. ދެން ދިޔައީ އަނބުލު ފަންނަށެވެ. އެހިސާބުގައި ތިބި ދަންނަ މީހުން ކިޔައިދިން ގޮތުގައި ދިޔަވަރު އުސްވެފައި އަޑިއަށް ދިޔަގޮތަށް ގޮސް ފަރުމަތި އެއްކޮށް ހިކުނެވެ. އަދި މަސްތައް ތެޅިތެޅި ފަރުމަތީގައި ތިއްބެވެ. ޒުވާން ކުދިން ދުވެފައި ގޮސް މަސް ނެގިކަމަށް ވެސް ބުންޏެވެ.\nނަމަވެސް އެހިސާބުގައި އެވަގުތު ތިބި ދޮށީ އުމުރުގެ މީހުންގެ ބަހަށް އަވަހަށް ކުދިންތައް އެއްގަމަށް އެރުވީކަމަށް ވެއެވެ. އައިގޮތަށް ދަޑިމަގު އަވަށަށް ދިޔުމުން އެނގުނީ ހޯދަޑު އަނބުލު ފަނުން ކަންހިނގި ގޮތަށް، ދިޔަވަރު އަޑިއަށް ގޮސް މަސްތައް ފަރުމަތީގައި ތެޅިތެޅި ތިއްބާ ދަޑިމަގު މީހުން ވެސް މަސް ނެގި ކަމެވެ.\nމިއީ ފުވައްމުލަކުން އަޅުގަނޑު 2004 ވަނަ އަހަރުގެ ސުނާމީ ތަޖުރިބާ ކުރިގޮތެވެ. އަދި ތަޖުރިބާ ކުރެވުނު މިންވަރެވެ. އިތުރަށް ޚަބަރުތައް ލިބެންފެށީ މެންދުރު ފަހުންނެވެ. އޭރު ރަށްރަށަށް މޯބައިލް ފޯނުގެ ޚިދުމަތެއް ނުލިބެއެވެ. 2002 ވަނަ އަހަރު ފުވައްމުލަކަށް ވަޒީފާ ބަދަލުކުރި އިރު އޭރު މާލޭގައި އަހަރެން ޕްރިޕެއިޑް ޚިދުމަތަށް ބޭނުންކުރި ސައިޒުކުޑަ އެރިކްސަން މޮބައިލް ފޯނު ރައްޓެސަކާއި ހަވާލުކޮށްފައި ދާންޖެހުނީ، އޭރުވެސް ފުވައްމުލަކަށް މޯބައިލް ފޯނުގެ ޚިދުމަތް ނުލިބޭތީއެވެ. ނަމަވެސް ލޭންޑް ލައިންގެ ފޯނު ޚިދުމަތް ލިބެއެވެ. އެގޮތުން ސުނާމީގެ ޚަބަރު އެންމެ ފުރަތަމަ އަހަރެމެންނަށް ލިބުނީ މާލެއިން ގޭގެ ލޭންޑްލައިނަށް ގުޅާފައި ދިން ޚަބަރުންނެވެ.\nރިޒޯޓުތަކަށާއި ރަށްރަށަށް ވެސް ބޮޑު ރާޅު އަރައިގެން އުޅޭ ކަމުގެ ޚަބަރު ލިބުނެވެ. ބައެއް މީހުން ރާޅާ ދަމައިގެން ގޮސް، ގެއްލިފައިވާ ކަމުގެ ޚަބަރެވެ. އަދި އަދި ރަށްރަށުގެ އެއްގަމަށް ރާޅުއަރާ އިމާރާތްތަކާއި ގަސްތަކަށް ބޮޑެތި ގެއްލުން ތަކެއް ވަމުންދާ ކަމުގެ ވާހަކަ ދެކެވެމުން ދިޔައެވެ. ރިޒޯޓުގައި ކޮންސްޓްރަކްޝަން މަސައްކަތް ކުރަން ގޮސް ހުއްޓައި، ދަޑިމަގު އަބްދުލް ގާދިރު (ފުޓުބޯޅަ ކުޅުނު) އަކީ ސުނާމީގައި ރާޅާ ދަމައިގެން ގޮސް އެތައް އިރެއް ފަހުން ސަލާމަތް ކުރެވުނު މީހެކެވެ. އަދި އަބްދުލްގާދިރާއެކު މަސައްކަތުގައި އުޅުނު އެއްކުއްޖަކު ސުނާމީގައި ވަނީ ގެއްލިގެން ގޮސްފައެވެ.\n2004ގެ ސުނާމީގައި އިންޑިއާ ކަނޑުގެ ގިނަ ގައުމުތަކަށް ބޮޑެތި ގެއްލުންތަކެއް ވި\nފަހުން ޚަބަރުތަކުން އެނގުނު ގޮތުގައި ފުރަތަަމަ ހީކުރެވުނު ވަރަށްވުރެ ސުނާމީގެ އަސަރު މާބޮޑެވެ. ރާއްޖެއަށް ލިބުނު ގެއްލުންވެސް މާބޮޑެވެ. ނަމަވެސް ބިންހެލުމުގެ އަސަރު ކުޑަ މިންވަރަކަށް ނޫނީ ރާއްޖޭގެ އެއްވެސް ހިސާބަކަށް ނުކުރެއެވެ. މި ސުނާމީއަކީ އިންޑިއާ ކަނޑުގެ އަޑިއަށް އައި އައި 9.3 (ރެކްޓަރ ސްކޭލް)ގެ ބިންހެލުމެއްގެ ސަބަބުން އުފެދުނު ރާޅުބާނިއެކެވެ. އިންޑޮނެޝިއާގެ ސްމަތުރާގެ ހުޅަގުން އައްސޭރިފަށުން އައި ބާރުގަދަ ބިންހެލުމެކެވެ. މި ސުނާމީއާއެކު އުފެދުނު ރާޅުބާނީގެ އުސްމިން ރާއްޖޭގެ ސަރަހައްދުގައި ހުރީ4ފޫޓާއި 11 ފޫޓާއި ދެމެދުގެ އުސްމިނެއްގައެވެ. ބޮޑެތި ރާޅުތަކަށް ވުރެ ބޮޑަށް މުޅި ރާއްޖެއަށް ވެސް ކުރިމަތިވީ ލޮނުގަނޑު އުފުލި ރަށަތައް ފެނުއަޑިއަށް ދިއުމާއި ދިޔަވަރު ތިރިވުގެ އަސަރެވެ. އަދި އެއާއެކު އުފެދުނު އޮއިވަރުގެ އަސަރެވެ.\nގުޅުންހުރި މައުލޫތައް:ސުނާމީ 2004


ނައިބު ރައީސް ފައިސަލް ނަސީމްގެ ކާރުކޮޅަށް މިއަދު ގެއްލުންދިން ފިރިހެނަކު ހައްޔަރުކޮށްފި އެވެ.\nވައުދު ފުއްދުމުގެ ފުރުސަތު ދިނުމަށް ރައްޔިތުން ބޭނުންވޭ\nއިދިކޮޅު ކޯލިޝަނަށް ރިޔާސީ އިންތިހާބު ކާމިޔާބުވުމުން، ރައްޔިތުންނަށް ވި ވައުދު ފުއްދުމުގެ ފުރުސަތު ދިނުމަކީ ރައްޔިތުން ބޭނުންވާ ގޮތް ކަމަށް އިންތިޚާބީ ނައިބު ރައީސް ފައިސަލް ނަސީމް މިއަދު ވިދާޅުވެއްޖެ އެވެ.\nފެބްރުއަރީ އެކެއްގެ ހުކުމަށް ފަހު، އެކްޓިން ޕޮލިސް ކޮމިޝަނަރު މަގާމުގައި ހުންނެވި އަބްދުﷲ ނަވާޒާއި ރިޔާސީ އިންތިހާބު ކާމިޔާބު ކުރެއްވި އިބްރާހިމް މުހައްމަދު ސޯލިހް (އިބޫ) މިއަދު ބައްދަލު ކުރައްވައިފި އެވެ.\nMay 03, 2017 56\n42 މެމްބަރުން ހޯދަން އުޅޭތޯ ފައިސަލްއާ ސުވާލުކޮށްފި\nރައްޔިތުންގެ މަޖިލިހުގެ އަގުލަބިއްޔަތު ހޯދަން ޖުމްހޫރީ ޕާޓީން މަސައްކަތް ކުރޭތޯ ކާށިދޫ ދާއިރާގެ މެމްބަރު ފައިސަލް ނަސީމާ މިއަދު ފުލުހުން ސުވާލުކޮށްފި އެވެ.\nމެމްބަރު ފައިސަލް ފުލުސް އޮފީހަށް ހާޒިރުވާން އަންގައިފި\nކާށިދޫ ދާއިރާގެ ޖުމްހޫރީ ޕާޓީގެ މެމްބަރު ފައިސަލް ނަސީމް ފުލުސް އޮފީހަށް ހާޒިރުވުމަށް އަންގައިފި އެވެ.


Vaahaka: Biruveri mlae' dhathuru | Mihaaru\n26 ޑިސެމްބަރ 2018 - 08:38 42 comments\nއެކަމަކު ދޮރުން ވަދެވުމާއެކު ހީވީ ބިރުވެރި ހުވަފެނެއް ފެނުނުހެންނެވެ. އެ އެޕާޓުމަންޓު ހަމައެކަނި ކުޑައީކީ ނޫނެވެ. ތަން ހަޑިވެފައި އެހައިމެ މުޑުދާރެވެ. ތަޅުންގަނޑުގައި އޮތީ ތަރަފާލެއް އަޅައިފައެވެ. ވެލި ގިނަކަމުން ފައިޖައްސާލަން ނުކެރެއެވެ. އިސްތަށްޓާއި، ސްޕާރީ ހުސްކުރި އުރައާއި، ދަތްކޮށްޓާ އިލޮށްޓާއި، މަރުވެފައިވާ ހޯނެއް ވެސް އޮތެވެ. ބިސް ކުނި ވަސް ކަހަލަ ވަހެއް މުޅި ތަނަށް ފެތުރިފައި ހުއްޓެވެ. އެ ތަނުގައި ދެ ކޮޓަރި ހުއްޓެވެ. އަހަންނަށް ދެއްކި ކޮޓަރިއާ ދިމާއަށް ހިނގައިގަތީމެވެ. ކުރީގައި ހުރީ އައިޝަތެވެ. ކޮޓަރީގެ ދޮރު ހުޅުވައިދިނީ އޭނައެވެ. އެ ކޮޓަރީގައި ދެ އެނދު ހުއްޓެވެ. އެއް އެނދު މަތީގައި އަނެއް އެނދެވެ. އަހަރެން ނިދަންޖެހެނީ މަތީ އެނދުގައެވެ. އަހަންނަކީ ދުވަހަކު ވެސް ހަރުގަނޑަކަށް އެރި މީހެއް ނޫނެވެ. ތަންތަނަށް އަރަން ބިރުގަންނަ މީހެއް ވެސް މެއެވެ. މޭޒަކަށް ނުވަތަ ގޮނޑިއަކަށް ވެސް އަހަރެން ނާރަމެވެ. އެނދުގައި އޮތް ބާލީހުގެ އުރައާއި ފޮތިގަނޑުގެ ކުލައެއް ނޭނގެއެވެ. ހުދުހެން ހީވެއެވެ. އަޅިހެން ވެސް ހީވެއެވެ. އެނދާ އެންމެ ކައިރިއަށްހުރި ފާރުން ހިސާބަކަށް ކުލަ ފައިބައިފައި ހުއްޓެވެ. މަތީގައި މުސްކުޅި ޒާތެއްގެ ފަންގިފިލައެއް އޮތެވެ. ދިއްލައިފައިހުރީ އަލި ފަނޑު ހޮޅިބުރިއެކެވެ. ރަށުގައި އަހަރެން އުޅެނީ ވަރަށް ބޮޑު ގެއެއްގައެވެ. ގޭގެ ހުރިހައި ކޮޓަރިއެއް ވެސް ވަރަށް ބޮޑުވާނެއެވެ. އެ ކަހަލަ ތަނެއްގައި އުޅެފައި އަލިފާންފޮށްޓަކަށް ވަދެވުމުން އަހަރެންގެ ނޭވާ ހާސްވާ ގޮތްވިއެވެ. ވަށައިގެން ނަޒަރުހިންގަމުން ގޮސް ގާތުގައި ހުރި އައިސްތުގެ މޫނަށް ނަޒަރު ހުއްޓައިލެވުނެވެ.\n"ކިހިނެއް؟" އައިޝަތު ވަރަށް އުފާވެފައި އެހިއެވެ. "އަހަރުމެން ވެސް ކުއްޔަށް އުޅޭ ތަނެއް މީ. އެކަމަކު ނާސިހާ އެއްވެސް ލާރިއެއް ދޭނެކަމެއް ނެތް. އަޒީޒާގެ ފްރެންޑެއް ވީމަ ހަމަ ހުންނަންވީ."\n"ކާކު ތިރީ އެނދުގަ އޮންނަނީ؟" އަހަރެން އެހީމެވެ.\n"ބޮޑުދައިތަ!" އައިސްތު ބުންޏެވެ. "ތަންކޮޅެއް މުސްކުޅިވާނެ. އެހެންވެ އޭނަޔަކަށް މައްޗަކަށް ނޭރޭނެއްނު. ކަމުދޭތަ މި ތަން؟"\n"އާނއާނ!" އަހަރެން ވަގުތުން ބުނީމެވެ.\n"މިހިރީ ނާސިހާގެ އަލަމާރި،" އެއް ދޮރުފަތް ނެތް ކުޑަ އަލަމާރިއެއް ދައްކައިފައި އައިޝަތު ބުންޏެވެ. "މަސްދުވަހު ހުރެލަން ބޭނުންކޮށްލަން އޯކޭއެއްނު. ބޭރުގަ ހުންނާނެ ދޮންނަމެޝިނު. އެކަމަކު ދޮންނަންއަޅާ ސާމާނެއް ނުހުންނާނެ. މި ގެއާ ޖެހިގެން ހުންނަ ފިހާރައިން ލިބޭނެ ހުރިހާ އެއްޗެއް. ފެންވަރާލައިގެން ނުކުމޭ އެއްޗެއް ކާލަން. ބަނޑުހައިވެފައެއްނު ހުންނާނީ."\nހިނިތުންވެލައިފައި އައިޝަތު ނުކުމެގެންދިޔައެވެ. އަހަރެންގެ ހިތަށްއެރިއެވެ. އޭނައަކީ ހިތްހެޔޮ މީހެކެވެ. ގޭގައި އަހަރެން ބެހެއްޓުމަކަށް އުޖޫރައެއް ނުނަގައެވެ. ކެއުންބުއިން ވެސް ހިލެއެވެ. އޭނަގެ އެއްވެސް ނުބައި ނިޔަތެއް ނެތެވެ. ހަމައެކަނި މައްސަލައަކީ ގެވެހި އަންހެނަކަށް އޭނަ ނުވިކަމެވެ. ގޭތެރެއިން ފެންނަނީ އޭގެ ނަތީޖާއެވެ. އަހަރެން އެ ކަމަށް ކެތްކޮށްލާނީއެވެ. އަހަރެން އުޅޭ ދުވަސްކޮޅު އަހަންނަށް ކުރެވުނު ވަރަކަށް ސާފުކޮށްލައިގެން ފުއްދައިލާނީއެވެ. ލިބުނު ނިއުމަތަށް ޝުކުރުކޮށްލައިގެން، ހިތްހެޔޮކަމާ އެކުގައި ފާހާނާއަށް ވަންނަން ދޮރުހުޅުވައިލީމެވެ. ފާހާނާއަށް ވަންނަން ނެގި ފައި ޖައްސާނެ ތަނެއް އަހަންނަކަށް ނުފެނުނެވެ. އެ ތަނެކޭ ހަވަރުފާހާނާއެކޭ އެއްގޮތެވެ. މުޅި ތަޅުންގަނޑުގައި އޮތީ އިސްތަށްޓާއި ވެއްޔެވެ. ވެލި ވަންނަ ސަބަބު ވިސްނެއެވެ. ފައިފުއްސެއް ނެތީމައި ކޮޓަރިއަށް ވަންނަ ވެލި ފައި ދަށްފުށުގައި ތައްލައިގެން ފާހާނާއަށް ވަންނާނެއެވެ. ކިތަންމެ ވަރަކަށް ފާހާނާ ސާފުކުރިޔަސް ކޮޓަރި ކުނިނުކެހެންޏާ ފާހާނާގައި ވެލި ހުންނާނެއެވެ. އެކަމަކު މަރުވެފައިވާ ކުޑަ ހަތަރު ކުރަފި ފާހާނާ ތެރޭގައި އޮންނާނީ ސާފު ނުކުރާތީއެވެ. ފާހާނާގެ އެތަންމިތަނަށް ބަލަން އަހަންނަށް ހުރެވުނެވެ. ފެންހިނދެން ހުންނަ ތަނަކަށް ޔަގީނުން ވެސް ފެނެއް ނުހިނދޭނެއެވެ. އިސްތަށްޓާއި އޭތިމީތި ބޮނޑިވެގެން ގޮސް އެ ހިސާބު އޮތީ ކަޅުވެފައެވެ. ފާހާނަތަށީގެ ބޭރުގައި ވެސް ކޮންމެވެސް އެއްޗެއް ހޭކިފައި ހުއްޓެވެ. ތަށީގެ އެތެރެ ބަލާނެ ހިތްވަރެއް އެ ވަގުތަކު ނުލިބުނެވެ. ދުވަން ފެށި ޒާތެއްގެ ނުބައި ވަހަކުން އަހަރެން މޭނުބައިކުރަން ފެށިއެވެ. އެއް ފަހަރު އޯކަށް ވެސް ދެމުނެވެ. އަހަންނަކީ ވަރަށް ސާފުތާހިރުކޮށް އުޅޭ މީހެކެވެ. އަހަރެންގެ ގޭގައި ހުންނަ ދެ ފާހާނާގެ ފާރުތަކާއި ތަޅުންގަނޑުން ވެސް މޫނު ފެންނާނެއެވެ. އެ ވަރު ނުވިޔަސް އަހަރެން އުންމީދުކުރީ އިންސާނުން ދިރިއުޅޭ ތަންތަން ހުންނާނީ އިންސާނުންނަށް އުޅެވޭ ފެންވަރުގައިކަމަށެވެ. އެހެނެއް ނުވިއެވެ. ފާހާނާ ލައްޕައިފައި ކޮޓަރިއަށް ވަނީމެވެ. ފިކުރުކޮށްލަން އިށީންނާނެ ތަނެއް ވެސް ނެތެވެ.\n"މި ތާކު ނޫޅެވޭނެ." ހިތާހިތުން އަހަރެން ބުނީމެވެ.\nއަމްޖަދަށް ގުޅަން ހިތަށްއެރިއެވެ. އެހެންނަމަވެސް އޭނަ ހުރީ ރަށުގައެވެ. އޭނަގެ ރައްޓެއްސެއް މާލެއަކު ނެތެވެ. އަހަރެން ގުޅައިފިއްޔާ ބޭކާރުގޮތެއްގައި އަމްޖަދު ކަންބޮޑުވާނެއެވެ. އަހަންނަށް ގޮތެއް ހޯދައިދޭން އަމްޖަދު ބޭނުންވާނެއެވެ. ގޮތެއް ހޯދައެއް ނުއެއްދެވޭނެއެވެ. ބަލަން ތިން ދަރިން ހަވާލުކޮށްފައި އަނެއްކާ އަހަރެންނާ ހެދި އަމްޖަދުގެ ބޮލަށްއުދަނގޫ ވިޔަދޭކަށް ބޭނުމެއް ނުވިއެވެ. ޝަކުވާކުރާ މީހަކަށް ވާކަށް ބޭނުމެއްނުވިއެވެ. ޝުކުރުނުކުރާ މީހަކަށް ވާކަށް ވެސް ބޭނުމެއް ނުވިއެވެ. އަހަންނަކީ މުރާލި މީހެކެވެ. ތަންތަން ސާފުކުރުމަކީ އަހަރެން ފަސްޖެހޭކަމެއް ނޫނެވެ. އެކަމަކު ފާހާނާ ސާފުކުރެވޭނީ އެ ކަމަށް ބޭނުންވާނެ ސާމާނު ހުރި ނަމައެވެ. ވިސްނަންހުއްޓައި އައިޝަތު ދޮރު ހުޅުވައިލިއެވެ.\n"މިރޭ ބޮޑުދައިތައަކަށް ނާދެވޭނޯ،" އައިޝަތު ބުންޏެވެ. "ހުޅުމާލޭގަ އުޅޭ ތިމާގެ މީހެއް ކައިރިއަށް ގޮސް އެބަހުރި. އަދިވެސް ފާހާނާއަށް ނުވަދެ ތި ހުންނަނީ ކީއްވެ؟" އައިޝަތު އެހިއެވެ.\n"ކަމެއްނުވޭ! މި ނުކުންނަނީ އިރުކޮޅަކުން." އަހަރެން ބުނީމެވެ.\nއައިޝަތު ދޮރު ލައްޕައިލިއެވެ. އަހަރެން ހިތަށްއެރިއެވެ. އަލަށް ކަންކަމާ ކުރިމަތިލާއިރު ކަންތައްތަކާ ދިމާވާނެއެވެ. ހިތްވަރުކުރަން ޖެހޭނެއެވެ. ކާމިޔާބު ލިބޭނީ އޭރުންނެވެ. އެންމެ މަހެކެވެ. އޭގެ ފަހުން އަހަރެން ހުންނާނީ އަހަރެންގެ އުފާވެރި ގޭގައެވެ. ފިރިދަރިން ގާތުގައެވެ. އަމިއްލަ ހިތަށް ވިސްނައިދީފައި ގޮސް ފޮށި ހުޅުވައިލީމެވެ. ފޯނު ރަނގަބީލުވިއެވެ. އަހަރެން ފޯނަށް ބަލައިލީމެވެ.\n"އަމްޖަދު!" މަޑުމަޑުން އަހަންނަށް ބުނެވުނެވެ.\nއަހަރެންގެ ހާލުބަލައިފައި ނޫނީ އަމްޖަދަކަށް ހަމަނޭވައެއް ނުލެވޭނެއެވެ.\n"ހަލޯ!" އަހަރެން ވަރަށް ހަމަޖެހިލައިފައި ބުނީމެވެ. އެއްވެސް ހާސްކަމެއް ނުދައްކަމެވެ. "ތި ކޮޅުގެ ކަންކަން ކިހިނެއް؟"\n"ތި ކޮޅުގެ ކަންކަން ފުރަތަމަ ކިޔައިދީ!" އަމްޖަދު އެދުނެވެ.\n"ހަމަ ބަރާބަރު!" އަހަރެން ބުނީމެވެ. "މިހާރު މިހިރީ ގޭގަ. މީވާ ތަނެއް. މިވަރު ތަނެއް ދުވަހަކު ވެސް ނުދެކެން."\n"އެހެންތަ!" އަމްޖަދު އުފާވެފައި ބުންޏެވެ. "އަލްހަމްދުލިއްލާހި!"\nކުޑަކޮށް ވާހަކަދައްކައިލައިފައި ފޯނު ބޭއްވީމެވެ. ފޮށިން ދޮންނަކުނޑި ޕަކެޓު ނެގީމެވެ. ނޭފަތް ފޮރުވޭ ގޮތަށް މޫނުގައި ފޮތިކޮޅެއް އައްސައިލައިގެން ފާހާނާއަށް ވަނީމެވެ. ތަޅުންގަނޑު ސާފުކުރާ ބުރުހެއް އޮތެވެ. ހަގީގަތުގައި އެއީ ބުރުހެއްގެ އެއްބަޔެވެ. އެންމެ ފުރަތަމަ މުޅި ފާހާނާގައި ހުރި ހަޑި ސާމާނުތައް އެއްކުރީމެވެ. ފެންހިންދާތަން ވެސް ހުރީ ސާމާނުތަކުން ބެދިފައެވެ. އެ ތަނުގައި ހުރި އެއްޗެހިތައް ވެސް ނެގީމެވެ. އަލުން ކޮޓަރިއަށް ވަދެފައި ކޮތަޅެއް ހޯދީމެވެ. އަހަރެންގެ ގެއެއް ނޫނެވެ. ކޮތަޅެއް ހޯދާނެ ގޮތެއް ނުވިސްނިފައި ވެސް ވިސްނަން ހުންނަންޖެހުނެވެ. އައިޝަތު ގާތުގައި ކޮތަޅެއް ދޭން ބުނެފިއްޔާ ވެގެންއުޅޭ ގޮތް އޭނައަށް ވިސްނޭނެއެވެ. ފަހަރެއްގައި ހިތްހަމަނުޖެހިދާނެއެވެ. ފޮށި ހުޅުވައިލީމެވެ. ދޮންނަކުނޑި ޕެކެޓު ލައިގެން ގެނައި ކޮތަޅު ނެގީމެވެ. އަނެއްކާ ފާހާނާއަށް ވަނީމެވެ. ކޮތަޅަށް ހުރިހައި އެއްޗެއް އަޅައިފައި މުޅި ފާހާނާ ދޮވެލީމެވެ. ފާހާނާތަށި މަތިން ހަނދާންވީ ފަހުންނެވެ. ފާހާނައިގެ މަތިގަނޑު ހުޅުވައިލީމެވެ. އެ ފަހަރު ހޮޑުނުލެވުނީ ހަމަ ކިރިޔާއެވެ. އަވަހަށް މަތިގަނޑު ޖެހީމެވެ. އެކަމަކު އެއީ ހައްލެއް ނޫނެވެ. ދެން މަތިގަނޑު ނެގިޔަސް ފެންނާނީ ހަމަ ކުރިން ފެނުނު މަންޒަރެވެ. އަމިއްލައަށް ސާފެއް ނުވާނެއެވެ. އަހަރެން ޖެހުނީ ހިތްވަރުކުރާށެވެ. ފާހާނާތަށި ސާފުކުރީ އޯކަށްދެމެމުންނެވެ. މުޅި ފާހާނާ ސާފުކޮށް ނިމުނުއިރު އަހަރެން ހުރީ ދާހިތްލާ ފޯވެފައެވެ. ފެންވަރަން ހުއްޓައި އައިޝަތު އައިސް ދޮރުގައި ޖަހައިލިއެވެ.\n"އަހަރެން އެބަ އަންނަން ބޭރަށް ނުކުމެލައިފަ އިނގޭ!" އައިޝަތު ބުނި އަޑުއިވުނެވެ.\nފެންވަރައިގެން ނުކުތްއިރު އަހަރެން ހުރީ ވަރުބަލިވެފައެވެ. ބަނޑުހައި ވެސް ވެފައެވެ. ތައްޔާރުވެލައިގެން ކޮޓަރިން ނުކުތީމެވެ. ބޭރު އޮތީ ފަޅުކޮށެވެ. އެކަކު ވެސް ނެތެވެ. އެއްޗެއް ކެއްކޭނީ އެއްޗެހި ހުރި ތަންތަން އެނގިގެންނެވެ. ވެރިމީހާގެ ހުއްދަ ނެތި ގޭގައި ހުންނަ އެއްޗެއްސާ ކުޅޭކަށް އަހަންނަކަށް ނުކެރުނެވެ. އުނދުން ކައިރިއަކަށް ނުދަމެވެ. އައިޝަތަށް ގުޅަން ހިތަށްއެރިއެވެ. އަނެއްކާ އަމްޖަދު ގުޅިއެވެ.\n"ކޮބާ ކައިފިން؟" އަމްޖަދު އެހިއެވެ.\n"ހީވޭތަ ނުކައި ހުންނާނެހެން؟" ވަރަށް ބާރުލައިފައި އަހަރެން ބުނީމެވެ. "އަމްޖަދު ކައިފިން؟"\n"އާނ!" އަމްޖަދު ބުންޏެވެ. "ކުދިވެރިން މިރޭ ތައްޔާރުކޮށްލީ ނާސިގޯރަންޖް!"\nއެ ކަހަލަ ނަންނަން އަމްޖަދު ގަސްތުގައި ނުބައިކޮށް ކިޔަނީ ނޭނގިގެނެއް ނޫނެވެ. އެއީ އަމްޖަދުގެ އާދައެވެ. ތިން ދަރިން ލިބުނުއިރު ވެސް އަމްޖަދުގެ ސަމާސާކުރުމެއް ނުހުއްޓެއެވެ. އަހަންނާ ދޭތެރޭގައި ބަހައްޓާ އޯގާތެރިކަމަކަށް ބަދަލެއްނާދެއެވެ. ކުއްލިއަކަށް އަހަރެންގެ ހިތަށް ފަޅުކަމެއް އިހުސާސްކުރެވުނެވެ. ފިރިމީހާ ގާތުގައި ހުންނަން ބޭނުންވިއެވެ. ދެކިލާހިތްވިއެވެ. އެއް މަސް ވަންދެން ހުރުމުގެ ހިޔާލު ދޫކޮށްލައިފައި، އެ ކޮޓަރިން ނުކުމެގެން ގޮސް ގޭގައި ހުންނަހިތްވިއެވެ. ފިރިމީހާގެ ކޮނޑުގައި ބޯއަޅައިލައިގެން ރޯލާހިތްވިއެވެ. ދެވަނަ ސިކުންތުގައި އަހަރެންގެ އަމިއްލަ ނަފުސު ކޮންޓުރޯލުކުރީމެވެ. ލިބިފައިވާ ކޯހުގެ މުހިންމުކަމާއި، ލިބޭނެ ފޮތި ނަތީޖާއަށް ސަމާލުކަންދިނީމެވެ. އިރުކޮޅަކު ވާހަކަދައްކައިލުމަށް ފަހު ފޯނު ބޭއްވީމެވެ. ހައިބަނޑާ ހުރެގެން އަލުން ކޮޓަރިއަށް ވަނީމެވެ. ކޮޓަރި ސާފުކުރާނެ ހިތްވަރެއް ނެތެވެ. ވަރުބަލިވެގެން ގޮސް އެނދުގައި އޮށޯންނާނެ ހިތްވަރެއް ވެސް ނުލިބުނެވެ. އެއްކަމަކީ ހަރުގަނޑުން އަރަންޖެހުމެވެ. އަނެއްކަމަކީ އެނދުގެ މުޑުދާރުކަމެވެ. ކޮޓަރީގެ ކުޑަދޮރުން ބޭރުބަލަން އަހަރެން ހުރީމެވެ. ދޮރުފޮތިގަނޑު ހުރީ ކިލާވެފައެވެ. ދޮރު ވެސް ފުހެލި ދުވަހެއް ނޭނގެއެވެ. އަހަރެން މަގަށް ނަޒަރުހިންގައިލީމެވެ. ކާރާއި ސައިކަލުތަކުން މަގު އޮތީ ފުރިފައެވެ. އެއްވެސް ކޮޅަކަށް ނުދެވިގެން އުޅަނދުތައް ބަރުގޮނުއަޅަން ފެށި ގޮތަކަށް އަޑެއް ނުކެނޑުނެވެ. އަހަރެން ހިތަށްއެރިއެވެ. މީހުން މާ މޮޅުކަމަށް ބުނާ މާލޭގެ ހާލަތަކީ މީ ހެއްޔެވެ؟


Badhalu hoadhan Nazim kurevvi dhauvaa balai nugathumun HC ah | Mihaaru\nނާޒިމް: އޭނާ ޖަލަށްލި މައްސަލާގައި ބަދަލު ހޯދަން ކުރި ދައުވާ ބަލައިނުގަތުމުން އޭނާ ވަނީ އެ މައްސަލަ ހައި ކޯޓުގައި އިސްތިއުނާފް ކޮށްފައި -- ފޮޓޯ/މިހާރު\nބަދަލު ހޯދަން ނާޒިމް ހުށަހެޅުއްވި ދައުވާ ބަލައިނުގަތް މައްސަލަ ހައި ކޯޓުގައި އިސްތިއުނާފްކޮށްފި\n28 އޮކްޓޯބަރ 2019 - 15:05 1 comment\nރައްޔިތުންގެ މަޖިލީހުގެ ކުރީގެ ނައިބު ރައީސް އަދި ދިއްގަރު ދާއިރާގެ ކުރީގެ މެމްބަރު އަހުމަދު ނާޒިމްގެ މައްޗަށް އިއްވި ޖަލު ހުކުމާ އެކު، އޭނާގެ މެމްބަރުކަމުގެ ގޮނޑި ގެއްލުނު މައްސަލައިގައި ބަދަލު ހޯދަން ދައުލަތާ ދެކޮޅަށް ނާޒިމް ހުށަހެޅުއްވި މައްސަލަ ސިވިލް ކޯޓުން ބަލައިނުގަތުމުން، ނާޒިމްގެ ފަރާތުން ހައި ކޯޓުގައި އިސްތިއުނާފް ކޮށްފި އެވެ.\nނާޒިމް، 25 އަހަރަށް ޖަލަށްލާން ސުޕްރީމް ކޯޓުން 2015 ގައި ކުރި ހުކުމާ އެކު، އޭނާގެ މެމްބަރު ކަމުގެ ގޮނޑި ގެއްލުނެވެ. އެކަމަކު، މިދިޔަ އަހަރު ސުޕްރީމް ކޯޓުން ވަނީ އެ ކޯޓުގެ ކުރީގެ ހުކުމް ރިވިއު ކުރުމަށް ފަހު ނާޒިމްގެ ޖަލު ހުކުމް ބާތިލްކޮށްފަ އެވެ. އެ މައްސަލައިގައި ނާޒިމް ސިވިލް ކޯޓަށް ހުށަހެޅުއްވީ މެމްބަރެއްގެ ހައިސިއްޔަތުން ލިބެންޖހޭ މުސާރަ އާއި އިނާޔަތްތަކާއި ޖަލު ހުކުމުގެ ސަބަބުން ގެއްލުމުގެ ބަދަލު ހޯދުމަށް އެދި އެވެ.\nއެ މައްސަލަ ބަލައިނުގަތުމަށް ސިވިލް ކޯޓުގެ ރަޖިސްޓްރާ ނިންމެވި ނިންމެވުން ރިވިއު ކުރުމަށް ފަހު، އެ ކޯޓުގެ އިސް ގާޒީ ވެސް ވަނީ އެ މައްސަލަ ބަލައި ނުގަނެވޭނެ ކަމަށް ނިންމަވައިފަ އެވެ. އެހެންވެ، އެ ނިންމެވުން ނާޒިމްގެ ފަރާތުން ވަނީ ހައި ކޯޓުގައި އިސްތިއުނާފް ކޮށްފަ އެވެ.\nއެ މައްސަލާގައި ހައި ކޯޓުގައި މިއަދު ބޭއްވި އަޑުއެހުމުގައި ނާޒިމްގެ ވަކީލް މަރިޔަމް ޝުނާނާ ވިދާޅުވީ، މައްސަލަ ބަލައިނުގަތުމަށް ނިންމި ނިންމުމުގައި އެ މައްސަލައިގެ މައުޟޫއާ މެދު ގޮތްތަކެއް ކަނޑައަޅާފައިވާ ކަމަށާއި އެއީ ކޯޓުތަކުގެ ގާނޫނު އޮތްގޮތުން ކުރެވޭނެ ކަމެއް ނޫން ކަމަށެވެ. އެ ނިންމުން އިސް ގާޒީ ރިވިއު ކުރެއްވުމަށް ފަހު، ނިންމެވި ނިންމެވުމުގައި ވެސް އެގޮތަށް ނިންމާފައި އެބަހުރި ކަމަށް އޭނާ ވިދާޅުވި އެވެ.\nމީގެ އިތުރުން، އެ މައްސަލަ ބަލައިނުގަތުމަށް ނިންމެވި ނިންމެވުމުގައި، 2010 ގައި ކުރީގެ ރައީސް އަބްދުﷲ ޔާމީން ބަންދުކުރި މައްސަލައިގައި ޔާމީނަށް ބަދަލު ނަގައިދިން މައްސަލަ އަށް ރިއާޔަތް ކޮށްފައިވާއިރު، އެ ނިންމުމުގައި ނުހިމެނޭ ކަންކަމަށް ސިވިލް ކޯޓުން ހަވާލާ ދީފައިވާ ކަމަށް ވެސް ޝުނާނާ ވިދާޅުވި އެވެ. އަދި އެ މައްސަލާގައި ޔާމީން ވެސް ކޯޓުގެ އަމުރެއްގެ ދަށުން ބަންދު ކޮށްފައި ވަނިކޮށް އެއީ ގާނޫނާ ޚިލާފް ބަންދެއް ކަމަށް ސުޕްރީމް ކޯޓުން ހުކުމް ކޮށްފައިވާތީ ޔާމީނަށް ސިވިލް ކޯޓުން ބަދަލު ނަގައިދިން ކަމަށް ޝުނާނާ ވިދާޅުވި އެވެ.\nއޭނާގެ ވާހަކަތަކާ ގުޅިގެން، ފަނޑިޔާރުންގެ ބެންޗުގެ ގިނަ ސުވާލުތަކެއް އަމާޒުވި އެވެ. އެގޮތުން، ޔާމީންގެ މައްސަލާގައި ބަދަލު ދޭން ކުރި ހުކުމާ މެދު އިސްތިއުނާފް މަރުހަލާ އިން ގޮތެއް ނިންމާފައިވޭތޯ އާއި ކޯޓަކުން ކުރިން ނިންމާފައިވާ ނިންމުމަކަށް އެ ކޯޓަކުން ތަބާވުން ލާޒިމް ވަނީ ކިހިނެތްތޯ ބެންޗުން ސުވާލު ކުރި އެވެ.\nޖަވާބުގައި ޝުނާނާ ވިދާޅުވީ، އެ ކޯޓަކުން ކުރިން ނިންމާފައިވާ ނިންމުންތަކަށް ވެސް އެ ކޯޓަކުން ރިއާޔަތް ކުރަންޖެހޭނެ ކަމަށެވެ. އަދި ކުރީގެ ނިންމުމަކަށް ރިއާޔަތް ނުކުރެވޭނީ ހަރުދަނާ ގާނޫނީ ސަބަބުތަކެއް ހުރެގެން ކަމަށް އޭނާ ވިދާޅުވި އެވެ.\nނާޒިމް ހުށަހެޅުއްވި މައްސަލަ ރައްދުވަނީ ދައުލަތުގެ ކޮން މުއައްސަސާއަކަށްތޯ ބެންޗުން ސުވާލު ކުރުމުން ޝުނާނާ ވިދާޅުވީ، އެ މައްސަލަ ރައްދުވަނީ މުޅި ދައުލަތަށް ކަމަށް ކަމަށާއި އެއަށް ޖަވާބުދާރީވާން ޖެހޭނީ ބަންޑާރަ ނައިބުގެ ފަރާތުން ކަމަށެވެ.\nޔާމީނަށް ބަދަލު ނަގައިދިން މައްސަލައިގައި ދައުވާ ކޮށްފައި އޮތީ ފުލުހުންގެ މައްޗަށް ކަން ފާހަގަ ކުރައްވައި، ފަނޑިޔާރުންގެ ބެންޗުން ވަނީ ދައުވާ ލިބެނީ އެކަމުގެ މަސްލަހަތެއް އޮތް ފަރާތެއްގެ މައްޗަށް ކަން ކޯޓުން ބަލަން ނުޖެހޭތޯ ޝުނާނާއާ ސުވާލު ކުރައްވައިފަ އެވެ.\nޖަވާބުގައި ޝުނާނާ ވިދާޅުވީ ބަދަލު ހޯދަން ދައުވާކުރީ ކޯޓުގެ ނިންމުމުގެ މައްޗަށް އެކަނި ބިނާކޮށް ނޫން ކަމަށާއި އެކަމުގެ ދައުލަތުގެ ފަރާތުން ވެސް އުސޫލުތަކާ ޚިލާފަށް އަމަލު ކޮށްފައިވާތީ ކަމަށް އޭނާ ވިދާޅުވި އެވެ. އަދި މުޅި ދައުލަތުގެ މައްޗަށް ދައުވާ ނުކުރެވޭނެ ކަމަށް ދެކޭ ނަމަ، އެކަން ކޯޓުގައި ފާހަގަ ކުރާނީ ބަންޑާރަ ނައިބުގެ ފަރާތުން ކަމަށާއި އެކަންކަމާ މެދު ގޮތެއް ނިންމޭނީ އެ މައްސަލަ ކޯޓަށް ބަލައިގަނެ މައުޟޫއީ ގޮތުން ކުރިއަށް ގެންގޮސްގެން ކަމަށް އޭނާ ވިދާޅުވި އެވެ.\nއޭނާ ވިދާޅުވި ގޮތުގައި ދައުލަތުގެ ވަކި މުއައްސަސާއެއް ހިމެނުމެއް ނެތި، މުޅި ދައުލަތުގެ މައްޗަށް ރައްދުވާ ގޮތަށް މީގެ ކުރިން ވެސް ދައުވާ ކޮށްފައި އެބަހުއްޓެވެ.\nއަޑުއެހުމުގައި މިއަދަށް ކަނޑައެޅި ވަގުތު ހަމަވުމުން ފަނޑިޔާރުންގެ ބެންޗުން ނިންމެވީ އިތުރު އަޑުއެހުމެއް ފަހުން ބޭއްވުމަށެވެ.\nދައުވާލިބޭ ފަރާތެއް ނެތް، އެކްސްޕާޓޭ މައްސަލައެއްގެ ގޮތުގައި ކުރިއަށް ގެންދާ އެ މައްސަލަ ބައްލަވަނީ ފަނޑިޔާރު މުހައްމަދު ނިޔާޒާއި ފަނޑިޔާރު އަބްދުއްރައޫފް އިބްރާހިމްގެ އިތުރުން ފަނޑިޔާރު އަލީ ސަމީރެވެ. ރިޔާސަތު ބަލަހައްޓަވަނީ ފަނޑިޔާރު ނިޔާޒެވެ.\nއިތުރު ލިޔުންތައް ސިވިލް ކޯޓް ސުޕްރީމް ކޯޓް ހައި ކޯޓް އަހުމަދު ނާޒިމް\nމީރާ އަށް ދައުވާކުރެވޭނީ ޓެކްސްގެ ފައިސާ ހޯދަން: ސުޕްރީމް ކޯޓު